ޙަދީޘާއި އޭގެ ޢިލްމުތައް – Page 13 – DhiSalafiyyah\nނަބަވީ އިރުޝާދުތަކުގެ ތެރެއިން 10\nއިބްނި ޢައްބާސް ރަޟިޔަ ﷲ ޢަންހުމާ ވިދާޅުވިއެވެ. ހަމަކަށަވަރުން ރަސޫލުﷲ ޞައްލަﷲ ޢަލައިހި ވަސައްލަމަޔަށް، މީހަކު لَبَّيْكَ عَنْ شُبْرُمَةَ ކިޔައި (ޙައްޖަށް ނިޔަތްގަތް އަޑު) އިވިވަޑައިގަތެވެ.\n11/02/2012 ޙަދީޘާއި އޭގެ ޢިލްމުތައް, ދީންއައްޝައިޚް ޢަބްދުﷲ މިފްޟާލް\nނަބިއްޔާ ޞައްލަﷲ ޢަލައިހިވަސައްލަމައަށް ލޯބިކުރުން.\n3 ކަމެއް އެމީހެއްގެ ކިބައިގައި ވެއްޖެ މީހަކަށް އީމާންކަމުގެ ފޮނިކަން ލިބޭހުއްޓެވެ. (އެއީ) އެހެން ހުރިހާ އެއްޗަކަށްވުރެ ބޮޑަށް، ﷲއާއި އެއިލާހުގެ ރަސޫލަށް ލޯބިކުރުމާއި، ﷲއަށްޓަކައި މެނުވީ އެއްވެސް މީހަކުދެކެ ލޯބިނުވުމާއި، ނަރަކައިގެ އަލިފާނުގެ ތެރެއަށް އެއްލާލެވެން ނޭދޭފަދައިން، އީމާންވުމަށްފަހު ކުފުރަށް އެނބުރި ދިއުމަށް ނޭދުމެވެ.\n05/02/2012 ޙަދީޘާއި އޭގެ ޢިލްމުތައްއައްޝައިޚް މުޙައްމަދު ޝަމްޢޫން\nވިތުރީގެ ޤުނޫތުގެ ޝަރަޙަ – 2\nއެހެންކަމުން ތިބާގެ މައްޗަށްވަނީ، ޖިސްމާނީ ބަލިތަކާއި އަދި ހިތުގެ ބަލިމަޑުކަމުގެ ތެރޭގައި ހިމެނޭ ޝަހުވަތްތަކާއި ޝުބުހަތަކުން ( ޝައްކާއި ވަހުމު ) ތަކުން ސަލާމަތްކޮށްދީ އެފަދަ އެންމެހައި ބަލިތަކަސް ޝިފާދެއްވުމަށް އެދި ﷲ ތަޢާލާއަށް ދެންނެވުމެވެ.\n05/02/2012 ޙަދީޘާއި އޭގެ ޢިލްމުތައް, ދީންއަލް އަޚް ބިލާލް ޢަބްދުއްސައްތާރު\nވިތުރީގެ ޤުނޫތުގެ ޝަރަޙަ – 1\nއިމާމު އަހުމަދުގެ مُسْنَدُ ގައި ވާރިދުވެގެން އައިސްފައިވާ ޙަދީޘެއްގައިވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ ކާފަދަރިކަލުން ޙަސަން ބިން ޢަލީ ރަޞިޔަﷲ ޢަންހުމާ ވިދާޅުވިއެވެ. ވިތުރީގެ ޤުނޫތުގައި މިފަދައިން ކިޔުމަށް ރަސޫލުﷲ ޞައްލަﷲ ޢަލައިހި ވަސައްލަމަ ތިމަންކަލޭގެފާނަށް ދަސްކޮށްދެއްވިއެވެ : ” اللَّهُمُ اهْدِنِي فِيمَنْ هَدَيْتَ ، وَعَافِنِي فِيمَنْ عَافَيْتَ ، وَتَوَلَّنِي فِيمَنْ تَوَلَّيْتَ ، وَبَارِكْ لِي فِيمَا أَعْطَيْتَ ، وَقِنِي شَرَّ مَا قَضَيْتَ إِنَّكَ تَقْضِي وَلاَ…\n27/01/2012 ޙަދީޘާއި އޭގެ ޢިލްމުތައް, ދީންއަލް އަޚް ބިލާލް ޢަބްދުއްސައްތާރު\nނަބަވީ އިރުޝާދުތަކުގެ ތެރެއިން 9\nޢަބްދުﷲ ބުން ޢުމަރު رَضِيَ الله عَنْهُمَا ގެ ކިބައިން ރިވާވެގެންވެއެވެ. ހަމަކަށަވަރުން ﷲގެ ރަސޫލާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. “އެކަނިހުރެކުރާ ނަމާދަށްވުރެ ޖަމާޢަތުގައި ކުރާނަމާދުގެ ޘަވާބާއި ދަރުމަ ހަތާވީސްގުނަ އިތުރުވެގެންވެއެވެ.”\n26/01/2012 ޙަދީޘާއި އޭގެ ޢިލްމުތައް, ދީންއައްޝައިޚް ޢަބްދުﷲ މިފްޟާލް\nނަބަވީ އިރުޝާދުތަކުގެ ތެރެއިން 8\nއަބޫ ހުރައިރާ رضي الله عنه ކިބައިން ރިވާވެފައިވެއެވެ. ހަމަކަށަވަރުން ﷲގެ ރަސޫލާ ޞައްލަﷲ ޢަލައިހި ވަސައްލަމަ ޙަދީޘްކުރެވިއެވެ. “ތިބާ ނަމާދަށް ތެދުވެއްޖެކަމުގައިވާނަމަ ވުޟޫ ފުރިހަމަކުރާށެވެ. އަދި ޤިބުލަޔަށް ކުރިމަތިލާށެވެ. ދެން ﷲ އަކްބަރު ކިޔާ ހަރަމް ބަންނާށެވެ.\n18/01/2012 ޙަދީޘާއި އޭގެ ޢިލްމުތައް, ދީންއައްޝައިޚް ޢަބްދުﷲ މިފްޟާލް\nނަބަވީ އިރުޝާދުތަކުގެ ތެރެއިން 7\nއަބީ ޤަތާދާ ރަޟިޔަﷲ ޢަންހުގެ ކިބައިން ރިވާވެގެންވެއެވެ. ﷲގެ ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. “ތިޔަބައިމީހުންގެތެރެއިން މީހަކު މިސްކިތަށް ވަދެއްޖެކަމުގައިވާނަމަ ދެރަކުޢަތް ނަމާދެއްކުރުމަށްފަހުގައި ނޫނީ ނުއިށީންނާށެވެ.”\n16/01/2012 ޙަދީޘާއި އޭގެ ޢިލްމުތައް, ދީންއައްޝައިޚް ޢަބްދުﷲ މިފްޟާލް\nނަބަވީ އިރުޝާދުތަކުގެ ތެރެއިން 6\nއަބީ ސަޢީދުނިލް ޚުދުރިއްޔި ރަޟިޔަﷲ ޢަންހު ވިދާޅުވިއެވެ. ހަމަކަށަވަރުން ﷲގެ ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. “ބާލިޣުވެފައިވާ ކޮންމެ މުސްލިމެއްގެ މައްޗަށް ހުކުރުދުވަހު ހިނައިގަތުން ވާޖިބުވެގެންވެއެވެ.”\n13/01/2012 ޙަދީޘާއި އޭގެ ޢިލްމުތައް, ދީންއައްޝައިޚް ޢަބްދުﷲ މިފްޟާލް\nނަބަވީ އިރުޝާދުތަކުގެ ތެރެއިން 5\nއަބޫ ހުރައިރާ ރަޟިޔަﷲ ޢަންހު ވިދާޅުވިއެވެ. ހަމަކަށަވަރުން ﷲގެ ރަސޫލާ ޞައްލަ ﷲ ޢަލައިހި ވަސައްލަމަ ޙަދީޘްކުރެއްވިއެވެ. “ދެމީހަކަށް ލަޢުނަތް ހުއްޓެވެ.” އެހިނދު އަޞްޙާބު ބޭކަލުން ދެންނެވިއެވެ. އެއީ ކޮންދެމީހުނެއްތޯއެވެ؟\n11/01/2012 ޙަދީޘާއި އޭގެ ޢިލްމުތައް, ދީންއައްޝައިޚް ޢަބްދުﷲ މިފްޟާލް\nނަބަވީ އިރުޝާދުތަކުގެ ތެރެއިން 4\nމުޣީރަތު ބުން ޝުޢުބާ ރަޟިޔަﷲ ޢަންހު ވިދާޅުވިއެވެ. ތިމަންކަލޭގެފާނު ނަބިއްޔާ ޞައްލަﷲ ޢަލައިހި ވަސައްލަމަޔާއެކު ދަތުރެއްގެ މަތީގައި ވީމެވެ. ފަހެ، ރަސޫލުﷲ ޞައްލަﷲ ޢަލައިހި ވަސައްލަމަ ވުޟޫކުރެއްވިއެވެ. ފަހެ، ތިމަންކަލޭގެފާނު، އެކަލޭގެފާނުގެ ޚުއްފު ބޭލުމައްޓަކައި އަވަސް އަވަހަށް ގުދުވިހިނދުގައި އެކަލޭގެފާނު ޙަދީޘްކުރެއްވިއެވެ.\n10/01/2012 ޙަދީޘާއި އޭގެ ޢިލްމުތައް, ދީންއައްޝައިޚް ޢަބްދުﷲ މިފްޟާލް\nއިސްލާމްކަމާއި ، އީމާންކަމާއި ، އިޙްސާންކަމަކީ ކޮބައި ހެއްޔެވެ؟\nعن عمربن الخطاب رضي الله عنه قال : بينما نحن جلوس عـند رسـول الله ذات يوم إذ طلع علينا رجل ، شديد بياض الثياب ، شديد سواد الشعر، لا يرى عليه أثـر السفر، ولا يعـرفه منا أحـد ، حتى جـلـس إلى النبي فـأسند ركبـتيه إلى ركبتـيه ، ووضع كفيه على فخذيه ، وقـال: يا…\n31/12/2011 ޙަދީޘާއި އޭގެ ޢިލްމުތައްއަލް އަޚް އިބްރާހީމް މަމްދޫޙް\nނަބަވީ އިރުޝާދުތަކުގެ ތެރެއިން 3\n“މާތް ނަބިއްޔާ صلّى الله عليه وسلّم ޠަހާރަތުގެ ކަންކަމުގަޔާއި، ފުނާއެޅުއްވުމުގަޔާއި، ފައިވާންޖޯޑުކޮޅައް އަރައިވަޑައިގަތުމުގަޔާއި، އަދިވެސް އެހެނިހެން ހުރިހާކަމެއްގައި ކަނާއަތް އިސްކުރެއްވުމަށް ލޯބިކުރެއްވިއެވެ.”\n26/12/2011 ޙަދީޘާއި އޭގެ ޢިލްމުތައް, ދީންއައްޝައިޚް ޢަބްދުﷲ މިފްޟާލް\nނަބަވީ އިރުޝާދުތަކުގެ ތެރެއިން 2\nއޭ الله ގެ ރަސޫލާއެވެ. ތިމަންކަލޭގެފާނަކީ އަހުލު ކިތާބީން (ޔަހޫދީންނާއި ނަޞާރާއިން) ދިރިއުޅޭ ބިމެއްގައި އުޅޭމީހަކީމެވެ. ތިމަންކަލޭގެފާނު އެބައިމީހުންގެ ކަންވާރުތަކުގައި ފަރިއްކުޅުއްވިޔަސް އެންމެރަނގަޅުތޯއެވެ?\n21/12/2011 ޙަދީޘާއި އޭގެ ޢިލްމުތައް, ދީންއައްޝައިޚް ޢަބްދުﷲ މިފްޟާލް\nނަބަވީ އިރުޝާދުތަކުގެ ތެރެއިން 1\nމާތް الله ރުއްސުންލެއްވި އިބްނު ޢުމަރު ވިދާޅުވިއެވެ. ކީރިތި ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. މާތް الله އަހަރުމެންގެ މައްޗަށް ދެބާވަތެއްގެ މުޅަތަކެއްޗާއި ދެބާވަތެއްގެ ލޭ ޙަލާލުކުރެއްވިއެވެ.\n20/12/2011 ޙަދީޘާއި އޭގެ ޢިލްމުތައް, ދީންއައްޝައިޚް ޢަބްދުﷲ މިފްޟާލް\nއޭ ﷲ ގެ އަޅުތަކުންނޭވެ! މިޤުދުސިއްޔަ ޙަދީޘްފުޅުން ނަސޭހަތް ލިބިގަންނަމާތޯއެވެ.\nعَنْ أَبِي ذَرٍّ الغفاريِّ رَضِيَ اللهُ عَنْهُ: عَنِ النَّبِيِّ صَلَّى اللَّهُ عَلَيْهِ وَسَلَّمَ فِيمَا يَرْوِيْهِ عَنْ رَبِّهِ – عَزَّ وَجَلَّ- أَنَّهُ ” قَالَ : (يَا عِبَادِيْ: إِنِّي حَرَّمْتُ الظُّلْمَ عَلَى نَفْسِي، وَجَعَلْتُهُ بَيْنَكُمْ مُحَرَّمًا فَلاَ تَظَالَمُوا. يَا عِبَادِيْ: كُلُّكُمْ ضَالٌّ إِلاَّ مَنْ هَدَيْتُهُ، فَاسْتَهْدُونِي أَهْدِكُمْ. يَا عِبَادِيْ: كُلُّكُمْ جَائِعٌ إِلاَّ مَنْ أَطْعَمْتُهُ، فَاسْتَطْعِمُونِي أُطْعِمْكُمْ.…\n12/12/2011 ޙަދީޘާއި އޭގެ ޢިލްމުތައްއަލް އަޚް އިބްރާހީމް މަމްދޫޙް


B-Town tharin reethi vumah hendhunu enme furathama kuraa kamakee koba? - One Online\nބީ-ޓައުންގެ ބައެއް ތަރީން އެމީހުންގެ ފިޓްނަސް އަށް މަޝްހޫރު ވެފައި ވާއިރު އަނެއްބައި ތަރީން ބޮޑަށް މަޝްހޫރީ އެމީހުންގެ ރީތިކަމުންނެވެ. އެތައް ގަޑިއިރެއް ވާންދެން މަސައްކަތުގައި މޭކަޕާ އެކު އުޅުމަށްފަހުވެސް މި ތަރީން އެހާ ރީތިކޮށް ތާޒާކޮށް ތިބެނީ ކިހިނެއްތޯ މިއީ ހިތަށް އަރާނެ ސުވާލެއްކަން ޔަގީނެވެ.\nގިނަ ތަރީންގެ މެދުގައި އާންމު އެއްކަމަކީ މި ތަރީންނަނީ ވަރަށް ގަވައިދުން ސްކިން ކެއާ ރެޖިމީ ފޮލޯ ކުރާ ބައެއް ކަމެވެ. އަދި އެއްވެސް ވަރަކަށް އެމީހުންގެ ލުކް ކޮޕްމްރަސައިޒް ނުކުރާކަމެވެ.\nމި ތަރީން ރީތިވުމަށް އަގުބޮޑު ޓްރީޓްމަންޓްސް ތަކާއި ކްރީމްތައް ބޭނުން ކުރާ ކަމަށް ހީކުުރުންވެސް އެއީ މުޅީން ރަނގަޅު ހީއެއް ނޫނެވެ.\nދީޕިކާ ޕަޑުކޯން އިން ފެށިގެން ޕްރިޔަންކާ ޗޯޕްރާ އަށް ބެލިކަމުގައިވިޔަސް ގޭގައި ކުރާ ކުދި ކުދި ކަންކަމަކީ މި ތަރީންގެ ރީތިކަމުގެ އެންމެ ބޮޑު ސިއްރެވެ.\nސެލެބްރިޓީސް އަކީ އެހެން މީހުންގެ ދިރިއުޅުމުގައި، އިންސްޕްރޭޝަން އަށް ބަލަމުން އަންނަ ބައެއް ކަމުން މިފަހަރު މި އާޓިކަލުގައި މި ބަލައިލަނީ އެ ތަރީން ހެނދުނު ހޭލައިގެން ރީތި ވުމުގެ ގޮތުން އެންމެ ފުރަތަމަ ކުރާ ބައެއް ކަންތައްތަކަށެވެ.\nއާލިއާ އަކީ ޚާއްސަ ރީތި ކަމެއް ލިބިފައިވާ ތަރިއެކެވެ. އޭނާގެ ހަންގަނޑު ތާޒާކޮށް ބެހެއްޓުމަށް ހެނދުނު ހޭލައިގެން ފުރަތަމަވެސް މޫނުގައި ހާކަނީ އައިސްއެވެ. ހޭލާއިރު މޫނު ދުޅަވެފައި ހުއްޓަސް އެކަން އައިސްގެ ސަބަބުން ހަމަޔަކަށް އެޅެއެވެ.\nޕްރިޔަންކާ ނުވަތަ ޕީސީ އަކީ ބޮލީވުޑާ ހޮލީވުޑްގައިވެސް ބޮޑު މަގުބޫލު ކަމެއް ހޯދާފައިވާ ތަރިއެކެވެ. ޕީސީގެ ރީތި ކަމުގެ ވާހަކަތައް މީސްމީޑިއާގައި އަބަދުހެން ދެކެވޭއިރު އޭނާގެ ފަރާތުންވެސް ރީތި ވުމަށް ކުރާ ކަންތައްތަކުގެ ސިއްރުތައް ފޭނުންނާ ހިއްސާކުރެއެވެ.\nހެނދުނު ހޭލައިގެން ޕީސީ އެންމެ ފުރަތަމަ ފެންވަރާލުމަށްފަހު މުޅިގައިގައި މޮއިސްޗަރައިޒް ކުރާކަމަށްވެއެވެ. ކާށި ތެލާއި ރަނގަޅު ސަންސްކްރީނަކީ އެއާ ނުލައި ޕީސީއަށް ނޫޅެވޭ ދޭއްޗެވެ.\nބީ-ޓައުންގެ ރީތި ތަރީންގެ ތެރޭގައި ހިމެނޭ ކެޓްރީނާ ހެނދުނު ހޭލާގޮތަށް އައިސް ފެނުން މޫނު ދޮންނަ ކަމަށް ވެއެވެ.\nސޮނާކްޝީ އަކީ ކޮންފިޑެންސް ގޯލްސް ދޭ ތަރިއެކެވެ. ރައްޓެހިން އޭނައަށް މުހާތަބު ކުރަނީ ސޯނާ ކިޔާފައެވެ. ސޯނާ ބުނާ ގޮތުން ހެނދުނު ހޭލާގޮތަށް އެންމެ ފުރަތަމަ ކަމަކަށް ބޮނީ ފެންތައްޓެކެވެ. އޭގެ ސަބަބުން ހަށިގަނޑާއި ހަމަށް ވަރަށް ބޮޑެތި ފައިދާ ވާކަމަށް އޭނާ ބުނެއެވެ.\nސޯނަމް ކޭ އަހޫޖާ\nސޯނަމް އަކީ މީސް މީޑިއާގައި އެކްޓިވް ތަރީންގެ ތެރޭގައި ހިމެނޭ އެއް ތަރިއެވެ. މޭކަޕް ނުކޮށް ހުންނަ ނެޗުރަލް ފޮޓޯ އާންމުކޮށް އޭނާ ހިއްސާކުރެއެވެ.\nއިންޓަވިއެއްގައި ސޯނަމް ބުނި ގޮތުގައި ހެނދުނު ގަވައިދުން ލޮރިއޭލް ޕެރިސްގެ ޔޫވީ ޕާފެކްޓް އަކުއާ އެސެންސް ގަވައިދުން އޭނާ ބޭނުން ކުރެއެވެ. އެއީ އަވިން ހަންގަނޑު ސަލާމަތް ކުރުމަށެވެ.\nބަތަލާ ކަރީނާ ހެނދުނު ހޭލާގޮތަށް މޫނުގައި މާމުއި ހޭކުމަށްފަހު މަސާޖް ކުރާކަމަށްވެއެވެ. އަދި ކުޑައިރުކޮޅަކު ބެހެއްޓުމަށްފަހު މޫނު ފިނި ފެނުން ދޮވެލައެވެ.\nރީތި އަދި އުޖާލާ ހަމެއް ލިބިފައިވާ އަނުޝްކާ ބުނާ ގޮތުގައި ހެނދުނު ހޭލާގޮތަށް ފުރަތަމަވެސް ފެންތައްޓެއް ބުއިމަކީ ގަވައިދުން އޭނާ ކުރާ ކަމެކެވެ. އަދި ސަންސްކްރީންއާއި، މޮއިސްޗަރައިޒަރާއި ކްލެންސަރަކީ އޭނާގެ ގޯ-ޓު ސްކިންކެއާ ޕްރޮޑަކްޓްސް އެވެ.\nއެހެން ގިނަ ތަރިންނެކޭ ވެސް އެއްފަދައިން ހެނދުނު ހޭލާގޮތަށް ފެން ތައްޓެއް ބުއިމަކީ ދީޕިކާގެ ވެސް ހެލްތީ އަދި އުޖާލާ ހަމުގެ ސިއްރެވެ.\nމޭކަޕާ ނުލައި ފޮޓޯތައް މީސް މީޑިއާގައި ހިއްސާކުރާ މަދު ތަރީންގެ ތެރޭގައި ޝްރައްދާ ހިމެނެއެވެ. އޭނާގެ ހެނދުނު ރޫޓިން އަކީ ތަލްގޫ މޮއިސްޗަރައިޒިން ކްރީމެކެވެ.\nގުޅޭ ޓެގު ބޮލީވުޑް ބިއުޓީ\nވަން ފޮޓޯ: ނޯޓްގެ މޮނޯ ސްޓޯރ ހުޅުވުން


ޓެކްނޮލޮޮޖީ Archives - Naalaafushi\nމިނިވަން 50 ފުޓްބޯޅަ މުބާރާތް 2015 (ވީޑިއޯ)\nނާލާފުށި 2010 (ވީޑިއޯ)\nމޯލްޑިވް ގޭސް އިން ހޮޓާތަކަށް ގޭސް ދޫކުރުން “ލިމިޓް”ކޮށްފި\nމަސްވެރިން ޖޯޝާ އެކު މަހަށް ނުކުތުމަށް ފިޝަރީޒް މިނިސްޓްރީން އެދިއްޖެ\nސުލްހަވެރި ވެއްޓެއް ގާއިމް ކޮށްދެވޭނެ ބަޔަކީ ޝަރުއީ ދާއިރާގައި ތިއްބެވި ބޭފުޅުން – ގާސިމް\nއެސްއީޒެޑުގެ ފައިދާ ކުރާނީ 20 އަހަރު ފަހުން: މިނިސްޓަރު\nއީރާނުން އިސްރާއީލުގެ ޖާސޫސީ މަތިންދާބޯޓެއް ވައްޓާލައިފި\nއިސްރާއީލުން ޣައްޒާގެ 73 މިސްކިތެއް ބިމާ ހަމަކޮށްލާފައިވޭ\nޝަކީރާ ދެ ވަނަ ދަރިފުޅަށް ބަނޑު ބޮޑުވެއްޖެ\nވެރިކަމަށް އައުމަށް ރައްޔިތުން އެންމެ އެދޭ ސިޔާސީ ޕާޓީއަކީ އެމްޑީޕީ ކަމަށް ބުނެފި\nސަރުކާރަށް ހުރަސްއަޅާ ނަމަ ކައުންސިލްތައް އުވާލައިގެން ނަމަވެސް ޚިދުމަތް ދޭނަން: ނިހާން\nމުޅިން އާ ޕްރޮޑަކްޓަކާއެކު އެޕަލްގެ ތިން އުފެއްދުމެއް ދައްކާލައިފި\nSeptember 11, 20140Comments0Like Like 694\nއެޕަލް ކުންފުނިން މިމަހުގެ ކުރީކޮޅުގައި ހާމަކުރީ 9.9.2014 ދުވަހަކީ އެކުންފުނީގެ ހާއްސަ ދުވަހެއް ކަމަށެވެ. އޭގެ އިތުރުން އެއްވެސް މައުލޫމާތެއް ނުދީ ސަޕޯޓަރުންގެ ހިތްތަކާ ކުޅެލުމަށްފަހު، ކެލިފޯނިއާގެ ކިއުޕެޓީނޯގައި ރޭ އެޕަލްގެ އާ އުފެއްދުންތައް\nކެއުމަށް ނުރައްކާތެރި ތަކެތި ދެނެގަނެވޭނެ ޑިވައިސްއެއް ޗައިނާއިން އުފައްދައިފި\nSeptember 6, 20140Comments0Like Like 758\nކެއުމަށް ނުރައްކާތެރި ތަކެތި ދެނެގަނެވޭނެ ޑިވައިސްއެއް ޗައިނާއިން އުފައްދައިފި އެވެ. އެޑިވައިސް އުފައްދާފައި ވަނީ ޗައިނާ މީހުން ކާންބޭނުން ކުރާ “ޗޮޕްސްޓިކް”ގެ ޑިޒައިނަށެވެ. ޗައިނާގެ ބޮޑު ސާޗް އިންޖީނެއް ކަމުގައިވާ “ބައިޑު” އިން އުފެއްދި\nއިންޒާރުގެ އެސްއެމްއެސްތައް ފޮނުވާ މީހުން ހޯދިދާނެ: ޕޮލިސް\nAugust 29, 2014 August 29, 2014 1 Comment 1 Like Like 1,279\nމިފަހަކަށް އައިސް ކާކުކަން ނޭނގޭ ނަންބަރުތަކުން އެސްއެމްއެސް މެދުވެރިކޮށް އެކި މީހުންނަށް މަރުގެ އިންޒާރު ދެމުން އަންނަ ފަރާތްތައް ހޯދިދާނެ ކަމަށް ގަބޫލުކުރައްވާ ކަމަށް ފުލުހުން ބުނެފި އެވެ.މިރޭ ބޭއްވި ނޫސްވެރިންގެ ބައްދަލުވުމެއްގައި ސައިބާ\nSeptember 1, 2017\t 0\tއަޟްޙާ ޢީދުގެ ހަރަކާތްތަށް ފަށައިފި\nJune 25, 2017\t 0\tފިތުރު ޢީދު ކުޅިވަރު\nJune 23, 2017\t 0\tނާލާފުށީ ރަށްޔިތުންނަށް ރަމަޟާން މަހުގެ ކަރަންޓްބިލްގެ ދެބައިކުޅަ އެއްބައި ކައުންސިލުން\nJune 18, 2017\t 0\tނާލާފުށީ ވޮލީ ޓީމާއި މުލީ ވޮލީ ޓީމް އެކުވެރިކަމުގެ ވޮލީމެޗެއް ކުޅެފި\nJune 17, 2017\t 0\tރަމަޟާން ވޮލީ މުބާރާތުގެ ތަށި ސްޕައިކާސް ވީސީ އިން ކާމިޔާބުކޮށްފި\n© 2014 ނާލާފުށި


Dhangadey ge challenge, Bhutia gabool kohfi\nއިންޑިއާގެ ފުޓްބޯޅަ ލެޖެނޑް ބުޓިއާ އާއި ދަގަނޑޭ\nދެކުނު އޭޝިއާގެ އުފެދުނު އެންމެ މޮޅު ދެ ކުޅުންތެރިންނަކީ ކޮބައިތޯ އަހަފިނަމަ، ސަރަހައްދަށް ނިސްބަތްވާ ފުޓްބޯޅައިގެ ތަޖުރިބާކާރުން ދެބަހެއް ނެތި ދޭނެ ޖާވަބަކީ އެ ދެ ކުޅުންތެރިންނަކީ، ރާއްޖޭގެ ފޯވަޑް އަލީ އަޝްފާގް (ދަގަނޑޭ) އާއި އިންޑިއާގެ ގައުމީ ޓީމުގެ ކުރީގެ ފޯވަޑް ބައިޗަންގ ބުޓިއާ ކަމަށެވެ.\nއަޝްފާގާއި ބުޓިއާ ވަނީ އެއް ކުޅުންތެރިޔަކު އަނެއް ކުޅުންތެރިޔަކާ ދެކޮޅަށް ކުޅެފަ އެވެ. މިހާރު ދުނިޔޭގައި ފެތުރެމުންދާ ކޮވިޑް-19 އާ ގުޅިގެން، ރައްކާތެރި ކަމުގެ ފިޔަވަޅެއްގެ ގޮތުން އާންމުން ގޭގައި ތިބެން އެންގުމުން، އެތުލީޓުން ފަށާފައިވާ ޓިޝޫ ޕޭޕާ "ބޯލް" ޗެލުންޖް ވަނީ ވަރަށް ބޮޑަށް ވައިގައި ހިފާފަ އެވެ.\nއަޝްފާގް ވެސް ސްޓޭ ހޯމްގެ ޓިޝޫ ޕޭޕާ "ބޯލް" ޗެލެންޖުގައި ބައިވެރި ވެފަ އެވެ. އެ ޗެލެންޖުގައި އޭނާ ނޮމިނޭޓް ކުރީ އިންޑިއާގެ ކުރީގެ ކެޕްޓަން ބައިޗަން ބުޓިއާ އެވެ.\nބުޓިއާ ވަނީ، އަޝްފާގްގެ ޗެލެންޖު ގަބޫލުކޮށް، އޭނާގެ ޓިޝޫ ޕޭޕާ ބޯލް ޗެލެންޖު ޓްވިޓާގައި އާންމު ކޮށްފަ އެވެ. ބައެއް ކުޅުންތެރިން ޓިޝޫ ޕޭޕާ ޗެލެންޖުގައި ބައިވެރިވީ އެކި ގޮތަށެވެ. މެސީ ޗެލެންޖު ނެގީ ޓިޝޫ ޕޭޕާ ވައްޓާނުލައި 10 ފަހަރު ކޮންޓްރޯލް ކުރުމަށް ފަހު، ޓީޝޫ ރޯލް ދުރައް ފޮނުވާލުމަށެވެ. ގޯލްޖަހަން ފަރިތަ އަޝްފާގްގެ ޗެލެންޖެގައި ބައިވެރިވީ ޓިށޫރޯލް މެއިން ކޮންޓްރޯލް ކުރުމަށްފަހު، ފައިގެ ކޮންޓްރޯލްގައި ބާއްވައި "ގޯލަށް" ފޮނުވާޅުމަށެވެ.\nއިންޑިއާ ކޮރޯނާ ވައިރަސް ކޮވިޑް-19


Kuda kudhinge dhulha heyokan rangalhu kuran Tree Top aa eku UNICEF in masakaiy kuranee | Mihaaru\nއެއްބަސްވުމުގެ ސޮއިކުރެއްވުމަށްފަހު ޔުނިިސެފުން ރާއްޖެ ކަނޑައަޅާފައި ހުންނަވާ މަންދޫބު މުނީރު (ވ) އަދި ޓްރީޓޮޕްގެ ސީއީއޯ ޑޭވިޑް ފެއިންބާގް ފޮޓޯއަކަށް ހުއްޓިވަޑައިގެން.-- ފޮޓޯ: ޓްރީޓޮޕް ހޮސްޕިޓަލް\nކުޑަކުދިންގެ ދުޅަހެޔޮކަމަށް ޓްރީޓޮޕާއި ޔުނިސެފް މަސައްކަތް ކުރަނީ\n30 ޖުލައި 2019 - 16:212comments\nކުޑަކުދިންގެ ދުޅަހެޔޮކަމާއި ރަނގަޅު ސިއްހަތު ކުރިއަރުވަން ޓްރީ ޓޮޕް ހޮސްޕިޓަލާއި ޔުނިސެފުން އެއްބަސްވުމެއްގައި މިއަދު ސޮއިކޮށްފި އެވެ.\nޓްރީ ޓޮޕް ހޮސްޕިޓަލުގައި ބޭއްވި ރަސްމިއްޔާތުގައި އެއްބަސްވުމުގައި ސޮއިކުރެއްވީ، ޓްރީޓޮޕްގެ ސީއީއޯ ޑޭވިޑް ފެއިންބާގާއި ޔުނިސެފުން ރާއްޖެ ކަނޑައަޅާފައި ހުންނަވާ ސަފީރު ޑރ. މުނީރު ސަފީލްދީނެވެ.\nމި އެއްބަސްވުމުގެ ދަށުން، ހަށިގަނޑު ރައްކާތެރިކުރުމުގެ މުހިއްމުކަމާއި ރައްކާތެރިގޮތުގައި އިންޖެކްޝަން ދިނުން ހިދުމަތްތައް ފޯރުކޮށްދިނުމާއި ކުޑަކުދިންނަށް ހެޔޮގޮތުގައި ނާސްތާ ދިނުމާއި ދުޅަހެޔޮ ސިއްހަތުގެ މުހިއްމުކަން ކުރިއެރުވުމާއި ހޭލުންތެރިކުރުމަށް ދެ ފަރާތުން މަސައްކަތް ކުރާނެ އެވެ.\nޓްރީ ޓޮޕްގެ ސީއީއޯ ޑޭވިޑް ވިދާޅުވިގޮތުގައި މި އެއްބަސްވުމަކީ އެ ހޮސްޕިޓަލަށް ލިބުނު ވަރަށް ބޮޑު ފަހުރެކެވެ. އަދި ދެ ފަރާތުން ގުޅިގެން ކުޑަކުދިންގެ ސިއްހަތަށް ވަރަށް މުހިއްމު މަސައްކަތެއް ކުރެވޭނެ ކަމަށް އޭނާ ވިދާޅުވި އެވެ.\nޓްރީޓޮޕާއި ޔުނީސެފް ގުޅިގެން އެއްބަސްވުމުގައި ސޮއިކުރަން ބޭއްވި ރަސްމިއްޔާތުގައި ބައިވެރިވި ބައެއް ބޭފުޅުން.-- ފޮޓޯ: ޓްރީޓޮޕް ހޮސްޕިޓަލް\nޔުނިސެފުން މި ސަރަހައްދަށް ކަނޑައަޅާފައި ހުންނަވާ ޑިރެކްޓަރު ޖީން ގޮގް ވިދާޅުވީ އެއްބަސްވުމާ އެއްގޮތަށް، ޓްރީ ޓޮޕަކީ ކުޑަކުދިންނާ ރައްޓެހި ހޮސްޕިޓަލަކަށް ހެދުމަށް މަސައްކަތްކުރެވޭނެ ކަމަށެވެ. އެގޮތުން ވިހެއުމަށް ފަހު ގާތުން ދިނުމަށް ބާރުއެޅުމާއި ދަރިފުޅާއި މައިމީހާއާ ދެމެދު އޮންނަ ގުޅުން ދެމެހެއްޓުމަށް ކުޑަކުދިންނާ ރައްޓެހި ހޮސްޕިޓަލެއް ވަރަށް މުހިއްމު ކަމަށް ވިދާޅުވި އެވެ.\nޓްރީ ޓޮޕުން ބުނީ ސަރުކާރާ ގުޅިގެން މާލޭގެ ސްކޫލުތަކަށް ދަތުގެ ފަރުވާ ދިނުމަށް އަމާޒުކޮށް، ކުރިއަށް އޮތް އަހަރުތަކުގައި ހިދުމަތް ފުޅާކުރަން މަސައްކަތްކުރެވޭނެ ކަމަށެވެ.\nއިތުރު ލިޔުންތައް ކުޑަކުދިން ޔުނިސެފް ކުޑަކުދިންގެ ހައްގުތައް ޓްރީޓޮޕް ހޮސްޕިޓަލް


އެއް ދަންފަޅިއަށް ކިޔަވައި ދިނުމަށް ކިނޮޅަހު ސްކޫލްގައި އިތުރު6ކުލާސްރޫމް އަޅަނީ – Ungoofaaru\nބަނޑޭރިގަނޑު/ޙަބަރު/އެއް ދަންފަޅިއަށް ކިޔަވައި ދިނުމަށް ކިނޮޅަހު ސްކޫލްގައި އިތުރު6ކުލާސްރޫމް އަޅަނީ\nރާއްޖޭގެ ސްކޫލް ތަކަކީ 1 ދަންފަޅިއަށް ކިޔަވައިދޭ ސްކޫލް ތަކަކަށް ހެދުމަށް ސަރުކާރުން ގެންގުޅޭ ސިޔާސަތުގެ ދަށުން ރ.ކިނޮޅަހު ސްކޫލްގައި6ކުލާސް ރޫމް އެޅުމަށް ބޭނުންވާ ފައިސާ ހަމަޖެހިއްޖެ ކަމަށް ފޮރިން މިނިސްޓްރީން ހާމަކުރައްވައިފިއެވެ. ފޮރިން މިނިސްޓްރީން ހާމަ ކުރެއްވި ގޮތުގައި މި ފައިސާ ހަމަ ޖެހިފައި ވަނީ އިންޑިއާ ސަރުކާރުން ރާއްޖެއަށް ދީފައިވާ 6.9 މިލިއަން ޑޮލަރުގެ ހިލޭ އެހީގެ ތެރެއިންނެވެ.\nފޮރިން މިނިސްޓްރީން ހާމަކުރި ގޮތުގައި އިންޑިއާ ސަރުކާރުގެ ހިލޭ އެހީގެ ތެރެއިން ރ.ކިނޮޅަސް އަދި ނ.ޅޮޮހީ ސްކޫލްގައި، ކޮންމެ ސްކޫލެއްގައި6ކުލާސް ރޫމް އެޅުމަށް އިންޑިއާ ސަރުކާރުގެ ހިލޭ އެހީގެ ގޮތުގައި 12 މިލިއަން ދިވެހި ރުފިޔާ ލިބިފައިވާ ކަަމަށެވެ. ފޮރިން މިނިސްޓްރީން ނެރެފައިވާ ބަޔާނެއްގައި ބުނެފައިވާ ގޮތުގައި މި ސްކޫލްތަކަށް އަލަށް އިތުރު ކުރާ މި ކުލާސް ރޫމްތަކަކީ މި ސްކޫލްތަކުގައި 1 ދަންފަޅިއަށް ކިޔަވައިދޭން ފެށުމަށް ބޭންނުންވާ ކުލާސްރޫމެވެ.\nފޮރިން މިނިސްޓްރީން އިތުރަށް ބުނި ގޮތުގައި މި ހިލޭ އެހީ ދިވެހި ސަރުކާރަށް ދިނުމަށް އެއްބަސްވެފައި ވަނީ މި އަހަރުގެ މާރޗު މަހު 17 އިން 18 އަށް އިންޑިއާގެ މިނިސްޓަރ އޮފް އެކްސްޓާނަލް އެފެއާޒް ސުޝްމާ ސުވަރާޖް ރާއްޖެއަށް ކުރެއްވި ރަސްމީ ދަތުރުފުޅުގައެވެ.\nރ.ކިނޮޅަސް ކިނޮލަހު ސްކޫލް\nކިނޮޅަހުގައި ބިދޭސީންނަށް ޙާއްސަ ރޯދަވީއްލުމެއް ބާއްވައިފި\nލީފް ފޮޓޯސްގެ ފަރާތުން ކިނޮޅަހުގެ ގޮނޑުދޮށް ސާފުކުރުމުގެ ޕްރޮގުރާމެއް ކުރިއަށް ގެންގޮއްސި


(25 މެއި 2017 އާ ގުޅޭ)\n"މެޑަމް ބުނުއްވީ އައިރާ މީގެ ފަހުން އުޅޭނީ އަހަރުމެންނާއެކުގައި ކަމަށް. އެކަމަކު އަދި އައިރާ ގާތުގައި ނުބުނާތި. އަހަރެން އޭނާއާ ވާހަކަދައްކާނީ" ރުބީނާގެ ނިންމުން ނަގައިނުގަނެވިފައި ކެތްލީން ހުއްޓެވެ. އެހެންހުއްޓާ މަރިޔަންދީ އެތަނުން ހިނގައްޖެއެވެ.\n"އައިރާ!... ރުބީނާ އެދިގެން މިއައީ. އައިރާގެ އެއްޗެހި ސްޓާފްކުއާޓާގައި ހުރި ކޮޓަރިއަކަށް ބަދަލުކުރާން ޖެހިގެން. މިރޭ މިވަގުތު އެކަން ކުރުމަށް ވަނީ އަންގާފައި. އެހެންވެ އަޅުގަނޑު މި އައީ އައިރާ ގޮވައިގެން ކޮޓަރިއަށް ދާން" މަރިޔަންދީ ވާހަކަދެއްކި އިރު އޭނާގެ އަމިއްލަ ހިތަށް ވެސް އުނދަގޫވެފައި ހުރި ކަހަލައެވެ.\n"ކިހިނެއްވީ އަހަރެން އެތަނަށް ބަދަލުކުރަނީ؟ ކޮބާ މަންމަ؟" މަރިޔަންދީގެ ވާހަކައިން އައިރާއަށް ލިބުނީ ވަރަށް ބޮޑު ހައިރާންކަމެވެ. ގޮނޑިން ތެދުވެވުނީ ރުބީނާގެ ގާތަށް ދާން އައިރާ ބޭނުންވި ވަރުންނެވެ. ނަމަވެސް އޭނާގެ ކޮނޑުގައި މަޑުމަޑުން އަތްޖައްސާލީ މަރިޔަންދީއެވެ. އެއާއެކު އައިރާއަށް ހުއްޓެވިއްޖެއެވެ.\n"ރުބީނާ މިރޭ އައިރާގެ ގާތަށް އަންނާނަން ކަމުގައި ބުނި. މިވަގުތު އުޅެނީ ކަމެއްގައި... އެހެންވީމަ ރުބީނާ އެދުނު ގޮތަށް ކަންތައް ކުރާންވީހެން އަޅުގަނޑަށް ފެންނަނީ. ރުބީނާ އައީމަ އަހަން ބޭނުންވާ ވާހަކައެއް އެހިދާނެއެއްނު" ރުބީނާ ހުރި ތަނަކަށް އައިރާ ހިނގައްޖެނަމަ އޭނާ އިތުރަށް މާޔޫސްވުން ނޫންކަމެއް ނުވާނޭކަން މަރިޔަންދީއަށް އެނގޭތީވެ ބުނެލިއެވެ. އެހެންނަމަވެސް އައިރާގެ ހިތަށް އެރީ ރުބީނާގެ އެ ނިންމުމަކީ ޤައިސްގެ ނުފޫޒުކަމުގައެވެ. ތުންފިއްތާލުމާއެކު ދެބުމަ ކައިރިކޮށްލިއެވެ. އަދި މަރިޔަންދީއާއެކު އައިރާ އުޅޭ ކޮޓަރިއަށް ދިއުމަށް ހިނގައިގަތެވެ.\n"އައިރާ ފޮށި ތައްޔާރު ކުރޭ. އިސްމާއިލް ގާތުގައި ބުނެފައި އަންނާނަން ފޮށިގެންދަން" އައިރާ އައިސް އޭނާގެ ކޮޓަރިއަށް ވަނުމުން މަރިޔަންދީ ބުންޏެވެ.\nތަފާތު އެތައް ޚިޔާލުތަކެއް ބޮލުގައި އައިރާގެ ބޮލުގައި އެނބުރެމުންދިޔައެވެ. އެހެންނަމަވެސް ރުބީނާގެ އެދުމާ ދެކޮޅު ހެދުމުން ޤައިސްގެ ފަރާތުން ރުބީނާއަށް ކުރިމަތިވެދާނެ ފިއްތުންތަކާމެދު އައިރާއަށް ވިސްނާލެވުނެވެ. އެކަމަކު ސިކުނޑިއަށް ވިސްނައިގަންނަން އުނދަގޫ ކަމަކީ ޤައިސް ފަދަ ނުފޫޒު ގަދަ ހަރުކަށި ފިރިހެނަކާ ރުބީނާ ކައިވެނިކުރާން ޖެހުނު ސަބަބެކެވެ. ރުބީނާއަކީ ރީތި އަންހެނެކެވެ. ކޮންމެ ފިރިހެނެއް ވެސް އުފަލުން ބަލައިގަންނާނޭ ފަދަ ގޮތެއް ހުންނަ އަންހެނެކެވެ. ހަމައެއާއެކު އޭނާއަކީ މީހެއްގެ ދަށުވެގެން އުޅޭނޭ ފަދަ ޠަބީޢަތެއް ލިބިފައިވާ މީހެއްނޫނެވެ. ފޮށްޓަށް އެއްޗެހި އަޅަމުންދިޔައިރު އައިރާގެ ސިކުނޑި މަސައްކަތް ކުރަމުންދިޔައީ މި އައި ކުއްލި ބަދަލުގެ ފަހަތުގައިވާ ކަމެއް ދެނެގަތުމަށެވެ.\nޚާދިމުންތިބޭ އިމާރާތުގައި އައިރާއަށް ޚާއްޞަކުރެވިފައި ހުރި ކޮޓަރިއަށް މަރިޔަންދީއާއެކު އައިރާ އައިސް ވަނެވެ. އޭރު އޭނާގެ ފޮށި ކޮޓަރީގައި ބަހައްޓާފައި އިސްމާއިލު ނުކުމެގެން ދަނީއެވެ. ވަށައިގެން ނަޒަރު ހިންގާލިއިރު އާދައިގެ ވަރެއްގެ ކޮޓަރިއެކެވެ. މަޑުޕީޗު ކުލަ ހަތަރު ފާރުގައި ލާފައި ހުރިއިރު އެކަކަށް ނިދޭނޭވަރުގެ އެނދަކާއި އަލަމާރިއެއްގެ އިތުރުން ރީތިވާ މޭޒެއް ހުއްޓެވެ. އެތަކެއްޗަށް ބަލާއިރު ގިނަ ދުވަސްވެފައި ހުރި ވައްތަރެއް ނުޖަހައެވެ. އޭސީގެ ބަދަލުގައި ކޮޓަރީ މެދުގައި އެލުވައިފައި ހުރީ ފަންކާއެކެވެ. ހުރި ހަމައެކަނި ކުޑަދޮރު ހީވަނީ ފެންލައިޓެއް ހެންނެވެ. އައިރާ އިހު އިން ކޮޓަރިއަށް ވުރެ އެތައް ގޮތަކުން އާދައިގެއެވެ. ނަމަވެސް އެއްވެސް ޝަކުވާއެއް އައިރާގެ ނެތެވެ. އޭނާ އިތުރު ކަމަކަށް ބޭނުންވާނެތޯ ބެލުމަށްފަހު މަރިޔަންދީ އެ ކޮޓަރިގަނޑުން ނުކުތެވެ.\nތިންދޮރުފަތްލީ އަލަމާރިއަށް އައިރާގެ ހެދުންތައް އަޅާ ކޮޓަރިތެރޭގައި އިންސާނަކު ދިރިއުޅޭ ސިފަ މަޑުމަޑުން ޖެހިގެންދިޔައެވެ. ބޭރަށް ނުކުމެލަން ހިތަށް އަރާފަ ވެސް ދިހައެއް ޖެހުމުން އައިރާ ގަސްދުކުރީ ކޮޓަރީގައި މަޑުކޮށްލާށެވެ. ނިޔާނުގެ ލެޕްޓޮޕް ހިފައިގެން އައިރާ އެނދުގައި އޮތެވެ. އެހެން އޮންނަތާ އެތައް އިރެއްވީފަހުން މަޑުމަޑުން އައިރާއަށް ނިދިޖެހެންފެށިއެވެ. ރުބީނާ އައިސް އެ ކޮޓަރިއަށް ވަނީ އައިރާގެ ދެ ލޯ މެރެމުންދަނިކޮށެވެ.\n"އައިރާ" އައިރާ އޮތް އެނދުގައި އޭނާގެ މަގަތުން ރުބީނާ އިށީނެވެ. ނިދިޖެހިފައި އޮތް އައިރާ އަވަސް އަވަހަށް ދެ ލޯ ހުޅުވާލުމާއެކު ތެދުވެ އެނދުގެ ބޯލާކޮޅު ފަޑީގައި ލެނގިލިއެވެ. އަދި ރުބީނާ ބުނަން އުޅޭ އެއްޗެއް ދެނެގަތުމަށް އޭނާއަށް ހުރިހާ ސަމާލުކަން ހުއްޓާލިއެވެ.\n"ޤައިސްގެ ދަރިފުޅު އަންނާތީ އޭނާ ބޭނުމެއްނުވޭ ގޭތެރޭގައި އައިރާ އުޅޭކަށް. އެކަމަކު މަންމަ ބޭނުމެއްނޫން އައިރާ ފޮނުވާލާކަށް. އެހެންވެ މިތަނަށް ބަދަލު ކުރީ. މިގޮތުގައި ވެސް އައިރާ އުޅޭނީ މަންމައާއެކުއެއްނު. އެހެންހިތައް އަރާފައި ވަރަށް ހިތްހަމަޖެހޭ. އެކަމަކު އައިރާ މިތަނަށް ބަދަލުވި ވާހަކަ އެކަކު ކައިރީ ވެސް ނުބުނައްޗޭ..." އައިރާގެ ސިކުނޑިއަށް އޮޅުވާލުމަށް ޓަކައި ރުބީނާ އެތައް ދޮގެއް ހެދިއެވެ. ބަދަލުގައި ރުބީނާއާ ޖަދަލުކުރާނޭ ހިތްވަރެއްނެތުމުން އައިރާ ހިމޭނުން އިނީއެވެ. ޚާދިމުން އުޅޭ އިމާރާތުގައި އައިރާ އުޅޭން ޖެހޭނީ ކިހާ ދުވަހެއްގައި ކަމެއް ވެސް ރުބީނާ އެ ކޮޓަރިން ނުކުމެގެން ދިޔައިރު ބުނެވެސް ނުލައެވެ. އޭނާގެ އެންމެ ފަހު ބަހަކަށްވީ މަރިޔަންދީ ހުރިހާ ކަމެއް ހަމަޖައްސައިދޭނެކަމެވެ.\nމައުރީންއާއި ރުބީނާ ބޮޑުކޮޓަރީގައި ސޯފާގައި ހަމަޖެހިލައިގެން ތިބީ ޤައިސްގެ އިންތިޒާރުގައެވެ. ހެނދުނު އެއަރޕޯޓަށް ދަރިފުޅު ބަލާ ޤައިސް ދިޔަ ގޮތަށް އަދި ނާންނާތީއެވެ. ދޭތެރެއަކުން މަރިޔަންދީއަށް ގޮވާލާފައި ސައިތައްޔާރުތޯ ރުބީނާ އަހާލައެވެ. ހަމަޖެހޭގޮތް ދައްކަން މަސައްކަތް ކުރި ނަމަވެސް ރުބީނާގެ ހިތަށް ތަފާތު ވަސްވާސްތައް ވަންނަމުން ދިޔައެވެ. ޤައިސްގެ ދަރިފުޅު އޭނާ ބަލައި ނުގެންފިއްޔާ ކަންތައްތައް ވަރަށް ގޯސްވާނެއޭ އޭނާގެ ހިތަށް އަރަނީއެވެ. ހަމައެއާއެކު މިހާރު ރުބީނާއަށް އެ ގޭތެރޭގައި ލިބިފައި އޮތް މިނިވަންކަން ގެއްލިދާނޭތީ އެކަމާމެދު ވެސް އޭނާއަށް ވިސްނެއެވެ. އެކިއެކި ފިކުރު ތަކުގައި ބަނދެވިފައިވަނިކޮށް ޤައިސްގެ ކާރުގެ އަޑު ރުބީނާއަށް އިވުނެވެ. ނިކަން ބޮޑަށް ހިނިތުންވެލުމާއެކު ރުބީނާ ސޯފާއިން ތެދުވިއެވެ. އެއާއެކު ގިނައިރެއްނުވެ ޤައިސް އެތެރެއަށް ވަދެއްޖެއެވެ.\nރޫބީ!... ލޫކަން..." ބޮޑުކޮޓަރިއަށް ވަދެގެން އައިސް ސޯފާތައް ކައިރީ މަޑުކޮށްލި ޤައިސް އޭނާގެ ދަރިފުޅަށް ރުބީނާ ތަޢާރަފުކޮށްދިނެވެ. ލޫކަން ލުއި ހިނިތުންވުމެއް ބަދަލުކޮށްލިއެވެ.\nމައުރީން ހުރީ އާޝޯޚުވެފައި ހުރި މީހަކު ފަދައިން ލޫކަންއަށް ބަލަހައްޓައިގެންނެވެ. އޭނާގެ ފުރާވަރުގެ ހިތުގައި އެ އުމުރުގެ އެހެން އަންހެންކުދީންނެކޭ އެއްފަދައިން ތަފާތު ވިންދެއް ޖަހަންފެށިއެވެ. ބޭއިޚްތިޔާރުގައި ލޫކަންއަށް ބަލަންހުރި މައުރީން ހިނިތުންވެލިއެވެ. އޭނާގެ ލޯ ކުރިމަތީ ޒުވާންކަމާއި ފިރިހެންވަންތަ ކަމުގެ އިތުރުން ފުރިހަމަކަމުގެ މިސާލެއް ހުއްޓިލައިގެން ހުއްޓިލައިގެން ހުރި ކަހަލައެވެ. ޤައިސްގެ ގައިގާ ރާއްޖޭގެ ގޮތް ހުއްޓެއްކަމަކު ލޫކަންގެ ގައިގާ ރާއްޖޭ މީހެއްގެ ސިފައެއް ނުޖަހައެވެ. ތަފާތު ދޮންކަމެއް ލިބިފައިވާ އިރު ލޮލުގައިވަނީ މަޑުމަޑު މުށިކުލައެއްގެ ކަޅިއެކެވެ. ޤައިސްއާ އެއްވަރުގެ ދިގު އިސްކޮޅެއް ލިބިފައިވާއިރު ހަށިގަނޑުގެ މަސްތަކުން ލޫކަންއަކީ ހަށިގަނޑު ރީތިކޮށް ބެހެއްޓުމަށް ކަސްރަތުކުރާ މީހެއްކަން އެނގެއެވެ.\n"ހީޒް ޕާފެކްޓް" އަމިއްލަ ހިތާ ހިނިތުންވެލައިގެން ހުރި މައުރީން ވާހަކަދެއްކިއެވެ.\n"އަޅުގަނޑު ކޮޓަރިއަށް ދިޔަޔަސް އެންމެ ރަނގަޅުތަ ބައްޕާ" ދިގު ދަތުރަކަށްފަހު ލޫކަން ހުރީ ވަރުބަލިވެފައެވެ. އެކަން ޤައިސްއަށް ވެސް ވިސްނޭތީ އޭނާ ބޯޖަހާލީ އާނއެކޭ ބުނުމުގެ ގޮތުންނެވެ. ރުބީނާއާއި މައުރީން އިތުރަށް ހައިރާންވެ އަންތަރީސްވީ ލޫކަން ވާހަކަދެއްކި އިރު އިނގިރޭސި ބަހުން ވާހަކަދެއްކުމުންނެވެ. އެއްވެސް އަޅައިގަތުމެއްނެތި ރާއްޖޭން ބޭރު މީހަކު ވާހަކަދެއްކި ފަދައެވެ. ލޫކަން މައްޗަށް ދިއުމަށް ހިނގައިގަތުމުން މައުރީން ވެސް އޭނާގެ ކޮޓަރިއަށް ދަނީ ކަމުގައި ބުނެ ލޫކަންގެ ފަހަތުން ހިނގައިގަތެވެ. މިޔައަކު ފަދައިން ފާޑަކަށް ހިނިއައިސްފައި ހުރެއެވެ.\n"އަޅުގަނޑު މިހުރީ ސައިހަދައިގެން" ލޫކަން ދިއުމުން ޤައިސްއާ ކުރިމަތިލާ ރުބީނާ ބުންޏެވެ.\n"އޭނާ އެ އައީ ވަރަށް ދިގު ދަތުރެއްކޮށްފައި. މިވަގުތު އެއްވެސް ކަމެއް ކުރާނެ މޫޑެއް ވެސް ނުހުންނާނެ. ހިނގާ އަހަރެން ސައިބޯނަން" ސިޑިއާ ދިމާއަށް ބަލަން ހުރި ޤައިސްގެ ލޮލުގައިވަނީ އާދަޔާ ޚިލާފު ފިނިކަމެކެވެ. އޭނާގެ ވަރަށް ބޮޑު އުންމީދެއް މިއަދު ފުރިހަމަވީއެވެ. ކޮންމެ ބޭނުމެއްގައި ވިޔަސް ލޫކަން މާލެ އައީތީ އޭނާ ހުރީ ނުހަނު އުފަލުންނެވެ.\n"އަނެއްކާ އަޅުގަނޑު ދެކެ ހިތްހަމަނުޖެހިފަތަ ލޫކަން އެ ހުރީ" އޮޅުންފިލުވާލާ ހިތުން ނުހުރެވިގެން ކަހަލަ ގޮތަކަށް ރުބީނާ އަހާލިއެވެ. އެއާއެކު ޤައިސް ލުއި ގޮތަކަށް ހީނލިއެވެ.\n"ނުރުހެންވީ ކޮންކަމަކާ؟ ރޫބީ ބަލާލި ނަމަ އެނގޭނެ އެ މޫނުގައި ހަމައެކަނި ވަނީ ވަރުބަލިކަމުގެ އަސަރުކަން" ޤައިސްއަށް ރުބީނާގެ ހާލު އެނގުނު ކަހަލައެވެ. ދެމަފިރިން އެކުގައި ކާކޮޓަރިއަށް ވަދެ މޭޒުދޮށުގައި އިށީނެވެ. އެއާއެކު ތައްޔާރުކުރެވިފައި ހުރި ތަށިތަކުގެ މަތިތައް މަރިޔަންދީ ނަގާފައި އެ ތަނުން ބޭރުގައި މަޑުކޮށްލިއެވެ.\n"ވާހަކައެއް އަހާލަންތަ؟" ސައިބޮމުންދިޔަ ރުބީނާ އަހާލިއެވެ.\n"އަހާލަބަލަ" ހިނިއައިސްފައި ޤައިސް ބުންޏެވެ.\n"ލޫކަންގެ އިސްކޮޅާ އޭނާގެ ޝަޚްޞިއްޔަތު ފިޔަވާ ޤައިސްއާ ވައްތަރުގޮތެއް ނެތް. ހީވަނީ ބޭރު މީހެއްހެން" ޤަބޫލުކުރަން ދަތިވެފައި އިނދެ ރުބީނާ ބުންޏެވެ.\n"ރޫބީއަށް އަޅުގަނޑުގެ ފުރަތަމަ ކައިވެނީގެ ވާހަކަ ކިޔައިނުދެވި އޮތީމަ ތިފަދަ ވާހަކަ ތި ދައްކަނީ. ލޫކަންގެ މަންމައަކީ ތުރުކީ އަންހެނެއް. ސަލީންގެ ރީތިކަން ލޫކަންއަށް ލިބިފައި އެވަނީ. ރުބީއަށް އެކަންޏެއް ނޫން ލޫކްފެނި ތި އޮޅުނީ... އެކަމާ ދެން އެހާ ބޮޑަށް ނުވިސްނާ. އުމުރުން ވަރަށް ޅައިރުން ފެށިގެން ރައްޖޭން ބޭރުގައި އެ ހުންނަނީ. އެހެންވެ އިނގިރޭސި ބަސް އެވަނީ އޭނާ އާންމުކޮށް ބޭނުންކުރާ ބަހަށްވެފައި. އޭނާއަށް ދިވެހި ވާހަކަދައްކަން ވަރަށް އުނދަގޫވާނެ... ލޫކް އަރާމުކޮށްލައިގެން ނުކުތީމަ މައުރީންއާ ވެސް އަދި ބައްދަލުކޮށްދޭން ޖެހޭނެ" ޤައިސްގެ ފުރަތަމަ އަންހެނުންގެ ވާހަކަ ބުނެލިއިރު އެ މޫނުމަތިން ފެނިގެން ދިޔަ އާދަޔާ ޚިލާފު ހިނިތުންވުން ރުބީނާގެ ހިތަށް އުނދަގޫކުރިއެވެ.\nމީހަކަށް އުނދަގޫކުރުމެއްނެތި ލޫކަން އައިސް އޭނާގެ ކޮޓަރިއަށް ވަންނަ އުޅުނު ވަގުތު ކޮޓަރި ކައިރީ ހުއްޓިލައިގެން ހުރި މަރިޔަންދީ ފެނުނެވެ. އެއާއެކު ލޫކަންގެ ތުންފަތަށް ހިނިތުންވުމެއް ވެރިވެގެންދިޔައެވެ. ހިނިތުންވެލައިގެން ހުރެ ލޫކަންގެ ކޮޓަރީގެ ދޮރު މަރިޔަންދީ ހުޅުވާލަ ދިނެވެ. އަދި ލޫކަންގެ ފަހަތުން އެ ކޮޓަރިއަށް ވަދެ އަތުގައި އޮތް މަތިޖަހާފައިވާ ކިރުތަށި އެނދުގެ އަރިމަތީ ކަބަޑުގެ މަތީ ބެހެއްޓިއެވެ.\n"ޝުކުރިއްޔާ" ކޮށި ގޮތަކަށް ލޫކަން ބުނެލިއެވެ. ހިނިތުންވެލައިގެން ހުރި މަރިޔަންދީ ބޯޖަހާލާފައި ކޮޓަރިންނުކުމެގެން ހިނގައްޖެއެވެ.\nހެނދުނުގެ ސައި އައިރާއަށް ލިބުނީ ގޭގެ ޚާދިމުން އުޅޭ ބައިންނެވެ. މެންދުރުވުމުން ވެސް އައިރާއަށް މަރިޔަންދީ ކާން ގޮވީ ޚާދިމުން ކާން އަރާ މޭޒު ދޮށަށެވެ. ރުބީނާގެ ޚަބަރެއް ނުވިއިރު ގޭގެ ޚާދިމުންތައް ވެސް ފެންނަނީ އެހެންޏާ ނޫޅޭހާ އަވަދިނެތި އުޅޭ ތަނެވެ. ފޫހިވެފައި އައިރާ އައިސް ގިނަ ވަގުތު އޮތީ ކޮޓަރީގައެވެ. އެ ފޫހިކަމުގައި އައިރާއަށް ކެތްކުރަން އުނދަގޫވިއެވެ. އޭނާއަށް ހީވަނީ ތަނެއްގައި ބަންދުކޮށްފައި އިން ޤައިދީއެއް ހެންނެވެ. ޤައިސް އެ ވަނީ މައުރީން ދަރިއެއްކަމުގައި ބަލައިގެންފައެވެ. އެކަން އައިރާއަށް އެނގެއެވެ. އޭނާއަށް އައިރާ ކަމުނުދާންވީ ސަބަބެއް އެއްގޮތަކަށް ވެސް ނޭނގެއެވެ. ރުބީނާއާ އިތުރަށް ވާހަކަދައްކަން އައިރާ ބޭނުމެވެ. ހިސާބެއްގެ ހިތްހަމަނުޖެހުމާއެކު އައިރާ ނުކުމެ އާދައިގެ މަތީން އިންނަ މޭޒު ދޮށުގައި އިނެވެ. އެހެން އިންއިރު އޭނާއަށް ކުރިމަތިން ފެންނަން ހުރި މައިގެއިން ކެތްލީން ސާފުކުރި ކޮޓަރިތެރޭގައި މީހަކު ހަރަކާތްތެރިވާތަން ފެންނަމުންދިޔައެވެ. އެހެންނަމަވެސް ފަރުދާ ދަމާފައި ހުރުމުން ފެންނަނީ ހަމައެކަނި އެ މީހެއްގެ ހިޔަންޏެވެ. (ނުނިމޭ)


Eheetheri vumugai Naples meehunge namoonaa!\nކޮރޯނާވައިރަހާ ކުރަމުންދާ ވަރުގަދަ ހަނގުރާމައިގައި އިޓަލީ އަދިވެސް އޮތީ ލޮކްޑައުން ކޮށްފަ އެވެ. އެއާއެކު ވެސް އެ ގައުމުގެ މީހުން ދައްކާ ނަމޫނާ އަކީ ފާޙަގަ ކޮށްލަން ޖެހޭ ވަރުގެ ކަމެކެވެ. ޚާއްސަކޮށް ނޭޕްލްސްގެ ރައްޔިތުންނެވެ.\nހާލުގައި ޖެހިފައިވާ އަދި ގެދޮރު ނެތި މަގުމަތީގައި އުޅޭ ފަގީރުންނަށް އެހީ ފޯރުކޮށްދިނުމުގައި އެމީހުން ދައްކަމުންދާ އިންސާނިއްޔަތުކަމުގެ މިސާލަކީ އެހެން މީހުން ވެސް އޭގެން އިބުރަތް ހާސިލުކުރަން ޖެހޭ ފަދަ މިސާލެކެވެ.\nއޭގެ ތެރެއިން ގިނަ މީހުންގެ ގޭގޭގެ ބެލްކަނީގައި "ސަޕޯޓިވް ބާސްކެޓް" ނުވަތަ އެހީތެރިކަން ފޯރުކޮށްދޭ ވަށިގަނޑެއް އެލުވައިގެންނެވެ. ކާ އެއްޗެތި އަޅާ ފުރާފައި ހުންނަ މި ބާސްކެޓްތަކުގެ ފޮޓޯތަކެއް މީހަކު ވަނީ ސޯޝަލް މީޑިއާގައި ހިއްސާ ކޮށްފަ އެވެ. މި ބާސްކެޓްތަކުގައި އިޓަލީ ބަހުން ލިޔެފައިވާ ވަރަށް ޚާއްސަ މެސެޖެއް ވެއެވެ.\n"މި ވަށިގަނޑަށް އެއްޗެއް ލައިދެވެން އޮތްނަމަ ލައިދީ. ނޫންނަމަ ވަށިގަނޑުން އެއްޗެއް ގެންދޭ،" މި ލިޔުމުގެ ޖުމްލަ މާނައަކީ މިއެވެ.\nހަގީގަތުގައި ނޭޕްލްސް މީހުންގެ މި ދީލަތިކަމުގެ އިޝާރާތަކީ ބޯދާ ޒަމާނުއްސުރެ އެމީހުންގެ ސަގާފަތުގައި ހިމެނިގެން ކުރަމުން އަންނަ ކަމެކެވެ. މި ވަށިގަނޑު މަޝްހޫރުވެފައި ވަނީ "ޕަނާރޯ ސޮލިޑޭލް" ގެ ނަމުންނެވެ. މާނައަކީ "ބާސްކެޓް އޮފް ސޮލިޑަރިޓީ" ނުވަތަ އެއްބައިވަންތަ ކަމުގެ ވަށިގަނޑެވެ. މި ބާސްކެޓްގެ އެންމެ ޝައުގުވެރިވާ އެއް ކަމަކީ މިއީ އެކަކު އަނެކަކާ އެއްވެސް ވަރަކަށް ގުޅިގެން ކުރާ ކަމަކަށް ނުވުމެވެ. މިއަށް އެއްޗެހި ލަނީ ކާކުކަމެއް ގެންދަނީ ކާކުކަމެއް އެއްވެސް މީހަކަށް ނޭނގޭނެ އެވެ.\nވަރަށް ތަފާތު ގޮތަކަށް ނޭޕްލްސް މީހުން އަދާކުރާ މ އިހްސާންތެރިކަމަށް ޓުވިޓާގައި ގިނަ ބަޔަކު ތައުރީފުކޮށްފައި ވެއެވެ. އަދި މިއީ އެހެން ރަށްތަކާއި ގައުމުތަކުން ވެސް ކުރަން ރަނގަޅު ކަމެއް ކަމަށް ގިނަ ބަޔަކު ދެކެ އެވެ. ބައެއް މީހުން ބުނި ގޮތުގައި ނޭޕްލްސް މީހުން ދައްކާފައިވާ ނަމޫނާއާ އެއްގޮތަށް އެ މީހުން ވެސް ގޭގެ ބެލްކަނީގައި ބާސްކެޓް އެލުވައިގެން ނިކަމެތިންނަށް އެހީތެރިކަން ފޯރުކޮށް ދެވޭތޯ މަސައްކަތް ކުރަން ފަށާނެ އެވެ.\n"އަހަރެންގެ ހަޔާތުގައި ބައްދަލުވި އެންމެ ދީލަތި މީހުންނަކީ ނޭޕްލްސް މީހުން. އިޓަލީއަށް ހެޔޮގޮތް މިންވަރު ކުރެއްވުމަށް އަހަރެން އެދެން. އަދި ދުނިޔޭގެ އެންމެންނަށް ވެސް،" މި ޚަބަރަށް ކޮމެންޓު ކުރި މީހެއްގެ ޓުވިޓްގައި ބުނެފައި ވެއެވެ.\n"އިންސާނިއްޔަތުކަން އަދިވެސް ނެތި ނުދާކަން ސާބިތުވެއްޖެ،" ތިން ވަނަ މީހާގެ ޓުވީޓްގައި ވެއެވެ.\nކޮރޯނާވައިރަސްގެ ސަބަބުން އެންމެ ބޮޑު ގެއްލުމެއް ކުރިމަތިވެފައިވަނީ އިޓަލީ އަށެވެ. ނަމަވެސް އެމީހުންގެ އިންސާނިއްޔަތުކަމުގެ ޖަޒުބާތަކަށް ކުޑަވެސް ގެއްލުމެއް ނުލިބެ އެވެ.


Haarah enme rangalhee koahcheh?\nކިރާއި ދޮންކޭލާއި ބަތާއި ފިހުނު މަސްކޮޅެއް، ބަތްޕެން ފޮދެއް ނޫނީ ގަރުދިޔަ އާއި ބަތް މިއީ އިހުގައި އަހަރުމެން ހާރު ކައި އުޅުނު ގޮތެވެ. ހާރު ކާ ގަޑިއަށް، ގަޑި ސޯނާކޮށްގެނާއި އެހެނިގެން ގޮތްގޮތަށް މެންދަމުން އަލިވުމުން ހޭލަނީ އެވެ. ހާރު ކާލައިގެން ފަތިސްކޮށްގެން ނިދަނީ އެވެ. ނޫނީ ގުރުއާން ކިޔަވަން ތިބެނީ އެވެ.\nމިހާރު މި އޮންނަނީ ރޯދަވިއްލަން ކޭ އެއްޗެއް ކައިގެން ރޭގަނޑު ދަންވަންދެން ހޭލާތިބުން އާދައަކަށް ހަދާފަ އެވެ. ވަކި އެއްޗެއް ހާރަށް ކެއުމަށްވުރެ ރޯދަވީއްލާގަޑީގައި ސުފުރާ މަތި އޮންނަނީ ފުރި ބަންޑުންވާން ކައިރިވެފަ އެވެ. އެ ގަޑީގައި ގިނައިން ކާލައިގެން ތިބެނީ އެވެ.\nމިއީ ހަށިގަނޑަށް އެންމެ ރަނަގަޅު ގޮތް ކަމުގައި ނުވެދާނެ އެވެ. މީގެ ބަދަލުގައި މެދު މިނަކަށް ކައިގެން ހާރަށް ވަކިން ގައިގަ ވަރުޖެހޭކަހަލަ އެއްޗެއް ހޯދައިގެން ވީހާވެސް ލަސްވަގުތެއްގައި ހާރު ކެއުމުގެ ސުއްނަތުގައި އޮންނަ ގޮތަށް މިކަން ކުރުން ބުއްދިވެރިއެވެ.\nރޯދައަށް ހުންނަ އިރު ހަށިގަނޑުގައި ވަރުޖެއްސުމަށް ހާރު ކެއުމަށް އެންމެ ރަނގަޅު ފަސް ބާވަތަކަށް ބަލައިލާނަމެވެ.\nއޯޓްސް އަކީ އޭގައި ފައިބަރުގެ މާއްދާ ގިނައިން އެކުލެވޭ އެއްޗެކެވެ. ހަށިގަނޑަށް ބޭނުންވާ ހަކަތަ އެއިން ދެނީ މަޑުމަޑުންނެވެ. މީގެ ސަބަބުން މީހާ ގިނަ ވަގުތު ފުރިފައި ހުރެ އަވަހަށް ބަނޑުހައި ނުވެ އެވެ. ސްޓީލް ކަޓް އޯޓްސް ކައްކަން ކުޑަ ވަގުތުކޮޅެއް އިތުރުވީ ނަމަވެސް މި ފަދަ އޯޓްސްގައި ފައިބަރު ގެ މާއްދާ އެކުލެވޭ މިންވަރު އަދި މާ ގިނައެވެ. އޯޓްސް ކިރާއި އެއްކޮށްލައިގެން ކެއްކުމުން އަދި މާ ބޮޑަށް ބަނޑުފުރޭނެ އެވެ.\nޕީނަޓް ބަޓަރާއި ދޮންކެޔޮ\nޕީނަޓް ބަޓަރަކީ އޭގައި ވަރަށް ޕްރޮޓީންގެ މާއްދަ ހިމެނޭ އަދި މޮނޯސެޓުރޭޓެޑް ފެޓް ގިނަ އެއްޗެކެވެ. އާޓާ ޕާނާއި ދޮންކޭލާއެކު ޕީނަޓް ބަޓަރު ހާރަށް ރަނގަޅީ މިއީވެސް ދުވާލު ގަޑީގައި ބަނޑުހައިވުމުން ދުރުކޮށްދޭ އެއްޗަކަށްވާތީ އެވެ. މިއީ މާ ބޮޑު ތައްޔާރީތަކެއްކޮށްފައި ބަހައްޓަންވެސް ޖެހޭ އެއްޗެއް ނޫނެވެ. ހާރަށް މި ހިޔާރު ކުރާނަމަ އެ ފަސޭހަ ވެސް އެބައޮތެވެ.\nނިދި ގަދަވެފައި ހުންނަ ގަޑީގައި ގަދައަށް ކާލަން އުދަނގޫވީ ކަމުގައި ވިއަސް ހާރު ކެއުމަށް އާދަކުރަން އެބަޖެހެ އެވެ. އަދި ހާރުގޮތުގައި ސިއްހަތަށް ފައިދާ ހުރި ފަސޭހައިން ބޯލެވޭ ފަސޭހައިން ތައްޔާރުކޮށްލެވޭ އެއްޗެއް ހެދުމުން ވަގުތު ސަލާމަތް ވެއެވެ. ސްމޫތީ ހެދުމުގައި ޗިއާ ސީޑް އާއި ޔޯގަޓް އަދި ފެހި މޭބިސްކަދުރު ބޭނުން ކުރެވިދާނއެވެ. މިއީ އޮމެގަ3 އާއި ފައިބަރ އަދި ޕްރޮޓީން އޭގައި ހިމެނޭނެ ކަން ޔަގީން ބާވަތްތަކެކެވެ.\nކީންވާ އަކީ ގުލޫޓަން ފްރީ އެއްޗަކަށްވެ ސުޕަރފުޑް ލިސްޓުގައި އެންމެ ކުރީގައި އުޅޭ އެކައްޗެވެ. އެކި ބާވަތުގެ ތަރުކާރި އަޅައިގެން ސްޓަރ ފްރައި އެއްގޮތަށް ތައްޔާރުކޮށްގެން ފްރައިޑްރައިސް ސްޓައިލް ގެ ޑިޝްއެއް ކީންވާ ބޭނުންކޮށްގެން ހާރަށް ރަނގަޅު އެއްޗެއް ހެދިދާނެއެވެ. ކީންވާގައި ފައިބަރ، މިނަރަލް އަދި އެންޓި އޮކްސިޑެންޓް މަތިވެ ހުރިހާ އެމައިނޯ އެސިޑެއް އެކުލެވިގެންވާތީ މިއީ އެންމެ ސިއްހަތަށް ފައިދާހުރި ކާނާ ކަމުގައިވެސް ބުނެވިދާނެ އެވެ.\n5. ގްރެނޯލާ އާއި ޔޯގަޓް\nހާރަށް ކޮންމެހެންވެސް ފޮނި އެއްޗެއް ކާން ބޭނުންވާ ނަމަ މިއީ ތައްޔާރުކޮށްލެވިދާނެ ފަސޭހައެއްޗެއްކެވެ. ޔޯގަޓާއި ގްރެނޯލާ އަދި އެންމެ ކަމުދާ މޭވާ އަޅައިގެން ފަސޭހައިން ތައްޔާރުކޮށްލެވެއެވެ.\nއެއްފަހަރާ ނޭވާނުލެވޭ ވަރަށް ކެއުމުގެ ބަދަލުގައި ރޯދަވީއްލުމަށްވެސް މެދުމިނަކަށް ކައިގެން ހާރުދަމު ނިދާ ތެދުވެ ހަށިގަނޑަށް ފައިދާ ހުރި އެއްޗެއް ކެއުމުން ރޯދަވަރުބަލިވުމާއި ދުރުވާނެއެވެ.


Kuruvaahaka: Alanaasi pizza - AO News Kuruvaahaka: Alanaasi pizza\nމަންމަ ނުގުޅާނެ އިރެއް ނޯންނާނެއެވެ. މިހާރު އެހެރަ މެންދަމު ބާރަ ޖަހަނީއެވެ. ކޮލެޖްގައި އުޅެފައި ފުލެޓަށް އާދެވުނީ އަދި ކިރިޔާއެވެ. މިރޭ ފެރީ ތަންކޮޅެއް ލަސްވީއެވެ. އާންމުކޮށް އަހަރެން ދިހައެއް ޖަހާކާއިރަށް އަންނަމެވެ. އާދެވޭ އިރު ހުންނަނީ ވަރުބަލިވެ ބަނޑުހައިވެ ހާންތި ވެފައެވެ.\n“ދަރިފުޅާ ކައިފިންތަ؟ ބޭރުން ތަންތަނުން ނުކާތި. ގެޔަށް އައިސް އަވަހަށް ރަނގަޅަށް ދޮރުލައްޕާތި. “\nމަންމަގެ ލެކްޗަރު ނުނިމެނީސް ފޯނުގެ ބެޓްރީ ހިނގައްޖެއެވެ. އަވަހަށް ގޮސް ޗާޖް ކުރަން ޖަހާލިތަނުން އެދިޔައީ ކަރަންޓެވެ.\nއަހަރެން އުޅެނީ ފްލެޓްގެ3ވަނަ ބުރީގައެވެ. ކަރަންޓް ނެތިއްޔާ ޖެހެނީ ބެލްކަންޏަށް ނުކުންނާށެވެ. ކިރިޔާވެސް ފިނިކަމެއް ވާނީ އެތަނުގައެވެ. މިތަނުގައި މިދުވަސްކޮޅު އަހަރެން އުޅެން ޖެހިފައި މިވަނީ އެކަންޏެވެ. މަންމަ ވީ އައްޑޫގައެވެ. މި ހަފްތާ އަހަރެން އުޅެން ޖެހޭނީ މިކަހަލަ ގޮތަކަށެވެ. އަހަރެންނާއެކު މިތަނުގައި މަންމަ އަންނަންދެން ހުރެދޭނެ މީހެއް ނުވިއެވެ. ތިމާގެ އެންމެން ތިބީ އައްޑޫގައެވެ. ރައްޓެހިން ތިބީ މާލޭގައެވެ. މިތަނަށް އަހަރެން ބަދަލުވިފަހަކުން މި އިމާރާތުގައި އުޅޭ މީހަކާ ރައްޓެހިވާނެ ފުރުސަތެއް ނުލިބެއެވެ. އެއްވެސް މީހަކު ނުވައްދާށޭ މަންމަ އޮންނަނީ ބުނެފައެވެ. މަންމަ ކިތަންމެ ދުރުގައި ހުއްޓަސް އަހަރެންނަކަށް މީހަކާ ވާހަކައެއް ދެއްކިޔަކަ ނުދޭނެއެވެ. ސިކުންތަކު ދެކޮޅު އެހާވަރަށް ގުޅާނެއެވެ. އަހަންނަށް ނިދޭނީވެސް މަންމަގެ ލެކްޗަރުގައި އޮތްވައެވެ.\nއަހަރެން ބެލްކަންޏަށް ނުކުތްފަހުން ފަސް މިނިޓް ނުވާނެއެވެ. ކަރަންޓު ލިބުނުތާ އިރުކޮޅެއް ވެއްޖެކަން އަހަންނަށް އެނގުނެވެ. އެއީ ފޯނު ރިންގްވާން ފެށީމައެވެ. އެހެންވެ އަހަރެން އަވަހަށް އެތެރެއަށް ވަންނަން ދޮރުގައި ހިފައިފީމެވެ. އެކަމަކު ދޮރު ހުޅުވޭ ގޮތެއް ނުވިއެވެ. ތަޅު ހުރީ އެތެރޭފަރާތުން ލޮކް ކުރެވިފައި ކަމެއް އަހަންނަކަށް ނޭނގެއެވެ. އެ ދޮރަކީ ބެލްކަނީއާވީ ފަރާތުން މީހަކަށް ނުވަދެހޭނެހެން ވަރަށް ރައްކާތެރިކޮށް ހަދާފައި ހުރި ދޮރެއްވީމައެވެ.\nއަހަރެން ހާސްވެ ބާރަށް މޭތެޅެން ފަށައިފިއެވެ. ގެޔަށް ވަދެވޭނެގޮތެއް ނެތީމައެވެ. މުޅިރޭ މިތާ ހޭދަކުރާނީ ކިހިނެއްހެއްޔެވެ؟ އެހާ މަދިރި ހަފައެވެ. އެހާ ބަނޑުހައިވެއެވެ. ފެންބޮވައެވެ. މި ދަންވަރު އެހީއެއް ވާނީ ކާކު ހެއްޔެވެ؟ އަހަންނަށް ގޮތް ހުސްވެގެން ރޮވެން ފަށައިފއެވެ. މަގުމަތީންވެސް މީހަކު ފެންނާކަށް ނެތެވެ. ފެނުނަސް ފެންނަނީ ކާރެއް ނުވަތަ ސައިކަލެއް ބޫން ކަނޑާފައި ދާތަނެވެ.\nއަހަރެންނަށް ހަމަ ރަނގަޅަށްވެސް ގޮތް ހުސްވެއްޖެއެވެ. ފޯނު އޮތީ އެތެރޭގައެވެ. ދޭތެރެއަކުން ފޯން ރިންގުވެއެވެ. އެކަމަކު ނަގާނީ ކިހިނެއްހެއްޔެވެ؟ އެވާނީ އަނެއްކާވެސް މަންމަ ކަމަށެވެ. މަންމަ ނޫނަސް އަހަންނާ ގުޅަން ބައެއް ކުދީން މަސައްކަތް ކުރާނެއެވެ. މިރޭ އޮތީ ކުއްޖެއްގެ ދައުވަތެއް ވެސް ލިބިފައެވެ. ވިޔަސް މި ވެގެން އުޅޭ ގޮތެއް އެކަކަށްވެސް އަންގާނީ ކިހިނެއްހެއްޔެވެ؟ ދެ ފަހަރަކު ގުޅީމާ އަހަރެން ފޯން ނުނެގީމާ މަންމަ ހީކުރާނީ އަހަރެން ނިދީކަމަށެވެ. އެހެންވެ މިހާރަކު ގުޅާ އަޑެއް ނީވެއެވެ. ދެން ގުޅާނީ އަހަރެންނާ ރައްޓެހިވާ މަސައްކަތް ކުރާ ކުއްޖެކެވެ. އަހަރެންނަކަށް އޭނާ ކަމަކު ވެސް ނުދޭމެއެވެ. މަންމަ ގަބޫލެއް ވެސް ނުވާނެއެވެ.\nއަހަރެން ހާސްވެ ތެޅިފޮޅެމުން ދިޔައިމެވެ. އެވަގުތު އެދިމާ މަތީބުރީން މީހަކު މަޑުމަޑުން ގިޓާ ކުޅޭ އަޑު އިވެން ފަށައިފިއެވެ. މިގަޑީގައި މިއެޕާޓްމެންޓްގައި ހޭލާ ހުރީ އަހަރެން އެކަނި ނޫންކަން އެނގުމުން އަހަންނަށް ހަމަޖެހުމެއް ލިބުނެވެ. އެއާއެކު އިޚްތިޔާރެއް ނެތި ހަޅޭއްލަވައިގަނެވުނެވެ.\n“އޭ މީހަކު އެބަ އުޅޭތަ. “\nއެއާ އެކު ގިޓާގެ އަޑު ކެނޑިގެން ދިޔައެވެ. އަދި އަހަރެން ހުރި ބެލްކަނީއާ ދިމާ މަތިން މީހަކު ބުނިއަޑު އިވުނެވެ.\n“އޭ އަންހެން ކުއްޖާ! ކީއްވެ ހަޅޭއްލަވަނީ. މީހުން ތިބޭނީ ނިދާފަ. އެމީހުންނަށް އުނދަގޫވާނެ.”\nއެއަޑު ހީވީ އަހަރެން ހުރި ޕޯޓިކޯއިން އައި އަޑެއްހެންނެވެ. އޭނާ ވާހަކަ ދެއްކީ އެހާ ބާރަކަށް ނޫނަސް ރޭނގަޑުގެ މިހިމޭން ވަގުތު ހީވީ އަހަރެންނާ ޖެހިގެން ހުރެ އޭނާ ވާހަކަ ދައްކާހެންނެވެ. އެއީ ޒުވާން އަޑެކެވެ.\n“ތިހެންވީ އިރު ކީއްވެ ކަލޭ ތިޔަ ގިޓާގަނޑެއް ތިކުޅެނީ. “ އަހަރެން ވާހަކަ ދެއްކީ އަހަރެންގެ އުމުރުގެ މީހަކާ ވާހަކަދައްކާނެ ފަދަ ރާގެއްގައެވެ. އެއީ މިވަގުތު އަހަރެންގެ ބައިވެރިޔަކަށް މިދުނިޔޭގައި ހުރި ހަމަ އެކަނި މީހާ ވީމައެވެ.\n“އަހަރެންގެ ފުލެޓް މިހިރީ ތަޅުލެވިފަ. “ އަހަރެން އަވަހަށް އޭނާގެ އެހީ ހޯދަން އުޅެގަތީމެވެ. “އަހަރެން މިހިރީ މިތާ ޕޯޓިކޯގަ ތާށިވެފަ. އަޅެ މިތަން ހުޅުވާ ދީބަލަ.”\n“އަހަރެން ތިފުލެޓް ހުޅުވާނީ ކިހިނެއް؟ އަހަރެންގެ އަތަށް ކޮންމެވެސް ގޮތަކަށް ބޭރުދޮރުގެ ތަޅުދަނޑި ދިއްކޮށްލަ ބަލަ.”\n“ކިހިނެއް ތަޅުދަނޑި ނަގާނީ؟ އެވެސްވީ އެތެރޭ ފަރާތުން ދޮރުގައި ޖަހާފައި.”\n“ތިހެންވީ އިރު އަމުދުން އަހަރެންނަކަށް ތިޔަ ތަޅެއް ހުޅުވައެއް ނުލެވޭނެ.”\nއެއީ ތެދުވާހަކައެއް ކަމަށް އަހަންނަށް ވެސް ގަބޫލުކުރެވުނެވެ. އެކަމަކު އޭނާ ދަންނަ މީހަކު ހުރެދާނެއެވެ. އެހީ ދެވޭނެ ގޮތެއް އޭނައަށް ހޯދިދާނެއެވެ.\n“އަޅެ ގުޅާބަލަ ކޮންމެވެސް މީހަކަށް. އަހަރެން ބަނޑުހައިގެންވެސް ހަލާކުވަނީ. ހެނދުނު ކޮލެޖަށް ވެސް ދާން ޖެހޭނެ. އަހަރެން ނިދާނީވެސް ކިހިނެއް؟”\nއޭނާގެ އިރުކޮޅަކަށް އެތެރެއަށް ދިޔައީހެން ހީވެއެވެ. އަދި ކޮންމެވެސް މީހަކާ ވާހަކަ ދައްކާއަޑު ވެސް އިވެ އެވެ.\nއަނެއްކާވެސް އޭނާ ވާހަކަ ދައްކަން ފެށިއެވެ. “އަހަރެން މިތާ ސެކިއުރިޓީއާ ގުޅައިފިން. އެކަމަކު އޭނާގެ އަތުގައި އެއްވެސް ފުލެޓެއްގެ ތަޅުދަނޑިއެއް ނޯވޭ. އޭނާ ބުނީ ތަޅު ހުޅުވާލެވޭނީ ހެނދުނުން ތަންތަން ހުޅުވީމަ ކަމަށް.”\nއަހަރެންނަށް ދެން މިޖެހުނީ މުޅިރޭ މިތާ ހޭލާ ހުންނަންހެއްޔެވެ؟ ހޫނެއް ނުވެއެވެ. އެކަމަކު ހައިހޫނެއް ނުފިލައެވެ. މުޅިރޭގަނޑު މިކަހަލަ ޖަލެއްގައި އަހަރެން ހޭދަ ކުރާނީ ކިހިނެއްހެއްޔެވެ؟ ތިރިޔަށް ފޭބޭކަށް ނެތެވެ. މައްޗަށް އެރޭކަށް ނެތެވެ.\n“އަންހެން ކުއްޖާ!” މަތީގައި ހުރި މިހާ އަހަންނަށް ގޮވާލީ މިހެންނެވެ. އެކަމަކުވެސް އަހަރެންގެ ނަން ބުނާކަށް ބޭނުމެއް ނުވިއެވެ. “އެއްޗެއް ކާނަންތަ؟” އޭނާ މިހެން އެހި އިރުވެސް އަހަރެން ހުރީ ބަނޑުހައިގެންފައި ކަން އަހަރެން ވާނީ ބުނެފައެވެ.\n“ބޭނުން. އެކަމަކު ބޭނުންހާ ކަމެއް ވޭތަ؟” އަހަރެން ފޫހިގޮތަކަށް ބުނެލީމެވެ. “އަހަރެން ބޭނުން މި ދޮރު ވައްޓާލާފައިވެސް އެތެރެއަށް ވަންނަން.”\n“މިތާ ބެލްކަނީގައިވެސް ހުންނަނީ ތިޔަ ކަހަލަ ދޮރެއް.” އޭނާ ވިސްނާދިނެވެ. “މިދޮރު އެހާ ފަސޭހައިން ހަލާކުކޮށްލެވޭކަށްނެތް. އަދި ތަޅުވެސް ނުހުޅުވޭނެ އެއްވެސް ގޮތަކަށް. “\n“ އެއްޗެއް ކާން ބޭނުންނަމަ އަހަރެން ތިރިޔަށް މިބާލާ ވަށިގަނޑު އަތުޖެހޭތޯ ބަލާބަލަ.”\nއެއީ އޭނާ ވަރަށް މޮޅަށް ބަނދެފައިވާ ވަށިގަނޑެކެވެ. އެއްޗެހި ހިއްކަން އަޅާ ކަހަލަ ރޯނެއްގައި ޖަހާފައި އޭނާ ތިރި ކުރިއެވެ. އޭގައި އޭނާ ހުރީ ހުރަހަށް ބްރޫމް ދަނޑިއެއްވެސް ބަނދެފައެވެ. އެހެންވެ ވަރަށް ފަސޭހައިން އަހަންނަށް އޭގައި ހިފާ ދަމައިގަނެވުނެވެ.\nއަހަރެން ބެލިއިރު އެވަށިގަނޑުގައި އޮތީ ޕިއްޒާއަކާ ފެންފުޅިއަކާ މޮސްކިޓޯ ރެޕެލެންޓް ފާޑުގެ ފުޅިއެކެވެ.\n“ ޗިކަން ޕިއްޒާ މީރުތަ؟” އޭނާ އެހިއެވެ.\n“މޮޔަވާހާ މީރު އެއްޗެއް އަހަންނަށް.” އަހަރެން އޭގައި ހުރި އަލަނާސިކޮޅުތައް ނައްޓަމުން ބުނީމެވެ. “މިއަލަނާސި ނެތްނަމަ އަދި މާމީރުވީސް. “\n“އެހެންވެ އަހަރެން ތިޔަ ނުކެއީވެސް.” އޭނާ ބުނެލިއެވެ.\nއެވަގުތު އޭނަ ފެންނަ ހިސާބުގައި ހުރިނަމަ އެޕިއްޒާއިން އޭނާގެ މޫނުމަތީގައި ޖަހާހާވަރަށް އަހަރެން ގާތަށް ރުޅިއައެވެ. އަހަންނަށް ދޭން ޖެހޭނީ އޭނާއަށް ކަމުނުދާ ޕިއްޒާ އެއްހެއްޔެވެ؟\n“މިފަހަރު މީތި އަހަރެން ޖެހޭނީ ކާން. “ އަހަރެން ބުނެލީމެވެ. ދެން ފަހަރަކުން ތިމީހާއަށް ކަމުނުގޮސްގެން ނުކެވި އޮތް އެއްޗެއް މަށަށް ދޭން ނޫޅޭތި.” އަހަރެން އިންޒާރު ކުރީމެވެ. އެކަމަކު ދެން ފަހަރެއް އަންނާނެހެއްޔެވެ؟ އެއީ އަހަރެން ނުވެސް ދަންނަ މީހެކެވެ. މީހަކާ ރައްޓެހިވެގެން ނުވަތަ އިނދެގެން އުޅޭ މީހަކަށް ވެސް ވެދާނެއެވެ. ނޫނީ މުސްކުޅިއަކަށް ވެސް ވެދާނެއެވެ.\nއަހަރެން އެޕިއްޒާ ކެއީ ތިން ދުވަސްވަންދެން ކާއެއްޗެއް ނުލިބި ހުރި މީހަކު އެއްޗެއް ކާނެހާ އަވަސް އަރައިގެންނެވެ. އަދި ފެންފުޅިވެސް އެއްކޮށް ބޮއި ހުސްކޮށްލައިފީމެވެ.\nދެން ޖެހުނީ އަނެއް ބޮޑު މަސްއަލައެވެ.\n“އޭ މީހާ!” އަހަރެން ގޮވާލީ އެގޮތަށެވެ. “ ކަލޭ ދެން ގިޓާ ކުޅެން ދޭބަލަ. ބެލްކަނީގައި ނުހުރެ.”\nއަހަރެން މިހެން ބުނީ އޭނާ އެތަނުން ފޮނުވާލަން އަހަރެން އުޅޭ ސަބަބު ނުވިސްނޭނެ ކަމަށެވެ.\n“ތިތާ ފުޅިއެއް ކަހަލަ އެއްޗެއް އެބަ ހުރިތަ؟” އޭނާއަށް އެވަރު ވިސްނިއްޖެ ކަން އެނގުމުން އަހަރެން ދެން ސިއްރެއް ނުކުރީމެވެ. “ގަސް މުށިގަނޑެއް އެބަހުރި.”\n“އަަންހެނަކަސް ފިރިހެނަކަސް ކުރަން ޖެހޭނެ ޒަރޫރީ ކަންތައް އަހަންނަށް ވެސް އެނގޭނެއެއްނު؟”\nމިހެން ބުނެފައި އޭނާ ގޮސް ކުޅެން ފެށީ އަހަރެން ހީނުކުރާކަހަލަ ރާގެކެވެ. އެއީ ހިންދީ މުސްކުޅި ރާގެކެވެ. އެކަމަކު އޭގެ މާނަ އަހަންނަށް އަބަދުވެސް ރީއްޗެވެ.\n‘މި އެކަނިވެރި ރޭ ކަލޭ އަހަންނަށް ނުގޮވަ ބަލާށެވެ. ކަލޭގެ އަޑު ނީއްވަ ބަލާށެވެ. އަހަރެންގެ ހިތަށް އިތުރަށް ތަދު ނުކޮށް ބަލާށެވެ. ‘\nއަހަންނަށް ހުރެވުނީ އެރާގު ރީތިކަމުން އަޑުއަހާށެވެ. ރާގު ކުޅެ ނިންމާލާފައި އޭނާ އެއްސެވެ. “ މިހާރު އޯކޭ ވެއްޖެ ތަ؟”\n“މިވަގުތަށް އޯކޭ. އެކަމަކު އަހަރެން މިތާ ތަޅުންމަތީ ނިދާނީ ކިހިނެއް؟”\nއޭނާ ކުރީ މުޅީން އެހެން ސުވާލެކެވެ. “އަންހެން ކުއްޖަކު އެންމެ ބޮޑަށް ބޭނުންވާނީ ކޮންކަހަލަ ހަދިޔާއެއް؟”\n“އެއީ ރޭގަނޑުގެ ކެއުމަކާއި ޗޮކްލެޓެއް.”\nއެއީ އަހަރެން ހީކުރިވަރަށް ވުރެން އެހީތެރި މީހެކެވެ. އޭރު އޭނާ އަނެއްކާވެސް ވާގަނޑުގައިލާފައި ރަޖާގަނޑަކާއި ބާލީހެއް ތިރި ކޮށްފިއެވެ. އޭގެ ތެރެއަށްލާފައި ފިނިއެއްޗެއް ވެސް އޮތެވެ. އަހަރެން ބަލާލިއިރު އެއީ ޓޮބްލެރޯން ޗޮކްލެޓެކެވެ. އަހަރެން މިވަގުތު އެމީހަކަށް ދަރާފައިވާ މިންވަރު ވިސްނުނީ އަދި ކިރިޔާއެވެ. “ޝުކުރިއްޔާ.” އަހަރެން ބުނެލީމެވެ. “ނިދާލާނެ ތަންމައްޗެއްވެސް ބޭނުންވާނެ. “\nއޭނާ އެކޮށްދިން ކަންތަކަށް އަހަރެން ހަގީގަތުގައި ޝުކުރު އަދާ ކުރާނީ ކިހިނެއްހެއްޔެވެ؟ ފިރިހެން ކުއްޖެއްގެ ކިބައިން އަންހެން ކުއްޖަކު އެންމެ ބޭނުންވާނެ ހުރިހާ އެއްޗެއްހެން އޭނާ އަހަންނަށް މިރޭ ދީފިއެވެ. އެކަމަށް އަހަރެން ޝުކުރު އަދާކުރަން ޖެހޭނީ ދުލުކުރީން އެކަންޏެއް ނޫނެވެ.\nއަހަންނަށް ހޭލެވުނީ އިރުއެރިތާވެސް ކިތަންމެ އިރެއް ފަހުންނެވެ. އެހާ ލަހުން ހޭލެވުނީ އެއީ ބަނަ ދުވަހެއް ވީމާ ކަމަށް ވެދާނެއެވެ. އަހަރެން އަވަހަށް ތެދުވެ މޯޅިއަކަށް ދެމިލައި ނިދިން ހޭލެވޭތޯ ބެލީމެވެ. ރޭގައި ކަންތައް ވީގޮތް ހަނދާންވުމުން އަވަހަށް އެމީހާއަށް ގޮވާލަން ބޭނުންވިއެވެ. އޭރު ފްލެޓްގެ ބޭރުން ބަޔަކު ވާހަކަ ދައްކައި ކަންތަކެއް ކުރާ އަޑު އަހަންނަށް އިވެމުން ދިޔައެވެ. އިސާހިތަކު އެބަޔަކު އަހަރެންގެ ކޮޓަރީގެ ބޭރުދޮރު ހުޅުވާލައިފައި ވަދެއްޖެއެވެ. އަހަރެން ތަޅުލެވިފައި ހުރި ބެލްކަނީ ހުޅުވައި ދިނީ ޒުވާނެކެވެ.\nތަޅު ހުޅުވައިދިންމީހާއަށް އަގުދޭން އުޅުމުން އޭނާ އެޒުވާނާއަށް އިޝާރާތް ކުރިއެވެ. “އަގު ލިބިއްޖެ.”\nއެމީހުން އެނބުރި ހިނގައިގަތުމުން އަހަރެން އެ ޒުވާނާއަށް ގޮވާލީމެވެ. “އޭ މީހާ!”\n“އަހަރެން މީ އިކްރާމް. “ އޭނާ ބުނެލިއެވެ.\n“އަހަރެން މީ ޝިޔާދާ.” އަހަރެންވެސް ބުނެލީމެވެ.\nއެއީ އަކީ ފިލްމުސްޓާރެއްގެ ސިފައިގައި ހުރި މީހެއް ނޫނެވެ. އެކަމަކު އެއީ ހިތްގައިމު އުފާވެރި މިޒާޖެއްގެ ޒުވާނެކެވެ. އަހަންނަށް ބޭނުން ޖެހުނު ހިނދު އެންމެ ބޮޑު އެހީތެރި ކަމެއް ވެދިން މީހާއެވެ.\n“ފިރިހެނަކަށް އެންމެ ބޭނުންވާނީ ހެނދުނުގެ ބްރެކްފާސްޓަކާ އައިސް ކްރީމެއް ނޫންތަ؟” އަހަރެން އަހާލީމެވެ.\nއެއީ އަހަރެންގެ އޭނާއަށް އަދާ ކުރި ޝުކުރިއްޔާއެވެ. އެދުވަހު އަހަރެމެން ބްރެކްފާސްޓް ނެގީ އެކުއެކީގައެވެ.\nއޭނާ ބުނި ގޮތުން އަހަންނަކީ އޭނާގެ ފުރަތަމަ ގަރލްއެވެ. އަހަރެންގެ ދެވަނަ ބޮއީ އެއް ނެތްކަމަށްވެސް އަހަރެން ބުނީމެވެ.\nކިތަންމެ ކުޑަ ހިނދުކޮޅަކުންވެސް ލޯބީގެ ހުޅު ރޯވެ މުޅި ހަޔާތުގައި އެލޯބީގެ އަލިފާން ހިފާފާނެކަން އަހަންނަށް އެނގުނީ އެދުވަހު އެވެ. އޭގެ ފަހުން އަހަރެމެންނަކަށް އެކަނިވެރި ރެއެއް ނާދެއެވެ. އަދި އަލަނާސި ހުރި ޕިއްޒާއެއް ކާކަށް ވެސް ނުޖެހެއެވެ.\nކޮރޯނާއެވެ! އަހަރެން ލޯބިވާ މީހުން ނުގެންދާށެވެ!\nކުރުވާހަކަ: އެ ހޯދި ކޮކާ\nކުރުވާހަކަ: އަޅުއަނބިމީހާ- 4


Uththama fandiyaaruge sulooki massalaeh hushahalhaathoa DJA in balanee | Mihaaru\nއުއްތަމަ ފަނޑިޔާރު އަބްދުﷲ ސައީދު: އެ މަނިކުފާނާ ދެކޮޅަށް ސްލޫކީ މައްސަލައެއް ހުށަހަޅަން އުޅޭ ކަމުގެ އަޑުތަކާ އެކު ޑީޖޭއޭ އިން ވަނީ އެކަން ބެލުމަށް އެދި ކޯޓުތަކަށް ސިޓީއެއް ފޮނުވާފައި\nއުއްތަމަ ފަނޑިޔާރުގެ ސުލޫކީ މައްސަލައެއް ހުށަހަޅާތޯ ޑީޖޭއޭ އިން ބަލަނީ\n03 އޯގަސްޓް 2017 - 14:40 57 comments\nއުއްތަމަ ފަނޑިޔާރުގެ ސުލޫކީ މައްސަލައެއް ހުށަހަޅަން އުޅޭ ކަމަށް ވާހަކަ ދެކެވެނީ ސޯޝަލް މީޑިއާގަ އެވެ. އަޑު ފެތުރިފައިވާ ގޮތުގައި އެ މައްސަލަ ހުށަހެޅުމަށް ގާޒީންތަކެއް އަންނަނީ ޕެޓިޝަނެއްގައި ސޮއި ކުރަމުންނެވެ. ސުލޫކީ މައްސަލައެއްގެ ގޮތުގައި ހުށަހަޅަނީ ކޮން ކަމެއްކަން އަދި އެކަމާ ބެހޭ އިތުރު އެއްވެސް ތަފްސީލެއް ނޭނގެ އެވެ.\nޖުޑީޝަލް އެޑްމިނިސްޓްރޭޓަ ހަސަން ސައީދު ސޮއި ކުރައްވައި ކޯޓުތަކަށް ފޮނުއްވި އެ ސިޓީގައި އެދިފައި ވަނީ އުއްތަމަ ފަނޑިޔާރާ ދެކޮޅަށް ބައެއް ގާޒީން ސޮއި ކުރައްވާ ކަމުގެ ތުހުމަތުތަކެއް ކުރެވޭތީ، އެއީ ހިނގާ ކަމެއްތޯ ބަލައިދިނުމަށެވެ. މިފަދަ ސިޓީއެއް ފޮނުވިކަން ޑީޖޭއޭ އިން ވަނީ "މިހާރު" އަށް ކަށަވަރުކޮށްދީފަ އެވެ.\nއުއްތަމަ ފަނޑިޔާރު މި ވަގުތު އުޅުއްވަނީ ރާއްޖެ އިން ބޭރުގަ އެވެ. ރައްޔިތުންގެ މަޖިލީހުގެ ބައެއް މެންބަރުންގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައެޅި މައްސަލަ ސުޕްރީމް ކޯޓުން ބަލައިގެންފައި ވާއިރު އެ މައްސަލައިގެ ހުކުމް ލަސްވަނީ އުއްތަމަ ފަނޑިޔާރު ރަށުގައި ނޫޅުއްވާތީ ކަމަށް، ގުޅިފައިވާ އިދިކޮޅު ޕާޓީތަކުން އަންނަނީ ބުނަމުންނެވެ.\nއިތުރު ލިޔުންތައް ފަނޑިޔާރުން ޖުޑީޝަލް ސާވިސް ކޮމިޝަން ޖުޑީޝަލް އެޑްމިނިސްޓްރޭޝަން ޖުޑީޝަރީ ސުޕީރިއާ ކޯޓްތައް ކުރީގެ އުއްތަމަ ފަނޑިޔާރު އަބްދުﷲ ސައީދު


Tourism Ministry Ge Policy Director Hassan Magaamun Vaki Koffi - Vaguthu\nޓޫރިޒަމް މިނިސްޓްރީގެ ޕޮލިސީ ޑިރެކްޓަރުގެ މަގާމުގައި ހުރި މުހައްމަދު ހައްސާން މަގާމުން ވަކިކޮށްފިއެވެ.\nހައްސާނަކީ ކުރީގެ ރައީސް އަބްދުﷲ ޔާމީންގެ ސަރުކާރުގައި އެ މަގާމަށް އައްޔަން ކޮށްފައިވާ މީހެކެވެ. އެއިރުންސުރެ އޭނާ ހުންނަނީ އެ މަގާމުގައެވެ. އޭނާ އަކީ މަގާމުން ވަކިކުރި ޓޫރިޒަމް މިނިސްޓަރު އަލީ ވަހީދާއި ވަރަށް ގާތް ބޭފުޅެއް ކަމަށްވެއެވެ. ނަމަވެސް ހައްސާން މަގާމުން ވަކިކުރެއްވި ސީދާ ސަބަބެއް ނޭނގެއެވެ.\nހައްސާން މަގާމުން ވަކި ކޮށްފައި މިވަނީ ޓޫރިޒަމް މިނިސްޓަރުގެ މަގާމުގައި ހުންނެވި އަލީ ވަހީދު އެ މިނިސްޓްރީގެ މުވައްޒަފުންތަކަކަށް ޖިންސީ ފުރައްސާރަ ކުރި ކަމަށް ތުހުމަތު ކޮށްފައި ވަނިކޮށެވެ. ޓްއަރިޒަމް މިނިސްޓަރު ކަމުން އިސްތިއުފާ ދެއްވުމަށް ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް އެންގެވުން ވެސް މަގާމުން އިސްތިއުފާ ދެއްވާފައި ނުވާތީ އަލީ ވަހީދު ޓްއަރިޒަމް މިނިސްޓަރު ކަމުން މިއަދު ވަނީ ވަކިކޮށްފައެވެ.\nއެތައް މުވައްޒަފުންނަކަށް ޖިންސީ ގޯނާ އާއި ޖިންސީ ފުރައްސާރަ ކުރުމުގެ ތުހުމަތު ކުރެވިފައިވާ ޓްއަރިޒަމް މިނިސްޓަރު އަލީ ވަހީދު ވަޒީރު ކަމުން އިސްތިއުފާ ދެއްވުމަށް ރައީސް ޞާލިހް އެންގެވީ ރޭގެ ވަގުތެއްގައެވެ.\nމިނިސްޓަރު އަލީ ވަހީދުގެ މައްޗަށް ތުހުމަތު ކުރެވެނީ އެތައް މުވައްޒަފުންނަކަށް ތަކުރާރުކޮށް ޖިންސީ ގޯނާ ކުރުމާއި ޖިންސީ ފުރައްސާރަ ކުރުމުގެ ތުހުމަތެވެ. އަދި އޭނާގެ މައްޗަށް މީގެ ކުރިން ވަނީ މިނިސްޓަރު އައިޝަތު ނަހުލާ އަށް ޖިންސީ ފުރައްސާރަ ކުރުމުގެ ތުހުމަތު ވެސް ކުރެވިފައެވެ. މިނިސްޓަރު ނަހުލާއަށް އަލީ ވަހީދު ޖިންސީ ފުރައްސާރަ ކުރި މައްސަލައަށް ދެތިން ހަތަރު މަސް ވެގެން ދިޔައިރު ވެސް އެއްވެސް ފިޔަވަޅެއް ރައީސް ޞާލިހް އަޅުއްވާފައެއް ނުވެއެވެ.\nއަލީ ވަހީދު އިސްތިއުފާ ދެއްވަން ރައީސް ޞާލިހް އެންގެވުމުން އަލީ ވަހީދު ކުރެއްވި ޓްވީޓެއްގައި ވިދާޅުވީ "މިދުވަސް ވެސް ހިނގައިދާނެ" ކަމަށެވެ. "ތެދުވެރިކަމާ އެކު ރައްޔިތުންނާއި ގައުމަށް ކޮށްދެވުނު ހިދުމަތަށް ފަހުރުވެރިވަން. އިރާދަކުރެއްވިއްޔާ އަދި ފަހުން ހަގީގަތް ހާމަވާނެ،" އަލީ ވަހީދު ރޭ ވިދާޅުވިއެވެ.\nމިނިސްޓަރު އަލީ ވަހީދު މުވައްޒަފުންނަށް ޖިންސީ ފުރައްސާރަ ކުރާ މައްސަލަ ފުރަތަމަ ހުށަހެޅީ ރައީސް އޮފީހުގެ ވިސަލް ބްލޯވާ ޕޯޓަލް މެދުވެރިކޮށް ކާކުކަން ނޭނގޭ ގޮތަށެވެ. އޭގެ ފަހުން ޓްއަރިޒަމް މިނިސްޓްރީގެ މުވައްޒަފުންތަކެއް އިއްޔެ ވަނީ ރައީސް އޮފީހަށް ގޮސް ރައީސް ޞާލިހާއި ބައްދަލު ކުރައްވާ މިނިސްޓަރު އަލީ ވަހީދުގެ ޝަކުވާ އުފުލާފައެވެ.\nއެއް މަސް ދުވަހަށް ރާއްޖެ ގެނައި މެޑިލަލް ޓީމަށް 7.9 މިލިއަން ހަރަދުކުރި\nއޮގަސްޓް 13އާ ހަމައަށް: ރާއްޖެ އައީ 4806 ފަތުރުވެރިން\nޖުލައި 9, 2020 17:02\nޙައްޔަރު ކުރޭ ކަރާ ވަހީދު\nޖުލައި 9, 2020 17:03\nއައްޔާއަވަސްގޮތަކަށް އެމްޑީޕީއާގުޅިވަޑައިގަންނަވާ އެއީހައްލަކީ\nޖުލައި 9, 2020 17:47\nދިވރހި ހުރިހާ ފިރި ހެނުންނާ ޒުވާން ފިރިހެނުންނަށް ގޮވާލަން މިހާރު މިގައުމުގާ އަންހެނުންގެ ހައްގު މިއޮތީ އަތްނުފޯރާފަށަށް ގޮސްފަ ދެން އެއް ވެސް ފިރިހެނަކު ޒުވާނަކު އަންހެނަކާދިމާ ލަށް ބަލަލިޔަސް އަނގައިން ބަހެއް ބުނެލިޔަސް ކުއްވެރިވަނެ އެވާނީ ގާނޫނީ ކުށަކަށް ހުރިހާއެންމެން ފިރިހެނުން ހަދަންވީ ގޮތަކީ މިތާ އިއުޅޭ އަންހެނުންގެ ހައްގު އުތުރިއަރަން އެމީހުނަށްދީފަ ރާއްޖޭން ބެރުން ރީތި ސޯލިހު ދިންވެރި ތެދުވެރި އަންހެނުން އެއޮތީ ބައިވާރު އިންޑިޔާ މެލޭސިޔާ ޗައިނާ ނޭޕާލުގަ އެތިބީ އންނަން މިހާރުވެސް މި ދިވެހި އަންހެނުނނަށް ވުރެ އިޙުލަސްތެރި ތެދުވެރިވާނެ އޭރުން މިހައްގު ހިފާގެން މިވެރިން މިތާ ނަޗަރަންގީ ކުޅެން ތިބެދާނެ ނުން އަނބިމީހާވެސް މިހަރުވެސް ފޯނު ކޮށްލާފަ ބުނަންވީ ތިމަންނަ ރޭޕް ކޮށްފިޔޭ ވަރިވާންވީއޭ ވަގުތުން ފިރިހެންމީހާ ގޮޅިޔަށް 10އަހަރު ފިރިހެންމީހާ މުޅި މިޑިޔާގަ ފަލީހަތްކޮށް ހަދާލާނެ މިދެން ކޮންފަދަކމެއް ފިރިހެނުންނަށް ކުރާ ގޯނާ ކޮބާތަ ސެކިއުލާ ގަނޫނު ހަދާގެން ފަސާދަ ކުރުންނޫންކަމެއް\nޖުލައި 9, 2020 20:26\nދީނުގަ އޮންނަނީ އިސްތިރިކުރަން\nޖުލައި 9, 2020 20:03\nމިއީ ސައްތައިންސައްތަ މުސްލިމު ގައުމެއް. ތިޔައީ މުޖުތަމަޢާ ނުގުޅޭ ނިޒާމެއްގެ ސަބަބުން ވާގޮތް. ޑިމޮކްރަސީއަކީ މުޖުތަމަޢުގެ ހަލާކު. އައްޔާ ކޮންކޮޅެއް ޚިޔާރު ކުރަނީ!


Yoosuf Bin Thaashfeen o6 - One Online\nޔޫސުފު ބިން ތާޝްފީން 06\n(26 އޮކްޓޫބަރުގެ އަދަދާ ގުޅޭ)\nފިރިކަލުންނާއެކު ޤުރުޠުބާއަށް ވަޑައިގަންނަވައެވެ. ބައެއްފަހަރު سكينة އާއި عبــدالمنـعـــم ދެކަނބަލުން ބޭފުޅުން ގޮވައިގެން ދުވަސްކޮޅަކަށް ޣަރުނާޠާއަށް ވަޑައިގަންނަވައެވެ.\nކާވެނިފުޅުގެ ފަސްވަނަ އަހަރު حسن ރައްކައުވުމުން عبــدالمنـعـــم ޙައްޖަށް ވަޑައިގެންނެވިއެވެ. އެނބުރި ވަޑައިގެންނެވިއިރު އޭނާގެ ބޭފުޅުންނަށް ވަރަށް އާދަޔާ ޚިލާފު ކުޅޭއެއްޗެއް ގެންނެވިއެވެ. އެއީ ޅަސިންގާއެކެވެ. އެފްރިކާގެ އަމީރަކު عبــدالمنـعـــم އަށް އެރުވި ވެދުމެކެވެ.\nالمــــاس އަކީ عبــدالمنـعـــم ގެ ބަރުބަރީ ނޯކަރެކެވެ. عبــدالمنـعـــم ގެ ކާވެނިފުޅުގެ ތިންއަހަރު ކުރީން މޮރޮކޯއިން ގެންނެވި މީހެކެވެ. المــــاس އޭނާގެ ރަނގަޅު ސިފަތަކުގެ ސަބަބުން ދާދިކުޑަ ދުވަސްކޮޅެއްގެ ތެރޭގައި عبــدالمنـعـــم ގެ ހިތްޕުޅު މިލްކުކޮށްފިއެވެ. ޤުރުޠުބާގެ އަހުލުވެރީން ދެކޭގޮތުގައި المــــاس އަކީ عبــدالمنـعـــم ގެ ނޯކަރެއް ނޫނެވެ. އަދި ކީއްތޯއެވެ؟ އޭނާގެ އަޚެކެވެ. عبــدالمنـعـــم ރަށުގައި ވަޑައިގެން ނުއުޅުއްވާ ދުވަސްވަރު އޭނާގެ ތަނަވަސް ބިންތަކާއި ދަނޑުފަގާއި ބަގީޗާތަކާއި ހުރިހައި މުދަލެއްގެ ހުރިހައިކަމެއް ހިންގައި ބަލަހައްޓަނީ المــــاس އެވެ. المــــاس ގެ އުމުރު ސާޅީހަށްވުރެ މައްޗެވެ. ޖިސްމާނީ ދުޅަހެޔޮކަމާއި ޞިއްޙަތަށް ބަލާއިރު\nالمــــاس އަކީ އެތަކެއްހާސް ޒުވާނުން ހަސަދަވެރިވާފަދަ ނިޢުމަތެއްގެ ވެރިއެކެވެ. އޭނާއަކީ ދުނިއުކުމާއި އަސްދުއްވުމުގެ މާހިރެކެވެ.\nކާވެނިފުޅަށްފަހު عبــدالمنـعـــم ގެ ދިރިއުޅުއްވުމަކީ ހުރިހައި ގޮތަކުންވެސް ވަރަށް އުފާވެރި ދިރިއުޅުއްވުމެކެވެ. އޭނާއަށް ލިބިވަޑައިގެންފައިނުވާ އެއްވެސް ނިޢުމަތެއް ދުނިޔެމައްޗަކު ނުވެއެވެ. ފިރިކަލެއްގެ ހައިސިއްޔަތުން އޭނާގެ އަނބިކަނބަލުންނާމެދު ބައްޕައެއްގެ ހައިސިއްޔަތުން އޭނާގެ ބޭފުޅުންނާމެދު އޭނާއަށް ފަޚުރުވެރިވެވަޑައިގެންނެވިދާނެއެވެ. އޭނާގެ ރަޙުމަތްތެރީން އޭނާ ދެކެ ލޯބިވެއެވެ. އޭނާގެ ދުޝްމިނުން އޭނާދެކެ ބިރުގަނެއެވެ. ނަމަވެސް އޭނާ ހުންނެވީ ހިތްޕުޅު ހަމަޖެހިވަޑައިގެންފައެއް ނޫނެވެ. އަންދަލުސުގެ މުސްތަޤުބަލުގެ ބަނަކަމާމެދު އޭނާ ހުންނެވީ ކަންބޮޑުވެވަޑައިގެންފައެވެ. ކާވެނިފުޅުގެ ކުރީން އޭނާއަކީ ދިރިއުޅުއްވުމުގެ އެއްވެސް ފިކުރެއްނެތް "މިނިވަން" ބޭފުޅެކެވެ. އޭރު އޭނާގެ ދިރިއުޅުއްވުމަކީ އާ ގޮންޖެހުންތައް ހޯއްދެވުމާއި އެކަންކަމާ ވަރުގަދައަށް ކުރިމަތިލެއްވުމެވެ. އޭނާ ގިނަވަގުތު ހޭދަކުރައްވަނީ ޤުރުޠުބާއިން ބޭރުގައެވެ. އޭނާ ވިޔަފާރި ފެއްޓެވީ އުފާކޮށްލެއްވުމަށްޓަކައި ދަތުރުފަތުރު ކުރައްވަން ހޯއްދެވި ބަހަނާއެއްގެ ގޮތުންނެވެ. ނަމަވެސް سكينة އާ ކާވެނިބެއްލެވުމަށްފަހު އޭނާގެ ޙަޔާތްޕުޅު މުޅިން ބަދަލުވެއްޖެއެވެ. سعـد އާއި، أحمـد އާއި، حسن ގެ މުސްތަޤުބަލާމެދު ކުރައްވާ ޚިޔާލުފުޅު އޭނާއަށް ޤުރުޠުބާއި އަންދަލުސުގެ ކުރިމަގާމެދު ވިސްނައިވަޑައިގަތުން މަޖުބޫރު ކޮށްފިއެވެ.\nއެއްޤައުމެއްގައި އެތައް ރަސްކަލެއް\nހިޖުރައިން ފަސްވަނަ ސައްތައަކީ އަންދަލުސުގެ މުސްލިމުން އެބައިމީހުންގެ ތާރީޚުގެ އެންމެ ނާޒުކު އެއް ދައުރު ވޭތުކުރަމުން ގެންދިޔަ ދުވަސްވަރެވެ. އުމަވީ ދައުލަތުން އަންދަލުސުގައި ބިނާކުރި ވަރުގަދަ އިސްލާމީ ދައުލަތް ވަނީ މާޒީގެ ފަޚުރުވެރި ހަނދާނަކަށްވެފައެވެ. އެދައުލަތެއްގެ ކީރިތި މޫރިތިކަމާއި، ޝާނާއި ޝައުކަތާހުރެ ހުޅަނގުގެ ރަސްރަސްކަލުންގެ މޭފުޅުތައް ކަރަމުންދިޔަ ހައިބަވަންތަ ދައުލަތްވަނީ ޠަވާއިފުލްމުލޫކިއްޔަތުގެ ސަބަބުން ފުނޑުފުނޑުވެފައެވެ. عبـدالـرّحمـن الأوّل ގެ ބޭފުޅުން ތިން ޤަރުނުވަންދެން ފެންދެއްވަމުން ގެންދެވި ޗާލު ހިތްގައިމު ބަގީޗާއަށް ކުރިމަތިވީ ހޫނު މޫސުމުގެ ގަދަ ވައިރޯޅިތަކާއެވެ. އެކަށޭނަކަމެއްނެތް ވެރީންނާއި، އަމިއްލަ އެދުމުން ފުރިފައި ތިއްބެވި ބޮޑުންނާއި، ނަސީބު ވަޒަންކުރާ ދަހިވެތި މީހުން އަންދަލުސު ވަނީ ކުދިކުދި ވިއްސަކަށް ދައުލަތަށް ބަހައިފައެވެ. އެއިން ކޮންމެ ދައުލަތެއްގައިވެސް ވެރިކަމާހުރެ ތޮޅެ އަރައިރުންވާ އެތައްބަޔަކު ތިއްބެވެ. އަމީރުން އެއްބޭފުޅަކު ތަޚުތުގައި ވަޑުވާއިރަށް އަޅުން އެބޭފުޅަކު ޤަތުލުކޮށްލައެވެ. ޢިލްމުވެރީން ދެވަނަ ބޭފުޅެއްގެ އިސްތަށިފުޅުގައި ތާޖުކޮޅު ތުރުކުރުވާއިރަށް ދޮރުފާރަވެރީންނާއި، ގަނޑުވަރުތެރޭގެ އަންހެން ބޭފުޅުންގެ އަރިހުގައި އުޅޭ ޚާދިމުން އެބޭފުޅަކު ދަންޖައްސައިލައެވެ. ބަރުބަރީ މުސްލިމުންގެ އަތްމަތީގައި އޮންނަ ކުޅޭއެއްޗެއްގެ ގޮތުގައި ތިންވަނަ ބޭފުޅަކު ތަޚުތުގައި އިށީނދެވަޑައިގަންނަވާއިރަށް ޢަރަބި މުސްލިމުން ނުވަތަ އަންދަލުސީ މުސްލިމުން އެބޭފުޅަކު ތަޚުތުން ބާލައި ޖަލެއްގެ އަނދިރި ކޮޓަރިއަކަށް އެއްލައިލައެވެ. އަނެއްބޭފުޅަކު އާއްމުންގެ އަތްއަތްމަތީގައި ވެރިކަމުގެ ގަނޑުވަރުތަކުގައި އުފާވެރިކަމުގެ ބުރެއް ޖައްސައިލައްވާއިރަށް އާއްމުންގެ ޖޯޝާއި ފޯރި އޮންނަނީ ކުޑަވެފައެވެ. ދެން އިވެނީ އެބައިމީހުންގެ ލޯބިވާ ރަސްގެފާނުގެ ހަށިކޮޅު ހައްމާމެއްގެ ފެންހޫނުކުރާ ތާނގެ ދުންހޮޅީގެ ތެރެއިން ފެނުނު ވާހަކައެވެ.\nގުރްޠުބާގެ ޖާމިއު މަސްޖިދު ގެ ނަމާދުކުރާ މާލަން (އަބްދުއްރަހްމާނު އައްވަލު މާލަން) ފޮޓޯ: އަލްއަންދަލުސް. ދައާޓްސް އޮފް އިސްލާމިކް ސްޕެއިން. ދަމެޓްރޯ ޕޮލިޓަން މިޔުޒިޔަމް ނިއުޔޯކް.\nއުމަވީންގެ ކީރިތި މޫރިތިކަމުގެ ދައުރުގައި ޤުރުޠުބާއަކީ ހުޅަނގަށްޓަކައި އަލިކަމުގެ މުންނާރެކެވެ. އެދައުލަތުގެ ސިފައިން އެއްދުވަސްވަރެއްގައި ފަރަންސޭސި ކިއްލާތަކުގެ ދޮރުތަކުގައި ޓަކިދެމުން ގެންދިޔައެވެ. އެއްޒަމާނެއްގައި ބަޣުދާދުގެ މޭސްތިރީންވެސް އެތަންތާނގެ ރީތިކަމާހުރެ އަޖާއިބުފުޅުވި ޤުރުޠުބާގެ ރީތި ބަގީޗާތަކާއި ގަނޑުވަރުތައް ވެފައިވަނީ ވެރިކަމަށް ދަހިވެތިވާ ފަރާތްތަކުން ނޮޅައިގެން ކައިލެވޭތޯ މަސައްކަތްކުރާ ތަންތަން ކަމުގައެވެ. މިނިކާދޫނިތައް މުޅަ ގަބުރެއްގެ ހަށިގަނޑު ވީދައިގެންކާ ބީދައިންނެވެ.\nމުއައްރިޚުންނާއި ފަތުރުވެރީންނާއި ޝާޢިރުން ޤުރުޠުބާއާ ބެހޭގޮތުން ލިޔުއްވައިފައިވާ ލިޔުންތަކުގެ ގިނަކަމުން އެ ލިޔުންތަކުގެ ޚުލާޞާއެއް ހުށަހަޅައިލުމަކީވެސް ވަރަށްބޯ ފޮތްތަކެއް ބޭނުންވާނެ ކަމެކެވެ. ޤުރުޠުބާގެ ބަގީޗާތަކާއި ގަނޑުވަރުތަކަކީ ދުނިޔޭގައި އެފަދަ ދެވަނަޔެއް ނެތްފަދަ ނަމޫނާތަކެކެވެ.\nعبــدالّــرحـمـن الــدّاخــل ޤުރުޠުބާއަށް ވެރިވެވަޑައިގެންނެވުމާއެކު ޤުރުޠުބާގެ ބަގީޗާތަކަށް ނާދިރު ގަސްގަހާގެއްސާއި ރީތި މާގަސްތަކާއި ގަސްގަހާގެހީގެ އޮށް ބައްލަވައިގަންނަވާން ދުނިޔޭގެ އެކިކަންކޮޅުތަކަށް އެތައްބަޔަކު ފޮނުއްވިއެވެ. ބަގީޗާ ހައްދަވަން އޭނާގެ ހުރި ޝައުޤުވެރިކަމުގެ އަޑުއިވުމުން ޑަރޯގާއިންނާއި ބަގީޗާ ހައްދާ މީހުންގެ އެތައްބަޔަކު ދަތުރުހަދައިގެން އެބައިމީހުންގެ ފަންނީ ކުޅަދާނަކަން ދައްކާން ޤުރުޠުބާއަށް އެއްވިއެވެ. ޤުރުޠުބާގެ ބަގީޗާތަކަށް ފެންދިނުމަށްޓަކައި އަންދަލުސުގެ މަޝްހޫރު ކޯރެއްކަމުގައިވާ ވާދިލްކަބީރުން އެތައް އާރުތަކެއް ކޮނެގެން ވަނީ ފެނުގެ ވިއުގައެއް އުފައްދައިފައެވެ. އެ އާރުތަކުގެ ފެން ޖަމާކުރެވެނީ ސަންގުމަރުމަރުގެ ބޮޑެތި ވެޔޮވެވާއި ޙައުޟުތަކަށެވެ. އެތަންތަނަށް ފެން ޖަމާކުރުމަށްފަހު އެކިދިމަދިމާޔަށް ފެން ފޮނުވުމަށްޓަކައި ވަނީ ތިމަރައާއި، ރަންވަންލޮޔާއި، ރިއްސާއި ރަނުގެ ހޮޅިތައް ވަޅުލައިފައެވެ. ޤުރުޠުބާ އޮންނަނީ ވާދިލްކަބީރުގެ އައްސޭރީގައެވެ. އެރަށުގައި ސަރުކާރުގެ ފަންސާސްހާހަށްވުރެ ގިނަ ދަރަޖަވެރީންނާއި އާއްމު ރައްޔިތުންގެ ދިހަލައްކަޔަށްވުރެ ގިނަމީހުންގެ ގެދޮރު ހުރެއެވެ. ހަތްސަތޭކަ މިސްކިތާއި ނުވަސަތޭކަ އާއްމު ފާޚާނާބަރި ހުރެއެވެ. އެތައްސަތޭކަ ކުތުބުޚާނާތަކަކާއި އެތައްގިނަ ސްކޫލްތަކަކާއި ޔުނިވަރސިޓީ ހުރެއެވެ. (އަޅުގަނޑުމެންގެ މިވާހަކަ އެދުވަސްވަރަކާ ގުޅޭ ދުވަސްވަރު އައިއިރު އެރަށުގައި ދިރިއުޅެނީ ތިންލައްކަ ފަންސާސްހާހެއްހައި މީހުންނެވެ.) ޤުރުޠުބާގެ އިމާރާތްތަކުގެ ތެރެއިން އެންމެ ޚާއްޞަ އިމާރަތަކީ މަސްޖިދު ޤުރުޠުބާއެވެ. މިއަދުވެސް އެއީ ދުނިޔޭގައި ދެވަނައެއް ނެތްފަދަ ރީތި މިސްކިތެކެވެ. (އަންދަލުސުގެ ސަރުކާރުގެ ފަރާތުން މިހާރުވަނީ އެމިސްކިތް ފައްޅިޔަކަށް ބަދަލުކޮށްފައެވެ.) އެ މިސްކިތް އިމާރާތްކުރައްވާން ފެއްޓެވީ عبــدالّــرحـمـن الــدّاخــل ގެ ދުވަސްވަރުއެވެ. އޭނާއަށްފަހު އެ ޚާންދާނުން ވަޑައިގެންނެވި ހުރިހައި ރަސްރަސްކަލުންވެސް ގެންދެވީ އެ މިސްކިތް އިތުރަށް ފުރިހަމަކުރައްވަމުންނެވެ. އިތުރަށް ބޮޑުކުރައްވަމުންނެވެ.\nމަދީނަތުއްޒަހްރާ ގެ ގަނޑުވަރުގެ ރަސްމީ ދޮރޯއްޓާވީ ފަރާތް، ފޮޓޯ: އަލްއަންދަލުސް. ދައާޓްސް އޮފް އިސްލާމިކް ސްޕެއިން. ދަމެޓްރޯ ޕޮލިޓަން މިޔުޒިޔަމް ނިއުޔޯކް\nޤުރުޠުބާގެ ދެން އެންމެ ރީތި އެންމެ ފުރިހަމަ އިމާރާތްތަކަކީ މަދީނަތުއްޒަހުރާއެވެ. އެގަނޑުވަރު އިމާރާތްކުރެއްވީ އަންދަލުސުގެ خـليفـة أعظـم سـلطــان عبــدالّــرحـمـن النّـاصـر (ތިނެއް) އެވެ. އެރަސްގެފާނުގެ ލޯބިފުޅުވާ އަނބިކަނބަލުން زهــرة ގެ އެދިވަޑައިގެންނެވުމަކަށެވެ. އެގަނޑުވަރަށް ގަނޑުވަރެކޭ ލިޔުމަށްވުރެ ޙަޤީޤަތާ އެއްގޮތްވާނީ ރަށެކޭ ލިޔުމެވެ. އެރަށް އޮންނަނީ ޤުރުޠުބާއާ ދާދިކައިރީގައި ޖަބަލުލްޢުރޫސްގެ ކައިރީގައެވެ. عبــدالّــرحـمـن الثّــالث ކޮންމެ އަހަރަކުވެސް އެރަސްގެފާނަށް ލިބިވަޑައިގަންނަވާ އާމްދަނީގެ ތިންބައިކުޅައެއްބައި އެރަށް އިމާރާތް ކުރައްވާން ހޭދަކުރައްވަމުން ގެންދެވިއެވެ. އެ އާ ރަށުގައި ފަނަރަހާސް ދޮރޯށި ހުރެއެވެ. އާއްމު ދަރުބާރު ބާއްވަވާ އީވާނުގެ ފާރުތަކާއި ފަންގިފިލާ ހުންނަނީ ސަންގުމަރުމަރު ހިލައިންނެވެ. އާއްމު ދީވާނުގެ މެދުތެރޭގައި ދިރޭރަހައިގެ ބޮޑު ޙައުޟެއް އޮވެއެވެ. ދިރޭ ރަހައަށް އިރުގެ އަލި އެޅުމުން މުޅި ދީވާން ވިދައި ބަބުޅައެވެ. ތަންތަންކޮޅުގައި ރީތި ބަގީޗާތަކާއި ސާފު ފެނުގެ ފައްވާރާތައް ހުރެއެވެ.\nމިއަދު މަދީނަތުއްޒަހުރާގެ ތަރާގަނޑު ދެކޭ މީހުންނަކަށް އެތަންތަނަކީ އެއްޒަމާނެއްގައި ޔޫރަޕާއި އޭޝިޔާގެ ބޮޑެތި ދައުލަތްތަކުގެ ސަފީރުން ހައިރާންފުޅުވެ ތަލިފުޅުން ކުޅުފޮދު ހިކިފައި ތިއްބަވައިގެން سـلطــان عبــدالّــرحـمـن النّـاصـر އާއި އޭނާގެ ގާއިމުމަގާމުންގެ ޖާހާއި، މަތިވެރިކަމާއި ކީރިތި މޫރިތިކަން ބައްލަވަމުން\nގެންދެވި ތަންތަންކަމެއް ނޭނގޭނެއެވެ. ޤުރުޠުބާގައި މަދީނަތުއްޒަހުރާ ނޫނަސް ވަރަށްގިނަ ގަނޑުވަރުތައް ހުއްޓެވެ. އޭގެތެރޭގައި ޤަޞްރުލްމައުޝޫޤު، ޤަޞްރުއްސުރޫރުއާއި، ޤަޞްރުއްތާޖު ޚާއްޞަގޮތެއްގައި ފާހަގަކުރެވެއެވެ. މުލޫކުއްޠަވާއިފުންގެ ދައުރުގައި އެހުރިހައި ތަންތަންވަނީ ވީރާނާވެ ހަލާކުވެ ސުންނާފަތިވެފައެވެ.\nވެރިކަމަށް ދަޢުވާކުރާ އެތައްބައެއް މަދު އަހަރުތަކެއްގެ ތެރޭގައި ކާކުކަން ނޭނގުމުގެ ފަރުދާގެ ތެރެއިން ނުކުމެގެން ވެރިކަމުގެ ތަޚުތާ ހަމަޔަށް އާދެއެވެ. ތަޚުތު ބީވެގެން ޖެހިގެންހުންނަ ޖަލުތަކަށް ވަދެއެވެ. ޤުރުޠުބާގެ މިހަމަނުޖެހުމާއި ބައިބައިވުމުގެ ސަބަބުން އަންދަލުސުގެ ކޮންމެ ޕްރޮވިންސެއް ވެފައިވަނީ ވަކި ރަސްކަމަކަށެވެ. ބޮޑެތި ރަށްރަށުގެ ތެރެއިން ކޮންމެ ރަށަކީ ތަފާތު އާއިލާއެއްގެ ވެރިކަންކުރާ ރަށެކެވެ.\nސިންގާތައް ދިރިއުޅުނު ހޮހޮޅަތަކަށް ވެރިވެގެންތިބީ ހިޔަޅުތަކެވެ. ބާޒުގެތަކުގެ ހާލިތައް އަތުލައިގެން އުޅެނީ ކާޅުތަކެވެ. ޢަދުލުއިންޞާފުގެ ގޮނޑިތައް ފުރަމުން ގެންދިޔައީ ޖީބުކަނޑާ މީހުންނާއި ވަގުންނެވެ. ރަސްރަސްކަލުންގެ ބައިގަނޑުގައި ގިނައިން ތިއްބެވި ބޭފުޅުންގެ މާޒީއާއި، އަޚުލާޤާއި، ޝަޚުޞިއްޔަތަށް ބަލާއިރު އެބޭފުޅުން ހިމެނިވަޑައިގަންނަވަނީ މުޖުރިމުންގެ އެންމެ ކުރީ ސަފުގައެވެ. ބައެއް ރަސްރަސްކަލުންގެ ރަސްކަމުގެ ސަރަޙައްދަކީ ހަމައެކަނި އެބޭފުޅުން ވެރިކަންކުރައްވާ ރަށެވެ. އެހެންކަމާއެކުވެސް އެ ރަސްރަސްކަލުންވެސް އެބޭފުޅުންނާ މުޚާޠަބުކުރެވެން ބޭނުންފުޅުވަނީ، أميـر سلطـان خليفـة المسلمين ފަދަ ލަޤަބުތަކުންނެވެ. އެބޭފުޅުން ތުރުކުރައްވަނީ އެންމެ މޮޅު ފަށުވީގެ އަބާކޮޅުތަކެވެ. ޖަވާހިރުން ޒީނަތްތެރިކޮށްފައިވާ ތާޖުކޮޅުތަކެވެ. ލަޤަބުފުޅުތައް ޚިޔާރުކުރެއްވުމުގައި އެބޭފުޅުން ތިއްބެވީ ޢައްބާސީ ދައުލަތް ވެއްޓެމުންދިޔަ ދުވަސްވަރުގެ ޢައްބާސީ ޚަލީފާ އިންނަށްވުރެ ފަހަތުގައެއް ނޫނެވެ. އެއްބޭފުޅަކީ المهـدى އެކެވެ. އަނެއްބޭފުޅަކީ النّـاصر އެކެވެ. المـقـتدر بـاللـّه އެކެވެ. المـويّـد بـاللـّه އެކެވެ. المـعتـصم بـاللـّه އެކެވެ. المـوفّـق بـاللـّه އެކެވެ. المـعتـضد بـاللـّه އެކެވެ. المـعتـمد بـاللـّه އެކެވެ.\nއެދުވަސްވަރުގެ ޝާޢިރަކު ވިދާޅުވެފައިވެއެވެ.\n"އަހަންނަށް އަންދަލުސުގެ ކޮންމެ ދިމާއަކުން المـقـتدر އާއި، المـعتـمد ގެ ލަޤަބު އަޑުއިވޭހިނދު އަހަރެންގެ ހިތުގައި ފޫހިކަމާއި ނަފުރަތު އުފެދެއެވެ. އެބައިމީހުންނަށް ނިސްބަތްކުރާއިރު އެމާނައެންނެތް ޝާހީ ލަޤަބުތަކުގެ އަޑުއިވުމުން ހީވަނީ ޅަބުޅާގަނޑެއް ފުއްޕައިލައިފައި ސިންގާއެއްގެ ވައްތަރު ދައްކާން އުޅޭހެންނެވެ."\nއެ އަމިއްލަ އެދުމުން ފުރިފައި ތިއްބެވި ރަސްރަސްކަލުންގެ ދަރުބާރުގައި މުފައްކިރުންނާއި، ސިޔާސީ ވިސްނުންތެރީންނާއި، މޮޅު އިދާރީ ހިންގުންތެރީންގެ މަގާމު ފުރަމުންގެންދިޔައީ ލަވަކިޔާ މީހުންނާއި، ހެއްވާ ވާހަކަ ކިޔައިދޭ މީހުންނާއި ވައިއަޅުވާ ޝާޢިރުންނެވެ.\nޤައުމެއްގެ ދިރިއޮތުމުގެ ބާރު ނެތިގެންދާއިރު އެބައެއް ޅެންވެރިކަމާއި އަދަބިއްޔާތުވެސް އެބަޔަކަށްޓަކައި ވަނީ އަފިހުނެއް ކަމުގައެވެ. ދިރޭ ޤައުމުތަކުގެ ޅެންވެރީންނަކީ ތަރައްޤީގެ ރަސްމަގުގައި ޤައުމަށް މަގުދައްކާ މީހުންނެވެ. މަރުވެފައިވާ ހިތްތަކުގައިވެސް އެބައިމީހުންގެ ޅެންތަކުން ވަރަށްގިނަފަހަރަށް ދިރުން އުފައްދައިލައެވެ. ނަމަވެސް އަންދަލުސުގެ މުސްލިމުންގެ ވެއްޓެމުންދިޔަ ދައުރުގައި ޝާޢިރުންގެ ހުރިހައި ކުޅަދާނަކަމެއް ވަޤުފުވެފައިއޮތީ ޤާބިލިއްޔަތެއްނެތް ވެރީންނަށް ސަނާކިޔުމުގެ މައްޗަށެވެ. ކޮންމެ އަމީރެއްގެ ޚިދުމަތުގައިވެސް ޅެންވެރީންގެ ޖަމާޢަތެއް އޮވެއެވެ. އެބައިމީހުން އެ އަމީރަކަށް ތާރީފުގެ ޅެން ހަދައެވެ.\nއެ ޅެންތަކުގައި އެކުދިބޮޑު އަމީރުންނަކީ، ހަފުތު އަގްލީމުގެ ރަސްރަސްކަލުން ކަމުގައި ސާބިތުކޮށްދެއެވެ. ބައެއް ރަސްރަސްކަލުންގެ ޚަޒާނާގައި އެބޭފުޅުންގެ ކާބަފައިކަލުން ހަނދާނުގެ ގޮތުގައި ދޫކުރައްވައިފައިވާ ބޮޑެތި ރީތި ގަނޑުވަރުތައް މަރާމާތުކޮށްލެވޭނެ ފަދައެއްވެސް ނުހުރެއެވެ. ނަމަވެސް ވައިއަޅުވާ ޝާޢިރުން އެބޭފުޅުންގެ މުއްސަނދިފުޅުކަމާއި ފޯރުންތެރިކަމުގެ ތާރީފުގައި އުޑާއި ބިން އެއްކޮށްލައެވެ. އަމީރުންނާއި ރަސްރަސްކަލުންގެ އަތްޕުޅުން އިނާމު ހޯދުމަށްޓަކައި އެބޭފުޅުންނަށް ސަނާ ކިޔާފަދައިން އެހެނިހެން އަމީރުންނާއި ރަސްރަސްކަލުންނަށް މަލާމާތްކުރުމާއި އަގުވައްޓައިލުމަކީވެސް ކޮންމެހެން ބޭނުން ކަމެކެވެ. އެހެންކަމުން ސަނާކިޔުމުގެ ޅެން ހެދުމުގެ ފަންނާއެކު ޅެމުން ހަޖޫކިޔުމުގެ ފަންނުވެސް އޮތީ ތަރައްޤީގެ އެންމެމަތީ ދަރަޖައަށް ވާސިލުވެފައެވެ. ތިމާގެ ސާހިބާގެ ތާރީފުގައި އެންމެ މޮޅު ޅެންހަދައި އެބޭފުޅެއްގެ ދެކޮޅުވެރީންގެ އަގުވައްޓައިލުމަށް އެންމެ ނުބައި ހަޖުލުގެ ޅެމެއް ހެދޭ ކޮންމެ ޝާޢިރަކު ހީކުރަނީ ދުނިޔޭގެ ލޯތަކުގެ ކުރިމަތީގައި ތިމާގެ މަގާމު ވަރަށް މަތިވީކަމުގައެވެ.\nމަދީނަތުއްޒަހުރާގެ ރަސްމީ ގަނޑުވަރުގެ ދާރުލް ޖުންދު، ފޮޓޯ: އަލްއަންދަލުސް. ދައާޓްސް އޮފް އިސްލާމިކް ސްޕެއިން. ދަމެޓްރޯ ޕޮލިޓަން މިޔުޒިޔަމް ނިއުޔޯކް.\nޤުރުޠުބާއާއި އިޝްބީލިއްޔާއާއި ޣަރުނާޠާގެ ހަތިޔާރު އުފައްދާ ފެކްޓަރީތަކުގައި ތައްޔާރުވަމުންދިޔައީ މިޔުޒިކުގެ ސާމާނުތަކެވެ. އެއްދުވަސްވަރެއްގައި ސިފައިން ލޮންސި ހެވިކަމަށާއި ދުނިދަނޑިއަށް ކުޅަދާނަކަން ހާމަކުރާން ގެންދިޔަ ރަށްބޭރުގެ ހާމަ މައިދާންތަކުން ފެންނަމުންދިޔައީ ވާދަ ޅެންހަދާ މީހުންނާއި ޅެމަށް ތާރީފުކުރާ މީހުންގެ ޖަމާޢަތް ޖަމާޢަތެވެ. ހިސާބު ޢިލްމާއި، ބޭސްވެރިކަމާއި، ތާރީޚާއި، ފަލްސަފާއާއި، ޠަބީޢިއްޔާތާއި، ދީނީ ޢިލްމުގެ ޢާޝިޤުން ދުރުދުރުން އެތަންތަނާ ދިމާއަށް ދަތުރުކޮށްފައި އަންނަ ޔުނިވަރސިޓީތައްވެސް ޝާޢިރިއްޔާތުގެ "އެވަބާއިން" ސަލާމަތްވެފައެއް ނުވެއެވެ.\nއާއްމުން ޙަޔާތުގެ އަދަބުތަކާއި ދިރިއުޅުމުގެ ފާޑުވެރިކަން ދަސްކުރަނީ އެބައިމީހުންގެ އަމީރުންގެ އަރިހުންނެވެ. އެހެންކަމުން ޤުރުޠުބާގެ އަމީރުން ޝާޢިރިއްޔަތަކީ އިންސާނިއްޔަތުގެ މިޢުރާޖު ކަމުގައި ބައްލަވާއިރު ޤުރުޠުބާގެ ބަގީޗާތަކުގެ ޑަރޯގާއިންނާއި، ފޭރާންވިޔާ ފޭރުންނާއި، މަށީގެ ހިފައިގެންގުޅޭ ތަކެތި ހަދާމީހުންވެސް ތިބީ ޅެން ހެދުމަށާއި ޅެން އަޑުއެހުމަށް އާދަވެފައެވެ. އިޝްބީލިއްޔާގެ އަމީރުންގެ ގަނޑުވަރުތަކުގައި ޅެމާއެކު ހަވީރު ކުރެވެމުންދިޔައިރު މަސްވެރީންގެ ޖިފުޑިތަކުގައިވެސް ދިޔައީ މުޝާޢިރާތައް ބާއްވަމުންނެވެ.\nއާއްމުގޮތެއްގައި ޤައުމުތައް ފަށުވި ފަންނުތަކަށް ދަހިވެތިވަނީ ތަނަވަސްކަމާއި ތިޔާގިކަމުގެ ދުވަސްވަރުގައެވެ. ނަމަވެސް އެދުވަސްވަރަކީ އަންދަލުސުގެ މުސްލިމުންނަށް ތަނަވަސްކަމާއި ތިޔާގިކަމުގެ ދައުރެއްވެސް ނޫނެވެ. އެކަމަކު އޭރުވެސް އެބައިމީހުން ގެންދިޔައީ ޅެން ކިޔަމުންނެވެ. އެބައިމީހުން ތިބީ ކަކޫތާ ފެނަށް ލޭގެތެރެއަށް ގެނބިފައެވެ. ނަމަވެސް އޭރުވެސް އެބައިމީހުން ލޯބިވަނީ ޠާއޫސާއި ރުބާބު (މިޔުޒިކުގެ ދެއާލަތެއް) ދެކެއެވެ. ހަލާކުވުމާއި ފަނާވުމުގެ އަލިފާން އެބައިމީހުންގެ ގެތަކާ ހަމަޔަށް ފޯރައިފައި އޮތްއިރުވެސްމެއެވެ.\nއަންދަލުސުގެ އުތުރުގައި އޮތް ކްރިސްޓިއަން ސަރަޙައްދެއް ކަމުގައިވާ ޤަޞްޠިލާގެ ރަސްގެފާނު ފާޑިނަންޑު (އެކެއް) ވަނީ މުސްލިމު އަމީރުން ދާޚިލީ ހަނގުރާމަތަކުގެ ފައިދާ ހޯއްދަވައި މުސްލިމުންގެ އެތައް ސަރަޙައްދުތަކެއް އޭނާގެ ރަސްކަމާ އެއްކޮށްލައްވައިފައެވެ. އެއްބޭފުޅަކު އަނެއްބޭފުޅަކާ ހަނގުރާމަ ކުރައްވަމުން ގެންދެވި މުސްލިމު ރަސްރަސްކަލުންގެ ތެރެއިން ކޮންމެވެސް އެއްފަރާތަކަށް އޭނާ އެހީވެދެއްވައެވެ. އެ އެހީފުޅުގެ ބަދަލުގައި އޭނާގެ ރަސްކަމާ ގުޅިފައި އޮންނަ ކޮންމެވެސް ސަރަޙައްދެއް އަތުލައްވައެވެ. އޭގެއިތުރަށް އޭނާގެ ލަޝްކަރުގެ ޚަރަދުބަރަދު ހަމަޖައްސަވަނީވެސް މުސްލިމު ރަސްރަސްކަލުންގެ އަތްޕުޅުން ޖިޒީ އަތުލައްވައިގެންނެވެ.


Haraam kurevvi kan kamuge thereygai lava aai Music nuhimeney: Maumoon - Hama.mv\nހަރާމް ކުރެއްވި ކަންކަމުގެ ތެރޭގައި ލަވަޔާއި މިޔުޒިކު ނުހިމެނޭ: މައުމޫނު\n14 ފެބްރުއަރީ 2021 | 15:25\nކުރީގެ ރައީސް މައުމޫނު އަބްދުލް ގައްޔޫމު\nއާދިއްތަ , 14 ފެބްރުއަރީ 2021 | 15:25\nކީރިތި ގުރުއާނުގައި ބަޔާން ކުރައްވާފައިވާ ކަންކަމުގެ ތެރޭގައި ލަވައާއި މިޔުޒިކު ނުހިމެނޭ ކަމަށް ކުރީގެ ރައީސް އަދި ދީނީ އިލްމުވެރިޔާ މައުމޫނު އަބްދުލް ގައްޔޫމު ވިދާޅުވެއްޖެ އެވެ.\nރައީސް މައުމޫނު މިފަދައިން ވިދާޅުވީ ރާއްޖޭގެ އޮންލައިން ނޫހަކަށް ދެއްވި އިންޓަވިއުއެއްގަ އެވެ.\nމާލޭގައި މިޔުޒިކް މެހެފިލްތަކެއް ގާއިމްކުރުމަށް ސަރުކާރަށް ގޮވާލަން ރައްޔިތުންގެ މަޖިލީހަށް މިހާރު ހުށަހަޅާފައިވާ ބިލުގެ ބަހުސްގައި ބައެއް މެމްބަރުން ދެއްކެވި ވާހަކަތަކާއި ގުޅިގެން ރާއްޖޭގެ ދީނީ މަޝްރަހު ހަލަބޮލި ވެފައިވާ މި ދަނޑިވަޅުގައި ރައީސް މައުމޫނު ވިދާޅުވީ އެއްވެސް ކަމެއް ހަރާމް ވަނީ މަތިވެރި ރައްބު އެކަމެއް ހަރާމް ކުރެއްވުމުން ކަމަށެވެ. އަދި އެކަންކަމުގެ ތެރޭގައި މިޔުޒިކާއި ލަވަ ނުހިމެނޭ ކަމަށް އެމަނިކުފާނު ވިދާޅުވި އެވެ.\nމައުމޫނު މިފަދައިން ވިދާޅުވިއިރު ރާއްޖޭގެ ގިނަ ދީނީ އިލްމުވެރިންގެ ހިޔާލު ތަފާތެވެ. އެގޮތުން އެ އިލްމުވެރިން ވިދާޅުވަނީ ލަވައާއި މިޔުޒިކަކީ ސީދާ އިސްލާމް ދީނުގައި ހަރާމް އެއްޗެއް ކަމަށެވެ.\nމިޔުޒިކާއި ލަވައިގެ މައްސަލައިގައި ދުނިޔޭގެ ބައެއް އިލްމުވެރިންގެ މެދުގައިވެސް ވަނީ ހިޔާލު ތަފާތުވުން އުފެދިފަ އެވެ. އެގޮތުން ބައެއް އިލްމުވެރިން ވަކި ވައްތަރެއްގެ މިޔުޒިކާއި ލަވަ ހަރާމް ކުރައްވަ އެވެ. އަނެއްބައި އިލްމުވެރިން ވިދާޅުވަނީ ހަރާމް ވަނީ ލަވައިގައި އަންހެނުންގެ ރީތިކަމުގެ ވާހަކަ ކިޔައިދޭ ނަމަ އެކަންޏެވެ.\nމިމައްސަލައިގައި މީގެ ކުރިންވެސް ރާއްޖޭގައި ހިޔާލު ތަފާތުވުން އުފެދި ހަލަބޮލި ވިއެވެ. މިހާރު މަޖިލީހަށް ހުށަހަޅާފައިވާ ބިލުގެ ބަހުސްގައި އެމްޑީޕީގެ މެމްބަރުން ވަނީ މިޔުޒިކް ހަރާމް ކުރެވޭނެ ގޮތެއް ނޯންނާނެ ކަމަށް ވިދާޅުވެ އެއީ އިންސާނުން ޒަމާނުއްސުރެއް ކުރަމުން އައި ކަމެއްކަމަށް ވިދާޅުވެފަ އެވެ.\nމިމައްސަލައިގައި މަޖިލިސް ރައީސް ނަޝީދު ވިދާޅުވީ މިޔުޒިކަކީ އިންސާނުން ދިރިއުޅެމުން އައި ގޮތް ކަމަށެވެ. އަދި ގައުމެއްގެ، މުޖުތަމައުއެއްގެ އާއްމު ރައްޔިތެއްގެ އާއްމު ދިރިއުޅުން އާއްމު އާދަތައް އެއީ އެތައް ސަތޭކަ އަހަރެއް ފަހުން ހަރާމް ކަންތައްތަކެއްގެ ގޮތުގައި އެއްވެސް ބަޔަކަށް ފާހަގަކުރެވެނީނަމަ އެ މިސްރާބު ޖެހެނީ މުޖުތަމައުއެއް ރޫޅާލުމަށްކަމަށް ވެސް ނަޝީދު ވިދާޅުވި އެވެ.\nރައީސް މައުމޫން އަބްދުލް ގައްޔޫމް ރާއްޖޭގެ ދީނީ މައްސަލަތައް މިއުޒިކް\nކުރީގެ ރައީސް މައުމޫނު ކޮވިޑް ވެކްސިންގެ ދެވަނަ ޑޯޒް ޖައްސަވައިފި\nއިންޑިއާގެ ކޮމީޑިއަން ކަޕިލްގެ ހެޔޮ އެދުންތައް އެލީއަށް\nއެލީގެ ހިންދީ ވީޑިއޯ ލަވަ ޒީ މިޔުޒިކުން ރިލީޒް ކޮށްފި، ވަރަށް ފުރިހަމަ\nރާއްޖެ އަބަދުވެސް ކުރިއަށް ދާނީ ގައުމީ އިސްލާމީ ވިސްނުމެއްގައި: މައުމޫނު\nވަރުގަދަ ތިން އަލްބަމް އާއިއެކު، ބީޓީއެސް ތާރީހުގެ ތެރެއަށް\nމިޔުޒިކާ ލަވަ ކިޔައި މަޖާކޮށްލެވޭ މެހެފިލްތަކުގެ ގަރާރު މަޖިލީހަށް ބަލައިގެންފި\nމިޔުޒިކް ހަރާމެއް ނޫން، މުޖުތަމައު ބައިބައި ނުކޮށް ބަހުސް ދެން ހުއްޓާލާ: ނަޝީދު\nލޯބި ހުށަހަޅަން އެންމެ އިޝްގީ ގޮތަކީ މިޔުޒިކު: ނަޝީދު


Bodufinolhun hayyaru kuri bidheyseen dhookollaifi | Mihaaru\nބ.ބޮޑުފިނޮޅުގައި ރިޒް ކުންފުނިން މަސައްކަތްކުރަން ގެންގުޅުނު ބިދޭސީން. -- ފޮޓޯ: ޕޮލިސް\n03 އޯގަސްޓް 2020 - 15:37 8 comments\nރިސޯޓެއްގެ ގޮތުގައި ތަރައްގީކުރާ ރަށުގައި މަސައްކަތްކުރާ ބިދޭސީންނަށް މުސާރަ ނުލިބިގެން ނުރުހުން ފާޅުކޮށް، 13 ދިވެއްސަކު ރަހީނުކޮށް ހިންހި ހަމަނުޖެހުންތަކާ ގުޅިގެން މިދިޔަ މަހުގެ ތިން ވަނަ ދުވަހު 19 މީހަކު ހައްޔަރުކުރި އެވެ.\nއެމީހުންގެ ބަންދާމެދު ގޮތެއް ނިންމަން ބ. އޭދަފުށީ މެޖިސްޓްރޭޓް ކޯޓަށް ގެންދިއުމުން 15 ދުވަސް ޖަހާފައި ވެ އެވެ. އެ މުއްދަތު ހަމަވާތީ ކްރިމިނަލް ކޯޓަށް ގެންދިއުމުން މިދިޔަ މަހުގެ 18 ވަނަ ދުވަހު ވަނީ އަނެއްކާ ވެސް ބަންދަށް އިތުރު 15 ދުވަސް ޖަހައިފަ އެވެ.\nފުލުހުންގެ މީޑިއާ އޮފިޝަލަކު ވިދާޅުވީ ބަންދުން އެ މީހުން ދޫކޮށްލުމަށްފަހު އިމިގްރޭޝަނާ ހަވާލުކޮށްފައިވާ ކަމަށެވެ. އެކަމަކު އެ މީހުންނަށް ތުހުމަތުކުރާ މައްސަލަތަކުގެ ތަހުގީގު ކުރިއަށް އެބަދެ އެވެ.\nސީލް މޯލްޑިވްސް އިން ރިސޯޓެއްގެ ގޮތުގައި ތަރައްގީކުރާ ބޮޑުފިނޮޅުގެ ކޮންޓްރެކްޓަރަކީ ރައްޔިތުންގެ މަޖިލީހުގެ މިލަންދޫ ދާއިރާގެ އެމްޑީޕީގެ މެމްބަރު އަލީ ރިޒާގެ ރިޒް ކޮމްޕެނީ އެވެ.\nބޮޑުފިނޮޅުގައި މަސައްކަތް ކުރާ ރިޒް ކުންފުނީގެ 203 މުވައްޒަފަކު އެ ރަށުގެ ދިވެހި މުވައްޒަފުން ރަށުން ފޭބިޔަ ނުދީ ހުރަސް އެޅުމުން ފުލުހުންނަށް އެންމެ ފުރަތަމަ ރިޕޯޓުކުރީ މިދިޔަ މަހުގެ2ވަނަ ދުވަހުގެ ހެނދުނު 9:30 ކަމަށް ފުލުހުން ބުންޏެވެ. ފަހުން ފުލުހުން ގޮސް، ރަހީނުކުރި ދިވެހިން ސަލާމަތްކޮށް ގެއްލުންދިން ކަމަށް ތުހުމަތުކުރެވޭ ބިދޭސީން ހައްޔަރުކުރި އެވެ. އެ ރަށުގައި ބާކީ ތިބި ބިދޭސީން ވެސް ބޮޑުފިނޮޅުން ބާލުވައި، ހުޅުމާލެއަށް ގެންގޮސްފަ އެވެ. އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވީ މުސާރައިގެ މައްސަލަތައް ހައްލުވަންދެން އެ މީހުން ތިބޭނީ އެ ފެސިލިޓީގައި ކަމަށެވެ.\nއެތައް މަހެއް ވަންދެން މުސާރަ ނުދީ ބޮޑުފިނޮޅުގައި މަސައްކަތް ކުރުވި 200 އަށް ވުރެ ގިނަ ބިދޭސީންގެ ތެރެއިން ގަވާއިދާ އެއްގޮތަށް އުޅެނީ 48 މީހަކު ކަމަށް އިމިގްރޭޝަނުން ބުންޏެވެ. އެ މައްސަލައާ ގުޅިގެން ބޮޑެތި ތުހުމަތުތަކެއް ކޮށް، މެމްބަރު އަލީ ރިޒާގެ މައްސަލަ ފުލުހުން އަންނަނީ ތަހުގީގު ކުރަމުންނެވެ. އޭނާގެ ކުންފުންޏަށް ހިއުމަން ޓްރެފިކިންގެ ސީރިއަސް ތުހުމަތުތަކެއް ފުލުހުން ކުރެ އެވެ.\nއިތުރު ލިޔުންތައް ފުލުހުން ބިދޭސީން އިމިގްރޭޝަން ބ. ބޮޑުފިނޮޅު ރިޒް މޯލްޑިވްސް


Mi Sarukaarun Ves Massaikkai Kuranee Thimaavehttah Gehllun Libey Gothah: Save Maldives - Vaguthu\nރާއްޖޭގައި އަދިވެސް މަސައްކަތް ކުރަމުން ގެންދަނީ ތިމާވެއްޓަށް ގެއްލުން ލިބޭ ގޮތަށް ކަމަށް ބުނެ ސޭވް މޯލްޑިވްސް ކެމްޕެއިންގެ ފަރާތުން ކަންބޮޑުވުންފާޅުކޮށްފިއެވެ.\nއެ ކެމްޕެއިންގެ ފަރާތުން މިއަދު ނެރުނު ބަޔާނެއްގައި ވަނީ ތިމާވެއްޓަށް ލިބޭ ގެއްލުންތަކާއި ތިމާވެށި ދެމެހެއްޓެނިވި ގޮތްތަކަށް ބެލުމެއް ނެތި އުމްރާނީ ތަރައްގީގެ މަސައްކަތްތައް ކުރުމުގެ ސަގާފަތް ރާއްޖޭގައި އަދިވެސް ކުރިއަށްދާ ކަމަށް ބުނެފައެވެ.\nއެ ކެމްޕެއިން ފާހަގަކޮށްފައިވާ ގޮތުގައި ރާއްޖޭގެ ތިމާވެއްޓަށް އެންމެ ބޮޑު ގެއްލުމެއް ދީފައިވަނީ ރައީސް އަބްދުﷲ ޔާމީންގެ ސަރުކާރުން ކަމަށް ވަނީ ބުނެފައެވެ. އެގޮތުން އުމްރާނީ ތަރައްގީގެ މަޝްރޫއުތައް ކުރިޔަށް ގެންދިއުމުގައި އެމަނިކުފާނުގެ ސަރުކާރުން އަމަލުކުރަމުން ދޔައީ ތިމާވެއްޓަށް އެއްވެސް ވަރަކަށް ބަލާނުލާކަން ފާހަގަކޮށް ސޭމް މޯލްޑިވްސް ކެމްޕެއިން އިން ބުނީ ރައީސް އިބްރާހީމް މުހައްމަދު ސޯލިހުގެ ސަރުކާރުންވެސް އަމަލު ކުރަމުން ގެންދަނީ ހަމަ އެ ސިޔާސަތަށް ކަމަށެވެ.\nބަޔާނުގައި ބުނެފައިވަނީ ރައީސް ޔާމީންގެ ސަރުކާރުގައި ތިމާވެއްޓަށް އެއްވެސް ބެލުމެއް ނެތި މަޝްރޫއުތައް ހިންގަމުން ދިޔަ ގޮތްތައް މި ސަރުކާރުން ބަދަލު ނުކޮށް ހަމަ އެ ބީދައިން މަސައްކަތްތައް ކުރަމުން އަންނަ ކަމަށެވެ. އެ ކެމްޕެއިންގެ ފަރާތުން ބުނީ އުމްރާނީ ތަރައްގީގެ މަސައްކަތް ކުރަމުން އަންނައިރު އީޕީއޭއިން ނިންމާ ނިންމުންތައް އެންވާރަމަންޓް މިނިސްޓަރު އޯވަރޫލްކުރުމުގެ ބާރު ބޭނުންކުރަމުން އަންނަ ކަމަށެވެ.\nއެގޮތުން އެ ކެމްޕެއިންގެ ފަރާތުން ވަނީ ނ. މާފަރު އެއާޕޯޓު ބޮޑުކުރުމުގެ މަސައްކަތަށް އީޕީއޭއިން ހުއްދަ ނުދޭން ނިންމި ނިންމުން ކުރީގެ އެންވާރަމަންޓް މިނިސްޓަރު ޑރ. ހުސައިން ރަޝީދު ހަސަން ވެސް ދާދި ފަހުން ވަނީ ބަދަލު ކުރެއްވުމުން ނުރުހުންފާޅުކޮށްފައެވެ. އަދި ބުނީ މާފަރު މައްސަލައިގައި މިނިސްޓަރު ނިންމެވި ނިންމުމަކީ ރާއްޖޭގެ ބިންބިމާއި އަދި ތިމާވެއްޓާ ބެހޭ ގާނޫނުތަކާ ހިލާފު ނިންމުމެއް ކަމަށެވެ. އަދި މީގެ ސަބަބުން ރަށުގެ އެއްގަމާއި ކަނޑުގެ ދިރޭތަކެއްޗަށް ނޭދެވޭ އަސަރުކޮށް، ތިމާވެއްޓަށް އިޔާދަ ނުކުރެވޭ ފަދަ ގެއްލުންތަކެއް ކުރިމަތިވާނެ ކަމަށްވެސް އެ ބަޔާނުގައިވެއެވެ.\nއެ ކެމްޕެއިން އިން ބުނީ އެ މަޝްރޫއުގެ ސަބަބުން އެންމެ ބޮޑު ގެއްލުމެއް ލިބޭނީ މާފަރުގެ ރައްޔިތުންނާއި އެ ރަށުގެ ވަށައިގެންވާ ތިމާވެއްޓަށް ކަމަށެވެ.\nފެބުރުއަރީ 27, 2020 13:46\nއިރާދަ ކުރެއްވިއްޔާ ވަރަށް އަވަހަށް ޙައްލު ލިބޭނެ.. ގިނަ ރަށްރަށުގަ މިހާރުވެސް ސޯލާ އެނާޖީ\nފެބުރުއަރީ 27, 2020 15:40\nރާއްޖޭގެ ރަށްތަކަށް އުދައަރައި ބޮޑެތި ގެއްލުންތައް މިލިބެނީ އެޖެންޑާ 19 ގެ ސަބަބުން ނޫންތޯ؟ ރާއްޖޭގެ މާޙައުލުން މިހާރު މި ފެންނަނީ އެޖެންޑާ 19 އައުމުގެ ކުރިން ދުވަހަކުވެސް ރާއްޖެ ދުށް ކަންތައްތަކެއްނޫން.\nފެބުރުއަރީ 28, 2020 08:06\nއެޖެންޑާ 19 ގެ ބިރުވެރިކަން ކޮންމެ ދުވަހަކު ދަނީ ފެންނަމުން އިސްލާމްދީން ފުހެލަން އުޅޭ ބައެއް އެހެންވެ ޢިބްރަތުން ފުރިގެންވާ އެތައް ބިރުވެރި ކަންތައްތަކެއްް ފެނޭނުން


ކަހްފު ސޫރަތުގެ ތަރުޖަމާ 39-44 – DhiSalafiyyah\nوَلَوْلَا إِذْ دَخَلْتَ جَنَّتَكَ قُلْتَ مَا شَاءَ اللَّـهُ لَا قُوَّةَ إِلَّا بِاللَّـهِ ۚ إِن تَرَ‌نِ أَنَا أَقَلَّ مِنكَ مَالًا وَوَلَدًا ﴿٣٩﴾\nއަދި ކަލޭގެ ބަގީޗާއަށް ، ކަލޭ ވަންހިނދު ، (ޝުކުރު ކުރުމުގެގޮތުން: “މިއީ ތިމަންނާއަށް) اللّه އިރާދަކޮށްދެއްވި ނިޢުމަތެއް ކަމުގައާއި އަދި މިތަކެތި ޙާޞިލްކުރުމުގައި އެއްވެސް ބާރެއް اللّه ގެ ޙަޟްރަތުން މެނުވީ ލިބިގެން ނުވޭ” ބުނިނަމަ ކޮންފަދަ ހެއްޔެވެ! – ކަލެޔަށްވުރެ އަހުރެންގެ މުދަލާއި ދަރިން މަދުކަމުގައި ކަލެޔަށް ފެނުނު ކަމުގައި ވިޔަސްމެއެވެ. —\nفَعَسَىٰ رَ‌بِّي أَن يُؤْتِيَنِ خَيْرً‌ا مِّن جَنَّتِكَ وَيُرْ‌سِلَ عَلَيْهَا حُسْبَانًا مِّنَ السَّمَاءِ فَتُصْبِحَ صَعِيدًا زَلَقًا ﴿٤٠﴾\n— ފަހެ، ކަލޭގެ ބަގީޗާއަށްވުރެ މާހެޔޮވެގެންވާ ބަގީޗާއެއް އަހުރެންގެ ރައްބު އަހުރެންނަށް ދެއްވަފާނެތެވެ! އަދި (ކިބުރުވެރިކަމާއި ނިޢުމަތަށް ޝުކުރުވެރި ނުވުމުގެ ނަތީޖާއެއްގެ ގޮތުން) ކަލޭގެ އެ ބަގީޗާގެ މައްޗަށް އެކަލާނގެ އުޑުން އާފާތެއް ފޮނުއްވަފާނެތެވެ. އެހިނދުން ، (އެންމެ ގަހެއްވެސް ހަރުނުލާ ފަދަ) ކައްސާ އޮމާން ބިމަކަށް އެތަން ވެދާނެތެވެ.\nނުވަތަ ، އެތާނގެ ފެން ، ބިންގަނޑުގެ ތެރެޔަށް އަޑިޔަށް ހިނދިގެން ހިނގައިދާނެތެވެ. ދެން އެ ފެން އަނބުރާ އަތުލުމަކަށް ކަލެޔަކަށް ކުޅަދާނަވެގެނެއް ނުވާނެތެވެ”.\nوَأُحِيطَ بِثَمَرِ‌هِ فَأَصْبَحَ يُقَلِّبُ كَفَّيْهِ عَلَىٰ مَا أَنفَقَ فِيهَا وَهِيَ خَاوِيَةٌ عَلَىٰ عُرُ‌وشِهَا وَيَقُولُ يَا لَيْتَنِي لَمْ أُشْرِ‌كْ بِرَ‌بِّي أَحَدًا ﴿٤٢﴾\nއަދި (ޢަޛާބެއް ފޮނުއްވާ) އޭނާގެ މޭވާތައް ވަށާލެވުނެވެ. (އޭނާގެ މޭވާތައް ބަގީޗާއާއެކު ، އެކީއެކައްޗަކަށް ހަލާކުވެ ނެތި ހިނގައްޖެއެވެ). އެބަގީޗާ ތެރޭގައިވީ އެންމެހާ ތަކެތި އެކަތިއަނެކެތީގެ މައްޗަށް ވެއްޓި (މުޅި ބަގީޗާ ސުންނާފަތިވެފައިވާ މަންޒަރު ފެނި) އަދި ބަގީޗާ ހެއްދުމަށް އޭނާކުޅަ ހޭދައާއި ޚަރަދުތަކުގެ މައްޗަށް (ހިތާމަކުރާ ޙާލު) ، ދެއަތް ފުރޮޅަފުރޮޅައިހުރެ ބުނެތެވެ: “އޭ ސަހަރޯއެވެ! އަހުރެންގެ ރައްބާ އެކަކުވެސް އަހުރެން ޝަރީކު ނުކުރިނަމަ، ކިހާ ރަނގަޅުވީސް ހެއްޔެވެ”.\nوَلَمْ تَكُن لَّهُ فِئَةٌ يَنصُرُ‌ونَهُ مِن دُونِ اللَّـهِ وَمَا كَانَ مُنتَصِرً‌ا ﴿٤٣﴾\nއަދި اللّه ފިޔަވައި ، އޭނާއަށް އެހީތެރިވެދޭނޭ ބަޔަކު އޭނާއަކަށް ނުވިއެވެ. އަދި އޭނާއަށް ކުރިމަތިވި މުޞީބާތް ހުއްޓުވައި (މަނާކުރެވޭނެ) މީހަކު ކަމުގައި ޚުދު އޭނާވެސް ނުވިއެވެ.\nهُنَالِكَ الْوَلَايَةُ لِلَّـهِ الْحَقِّ ۚ هُوَ خَيْرٌ ثَوَابًا وَخَيْرٌ عُقْبًا ﴿٤٤﴾\nއެތާނގައި (އެފަދަ ޙާލަތްތަކުގައި) އެހީތެރިކަމާއި މަދަދު ދެއްވުން މިލްކުވެވޮޑިގެންވަނީ ހަމައެކަނި ، ޙައްޤުވަންތަ اللّه އަށެވެ. އެކަލާނގެއީ، ޘަވާބު ދެއްވުމުގަޔާއި އެންމެފަހުގެ ނިމުން ދެއްކެވުމުގައި ، އެންމެހެޔޮ ރަސްކަލާނގެއެވެ.


Kulhuntheringe musaara FAM in kanda alhanee - Vaguthu\nކުޅުންތެރިންގެ މުސާރަ އެފްއޭއެމްއިން ކަނޑައަޅަނީ\nރާއްޖޭގެ ކްލަބުތަކުން ކުޅުންތެރިންނަށް ދޭން ޖެހޭ މުސާރަ އަންނަ ސީޒަނުން ފެށިގެން އެފްއޭއެމްއިން ކަނޑައެޅުމަށް ނިންމައިފިއެވެ.\nމިއަދު އެފްއޭއެމްގައި ބޭއްވި ޕްރެސް ކޮންފަރެންސްގައި، ރައީސް ބައްސާމް އަދީލް ޖަލީލް ވިދާޅުވީ ގިނަ ކްލަބުތަކަކުން ކުޅުންތެރިންނަށް މުސާރަ ނުދޭ މައްސަލަތަކާއި، މެޗުތަކަށް ހާޒިރުނުވުމުގެ މައްސަލަތައްވެސް އެފްއޭއެމްއާ ހަމައަށް ގޮސްފައިވާތީ އެކަމަށް އުސޫލުތަކެއް ކަނޑައެޅުމަށް ނިންމާފައިވާ ކަމަށެވެ.\nއެފްއޭއެމްއިން ކްލަބުތައް ހިންގުން ހަރުދަނާ ކުރުމަށް ގިނަ ބަދަލުތަކެއް ގެންނަން ވިސްނާފައިވާ އިރު، އަންނަ ސީޒަނުން ފެށިގެން ކްލަބުތަކަށް މަޖުބޫރުކުރުވާ ގިނަ ކަންތައްތަކެއް ހިމެނޭނެއެވެ. އަދި އެ ބަދަލުތައް ގެންނަން ނިންމީ ކްލަބުތަކާވެސް މަޝްވަރާ ކޮށްގެން، ކްލަބުތަކުންވެސް ފުރިހަމަ އެއްބާރުލުން ދޭ ގޮތަށް ކަމަށްވެސް ބައްސާމް ވިދާޅުވިއެވެ.\n" ކުރިއަށް އޮތް ތަނުގައި ކުޅުންތެރިންގެ މުސާރަ ދެން ކަނޑައަޅާނީ އެފްއޭއެމްއިން. ކުޅުންތެރިންނަށް މުސާރަ ދޭނެ ރޭންޖުތަކެއް މިހާރު އެފްއޭއެމްއިން ވާނީ ކަނޑައަޅާފަ. އޭގެ ތެރެއިން ކުޅުންތެރިންގެ ކްރައިޓީރިއާތަކެއް ބަލާނަން. ގައުމީ ޓީމަށް ކުޅޭ ކުޅުންތެރިއެއްތޯ، ނިމިނު ސީޒަންގައި ކިހާ ވަގުތެއްގައި ކުޅުނު ކުޅުންތެރިއެއްތޯ. އަދި ސޯޝިއަލް ބިހޭވިއާއަށް ބަލާނަން. އެގޮތުން ބޭރު ތެރޭގައި އުޅޭ އުޅުމާ، މި ހުރިހާ ކަމަކަށް ބަލާފަ ކުޅުންތެރިން ކެޓަގަރައިޒް ކުރާނީ،" ބައްސާމް ވިދާޅުވިއެވެ.\nބައްސާމް ވިދާޅުވީ މުސާރައިގެ ހުރިހާ ތަފްސީލެއް ކްލަބުތަކާ ހިއްސާ ކުރެވޭނެ ކަމަށާއި، މިވަގުތު އެފްއޭއެމްއިން ކަނޑައަޅާފައިވާ ގޮތުން، ކުޅުންތެރިއެއްގެ އެންމެ މަތީ މުސާރައަކީ އަހަރެއްގެ ތެރޭގައި ގާތް ގަނޑަކަށް ހަތަރު ލައްކަ ރުފިޔާ ކަމަށެވެ.\n" އަޅުގަނޑުމެން ކްލަބުތަކާ މަޝްވަރާވެސް ކުރެވިގެން، މިހާރު ވިސްނާފައި އޮތް ގޮތުގައި ކުޅުންތެރިޔަކަށް އަހަރެއްގެ މައްޗަށް ޖެހޭނެ އެންމެ މަތީ މުސާރައަކީ ގާތް ގަނޑަކަށް ހަތަރު ލައްކަ ރުފިޔާ. ޖުމްލަކޮށް މަހަކަށް ބަލއިފިއްޔާ އެއީ 40 ވަރަކަށް ހާސް ރުފިޔާ. ޖުމްލަކޮށް މި ބަދަލުތައް ގެންނަން މި ވިސްނީ ގިނަ ފަހަރު، ހާއްސަކޮށް މި އަހަރު ތެރޭގައި ވަރަށް ބޮޑެތި މުސާރައަށް ކުޅުންތެރިން ކްލަބުތަކަށް ސޮއިކޮށްފައި އެބަހުރި. އެކަމަކު ހަމަ ހަ މަސް ތެރޭގައި ކުޅުންތެރިންގެ ކޮންޓްރެކްޓްތައް ބާތިލު ކުރަން ޖެހިފައިވެސް އެބަހުރި. އަޅުގަނޑުމެން ބޭނުމެއް ނޫން އެގޮތަށް ވާކަށް. ކްލަބުތަކަށްވެސް ނުވާވަރުގެ ކޮންޓްރެކްޓްތަކުގައި ސޮއިކޮށްގެން، ކުޅުންތެރިންނަށްވެސް ނުލިބޭ ވަރުގެ މުސާރަތަކަށް ސޮއިކޮށްގެން އުޅޭތަން ދެކޭކަށް ބޭނުމެއް ނޫން،" ބައްސާމް ވިދާޅުވިއެވެ.\nބައްސާމް އިތުރަށް ވިދާޅުވީ ކުރިއަށް އޮތް ސީޒަންގައި ހުރިހާ ކްލަބުތަކެއްގެވެސް، ކުޅުންތެރިންނާއެކު ހެދޭ ކޮންޓްރެކްޓަކީ އެފްއޭއެމްގެ މިންގަޑަށް ފެތޭ ކޮންޓްރެކްޓްތަކަކަށް ވާން ޖެހޭނެ ކަމަށާއި، ހުރިހާ ކޮންޓްރެކްޓެއްވެސް އެފްއޭއެމްގައި ރަޖިސްޓްރީ ކުރަން މަޖުބޫރުވާނެ ކަމަށެވެ. އަދި 23 އަހަރުން މަތީގެ ކުޅުންތެރިއެއް ނަމަ، އެންމެ މަދުވެގެންވެސް ތިން އަހަރު ދުވަހުގެ ކޮންޓްރެކްޓެއްގައި ކްލަބާއެކު ސޮއިކުރަން ޖެހޭނެ ކަމަށްވެސް ބައްސާމް ފާހަގަކުރެއްވިއެވެ.\nބައްސާމް ވިދާޅުވީ އެ ކޮންޓްރެކްޓްގައި ސޮއި ކުރުމަށްފަހު ކްލަބު ބަދަލުކުރާނަމަ، ދެން ދެ ކްލަބުގެ ދޭތެރޭގައި އެއްބަސްވުމަކަށް އަންނަން ޖެހޭނެ ކަމަށެވެ. އަދި ކޮންޓްރެކްޓްގައި ހިމެނޭ މާއްދާތަކެއްގެ ސަބަބުން ކުޅުންތެރިންނަށް އިތުރު ބާރުތަކެއްވެސް ލިބިގެންދާނެ ކަމަށް ބައްސާމް ފާހަގަކުރެއްވިއެވެ.\nއެގޮތުން ޖެހިޖެހިގެން ދެ މަހު މުސާރު ނުދީފި ނަމަ، ކޮންޓްރެކްޓް ބާތިލު ކުރުމަށް ހުށަހެޅުމުގެ ފުރުސަތުވެސް އޮންނާނެއެވެ. އަދި ކްލަބުތައް ހިންގުން ހަރުދަނާ ކޮށް، ބަޖެޓުގެ ކަންކަން އެންމެ ހަރުދަނާ އުސޫލަކުން ގެންދިއުމަށް، އޭއެފްސީވެސް މެދުވެރިވެގެން ފައިނޭންޝިއަލް ރެގިއުލޭޝަންތަކެއް އަންނަ ސީޒަނަށް ތައްޔާރުކުރެވެމުންދާ ކަމަށްވެސް ބައްސާމް ވިދާޅުވިއެވެ.\n"އަޅުގަޑުމެން ބޭނުމެއް ނުވޭ ކުޅުންތެރިން ހާލުގައި ޖެހޭކަށް، ކްލަބުތަކަށް ދަތިވާކަށް، އެހެންވީމަ ދެކޮޅަށްވެސް ފައިދާވާ ގޮތަކަށް އޮންނަ ކޮންޓްރެކްޓެއް ފިޔަވާ އިތުރު ކޮންޓްރެކްޓްތަކެއް އެފްއޭއެމްގައި ރަޖިސްޓްރީއެއް ނުކުރެވޭނެ. ފައިނޭންޝިއަލް ރެގިއުލޭޝަންތަކެއްވެސް އޭއެފްސީއާ އެކީގައި މިހާރު ތައްޔާރުކުރެވެމުން މިދަނީ. އޭގެ ބޭނުމަކަށް މިވަނީ އެންމެ ބޮޑު ބަޖެޓަކަށް ވަނީ ކިހާވަރެއްތޯ ބަލާ. އެ ހުރިހާ ކަމެއް ކަނޑައެޅުން،" ބައްސާމް ވިދާޅުވިއެވެ.\nބައްސާމް ވިދާޅުވީ ރާއްޖޭގެ އެންމެ ބޮޑެތި ކްލަބުތައްވެސް ހިނގަމުންދަނީ އެންމެ ހަރުދަނާ އުސޫލުތަކުން ނޫންކަމަށާއި، އެއީ ހިތާމަ ކުރާ ކަމެއް ކަމަށެވެ.\nބައްސާމް ވިދާޅުވީ މީގެ ކުރިން 2005 ވަނަ އަހަރުވެސް އެފްއޭއެމްއިން ސެލެރީ ކެޕްއެއް ގެންނަން މަސައްކަތް ކޮށް، އެކަން އެންމެ ކާމިޔާބުނުވީ ކުޅުންތެރިންނާ ކްލަބުތަކުގެ މެދުގައި އެފްއޭއެމްއަށް ނޭނގި ކޮންޓްރެކްޓްތަކެއް ހެދި، މުސާރައިގެ ބޭރުން އެލަވެންސްތަކެއް ދޭން ފެށުމުން ކަމަށެވެ. އަދި މި ފަހަރު މި ގެންނަ ބަދަލުތަކަށް ކްލަބުތަކާއި ކުޅުންތެރިންވެސް ޕްރޮފެޝަނަލް ވާން އެދޭ ކަމަށާއި، އެ އުސޫލުތަކުން ބޭރުން އެއްވެސް ކަމެއް ހިނގާނަމަ އެކަމަށް ހަރުކަށި އަދަބު ދެވޭނެކަމަށްވެސް ބައްސާމް ފާހަގަކުރެއްވިއެވެ.\nއެގޮތުން ފީފާއިން ކަނޑައަޅާ އުސޫލުތަކެއްގެ މަތިން ކްލަބުތަކާއި ކުޅުންތެރިން ޖޫރިމަނާ ކުރުމާ، ކްލަބުތަކަށް ޕޮއިންޓް އުނިކުރުމުގެ އަދަބުތައްވެސް ދެވޭނެކަމަށް ބައްސާމް ވިދާޅުވިއެވެ.\nއެފްއޭއެމްއިން މިއަދު ބޭއްވި ޕްރެސްގައި އަންނަ ސީޒަންގެ ލީގަށް ގެނައި ބަދަލުތަކާއެކު، ޓީމުތަކަށް ގެންނަން ޖެހޭ ބަދަލުތައްވެސް ވަނީ ހިއްސާކޮށްފައެވެ. އޭގެ އިތުރުން ޓުވާޑްސް ފިއުޗާގެ ދަށުން ހިންގަމުންދާ ހަރަކާތްތައް ފުޅާކޮށް، އަތޮޅު ތެރެއިން ހުނަރުވެރި ކުޅުންތެރިން އުފެއްދުމަށް ކުރަމުންދާ މަސައްކަތް ފުޅާކުރުމަށް ރާވާފައިވާ ޕްލޭންވެސް މިއަދު ހިއްސާކޮށްފައިވެއެވެ.\nއޮކްޓޯބަރ 4, 2018 16:13


vnews - Michelle akee alhuganduge best friend vesme: Obama\nމިޝޭލްއަކީ އަޅުގަނޑުގެ ބެސްޓްފްރެންޑް ވެސްމެ: އޮބާމާ\nއެމެރިކާގެ ރައީސް ބަރަކް އޮބާމާ ދެއްވި ވަދާއީ ތަގްރީރުގައި ކީރިތިކުރައްވަނީ - ފޮޓޯ: އޭ.އެފް.ޕީ\nބަރަކް އޮބާމާއާއި އޭނާގެ އަނބިކަނބަލުން މިޝޭލް ރޮބިންސަން އެންމެ ފުރަތަމަ ބައްދަލުވެވަޑައި ގެންނެވީވެސް ޗިކާގޯއިންނެވެ. އޮބާމާއާއި މިޝޭލްގެ ދެ އަންހެން ދަރިކަނބަލުން ކަމަށްވާ މާލިއާއާއި، ސާޝާ އުފަންވެވަޑައި ގެންނެވީވެސް ޗިކާގޯގައެވެ. ޗިކާގޯއަކީ އޮބާމާ ބޮޑުފުޅުވި ރަށެވެ.\nއެހެންވެ،4އަހަރުގެ ދެދައުރު އެމެރިކާގެ ރައީސްކަން ކުރެއްވުމަށްފަހު ވަދާއީ ތަގްރީރު ދެއްވަން އޮބާމާ ޚިޔާރު ކުރެއްވީވެސް ޗިކާގޯއެވެ. 18،000 އަށްވުރެ ގިނަމީހުން ޖަމާވެފައިތިބި މާލަމެއްގައި އޮބާމާ އަސަރުން ފުރިގެންވީ ވަދާއީ ތަގްރީރު ދެއްވިއިރު، އަނބިކަނބަލުން މިޝޭލް އޮބާމާއާއި، އުމުރުން 18 އަހަރުގެ ދޮށީ އަންހެން ދަރިކަނބަލުން މާލިއާގެ އިތުރުން، ނައިބް ރައީސް ޖޯ ބައިޑެންއާއި އަނބިކަނބަލުން ޖިލްވެސް އޮބާމާގެ އަރިހުގައި ތިއްބެވިއެވެ.\nއޮބާމާއާއި މިޝޭލްގެ ހަގު ދަރިކަނބަލުން، އުމުރުން 15 އަހަރުގެ ސާޝާ މި ރަސްމިއްޔާތުގައި ބައިވެރިނުވާތީ އެކަމާ ގުޅިގެން ސޯޝަލް މީޑިއާގައި ސުވާލުތައް ކުރެވޭން ފެށުމުން ވައިޓްހައުސްއިން ފަހުން ބުނެފައިވަނީ، ސާޝާއަށް ބައިވެރި ނުވެވުނީ ސްކޫލްގެ އިމްތިހާނު ހެނދުނު އޮތުމުން އިމްތިހާނަށް ތައްޔާރުވުމަށް ވަގުތު ދިނުމުގެގޮތުން ކަމަށެވެ.\nދުނިޔޭގެ އެންމެ ބާރުގަދަ ގައުމުގެ ރައީސްގެ ހައިސިއްޔަތުން އެމެރިކާގެ ރިޔާސީ ކިއްލާ ވައިޓް ހައުސްގައި ހޭދަކުރެއްވި 8 އަހަރުގެ ތެރޭގައި އަނބިކަނބަލުން މިޝޭލްގެ ފަރާތްޕުޅުން ލިބިވަޑައިގެންނެވި މަދަދާއި އެހީތެރިކަމަށް ތައުރީފް ކުރައްވަމުންގޮސް އޮބާމާވަނީ ކީރިތި ކުރައްވާފައެވެ.\n"ފާއިތުވީ 25 އަހަރު ތިޔައީ އަޅުގަނޑުގެ އަންހެނުން. ތިޔައީ އަޅުގަނޑުގެ ދެކުދިންގެ މަންމަ. ތިޔައީ އަޅުގަނޑުގެ އެންމެ ގާތް އެކުވެރިޔާ" މިޝޭލްއަށް ނިސްބަތް ކުރައްވައި އޮބާމާ ވިދާޅުވިއެވެ.\nއޮބާމާވަނީ، އޭނާގެ ވެރިކަމުގައި މިޝޭލް އަދާކުރެއްވި މުހިންމު ދައުރަށް ވަރަށް ބޮޑަށް ތައުރީފް ކުރައްވައި ވާހަކަފުޅު ދައްކަވާފައެވެ. މިޝޭލްއަށް ތައުރީފް ކުރައްވަމުން ގެންދަވަނިކޮށް ކީތިރި ކުރެއްވުމުން ކުޑަރުމާކޮޅު ނަންގަވައި އޮބާމާ ކަރުނަ ފޮހެލެއްވިއެވެ.\nއޮބާމާ ވިދާޅުވީ، މިޝޭލްއަކީ އޭނާގެ އިތުރުން މުޅި އެމެރިކާވެސް ފަޚުރުވެރިވާފަ ޚިދުމަތްތެރި ބޭކަނބަލެއް ކަމަށެވެ. އަދި މިޝޭލްއަކީ ރޯލްމޮޑެލްއެއް ކަމަށްވެސް ވިދާޅުވިއެވެ.\nއޮބާމާއާއި މިޝޭލް ސަޕޯޓަރުންނާ އަތްޕުޅުގެ އިޝާރާތުން ސަލާމް ކުރައްވާއިރު ދަރިކަނބަލުން މާލިއާ ކައިރީގައި - ފޮޓޯ: އޭ.އެފް.ޕީ\nއޮބާމާގެ ތަގްރީރުގައި އޭނާގެ ދެއަންހެން ދަރިކަނބަލުންނަށްވެސް ތައުރީފް ކުރެއްވިއެވެ. "އަޅުގަނޑުގެ ހަޔާތުގައި ކުރެވިފައިވާ ހުރިހާ ކަންކަމަށް ބަލާއިރު، އަޅުގަނޑު އެންމެބޮޑަށް ފަޚުރުވެރިވަނީ ތިޔަ ދެކުދިންގެ ބައްޕައަށްވުމުން. ތިޔައީ ވަރަށް ސްމާޓް، ވަރަށް ރީތި ދެކުދިން. އޭގެ ތެރެއިން އެންމެ ޚާއްސަ ކަމަކީ ތިޔައީ ވަރަށް ހިތްހެޔޮ، ވިސްނުންތޫނު ދެކުދިން" އޮބާމާ ވިދާޅުވިއެވެ.\nއޭގެފަހުން އޮބާމާގެ ވާހަކަފުޅު އަމާޒުކުރެއްވީ ނާއިބް ރައީސް ޖޯ ބައިޑެންއަށެވެ. ބައިޑެންގެ ދެކަނބަލުންނަށް އިޝާރާތް ކުރައްވައި އޮބާމާ ވިދާޅުވީ އެއީ ހަމަ "އާއިލާ" ކަމަށެވެ. އޮބާމާ ވިދާޅުވީ، ރަނިންމޭޓަކަށް އޭނާ އައްޔަންކުރި ބައިޑެންއަކީ އެންމެ ފުރިހަމަ ބޭފުޅާ ކަމަށެވެ.\n"އަޅުގަނޑުގެ ވެރިކަމަށް ފުރަތަމަ ނޮމިނޭޓްކުރި ބޭފުޅަކީ ބައިޑެން. ތިޔައީ ބެސްޓް. އަޅުގަނޑަށް ހަމައެކަނި ލިބުނީކީ ރަނގަޅު ނާއިބް ރައީސެއްވެސް ނޫން. އަޅުގަނޑަށް ރަނގަޅު ބޭބެއެއްވެސް ލިބުނީ" ނާއިބް ރައީސްއަށް އިޝާރާތް ކުރައްވައި އޮބާމާ ވިދާޅުވިއެވެ.\nއޮބާމާގެ ވަދާއީ ތަގްރީރުގައި އޭނާގެ ވެރިކަމުގައި ގެންގުޅުއްވި ވަރަށް ގިނަ ސިޔާސަތުތަކާއި، ހާސިލްކުރައްވަން ކަނޑައެޅުއްވި ލަނޑުދަނޑިތައް ހާސިލް ކުރެއްވުނު މިންވަރުގެ މައްޗަށް ވަރަށް ތަފްސީލް ގޮތެއްގައި ވާހަކަފުޅު ދެއްކެވިއެވެ.


Malaysia ge boduvazeerah dhin 681 million dollarakee dheveri gothugai dhin ehee eh: Saudi | Mihaaru\nމެލޭޝިއާގެ ބޮޑު ވަޒީރު ނަޖީބު ރައްޒާގު.\nމެލޭޝިއާގެ ބޮޑު ވަޒީރަށް ދިން 681 މިލިއަން ޑޮލަރަކީ ތެދުވެރި އެހީއެއް: ސައުދީ\n04 މާޗް 2017 - 11:17 36 comments\nނަޖީބުގެ އެކައުންޓުގައި އެ ފައިސާ ހުރިކަން ފަޅާ އެރުމާ ގުޅިގެން އޭނާގެ މައްޗަށް ކޮރަޕްޝަނުގެ ބޮޑު ތުހުމަތެއް ކުރި އެވެ. ނަޖީބުގެ އެކައުންޓަށް އެ ފައިސާ ޖަމާކޮށްފައި ވަނީ މެލޭޝިއާގެ އިންވެސްޓްމަންޓް ބޭންކް 1އެމްޑީބީންނެވެ. މި ބޭންކުގެ ކޮރަޕްޝަން ބޮޑުވެ ދުނިޔޭގެ އެކި ގައުމުތަކުން ދަނީ އެ ބޭންކުގެ މައްސަލަތައް ބަލަމުންނެވެ. ނަޖީބުގެ މައްޗަށް ކުރި ކޮރަޕްޝަނުގެ ތުހުމަތާ އެކު އޭނާގެ ސިޔާސީ ހަޔާތަށް ވެސް ވަނީ ނޭދެވޭ އަސަރުކޮށްފަ އެވެ. އެންމެ ފަހުން އެޓާނީ ޖެނެރަލް ބަދަލުކޮށް އެ މަގާމަށް ނަޖީބު އައްޔަން ކުރެއްވި އާ އެޓާނީ ޖެނެރަލް އެ މައްސަލަ ބެލުމަށް ފަހު މިދިޔަ އަހަރުގެ ޖެނުއަރީ މަހު ވިދާޅުވެފައި ވަނީ އެއީ ސައުދީ ޝާހީ އާއިލާ އިން ނަޖީބަށް ދިން ހަދިޔާއެއް ކަމަށެވެ.\nއޯއައިސީގެ ބައްދަލުވުމެއްގެ ތެރޭގައި ވަނީ ނަޖީބަށް ދިން "ސިޔާސީ އެހީ" އާ ގުޅޭ ގޮތުން ސައުދީ އަރަބިއާގެ ޚާރިޖީ ވަޒީރު އާދިލް އަލް ޖުބައިރާ ސުވާލުކޮށްފަ އެވެ. އޭނާ ވިދާޅުވެފައި ވަނީ އެއީ އެއްވެސް ބަދަލަކަށް އުއްމީދު ކުރުމަކާ ނުލައި ތެދުވެރި ގޮތުގައި ނަޖީބަށް ދިން އެހީއެއް ކަމަށެވެ.\nސައުދީ ރަސްގެފާން ސަލްމާން (ވ) އާއި މެލޭޝިއާގެ ބޮޑު ވަޒީރު ނަޖީބު ރައްޒާގު. --ފޮޓޯ:އޭއެފްޕީ\n"މެލޭޝިއާގެ އެޓާނީ ޖެނެރަލް ވެސް އެ މައްސަލަ ބެލުމަށް ފަހު އޭގައި އެއްވެސް ގޯހެއް ނޫޅޭ ކަމަށް ނިންމާފައިވާ ކަމަށް އެނގިފައި ވަނީ. އަޅުގަނޑުމެންނަށް އެނގިފައިވާ ގޮތުގައި އެ މައްސަލަ މިހާރު ވަނީ ނިމިފައި،" ޖުބައިރު ވިދާޅުވި އެވެ.\nނަޖީބަށް ފައިސާ ދިނީ ކާކު ކަމާއި އެއީ ކީއްވެ ދިން ފައިސާއެއްކަން ޖުބައިރު ވިދާޅެއް ނުވެ އެވެ. މެލޭޝިއާ އިން ބުނެފައި ވަނީ ސައުދީން ފައިސާ ދީފައި ވަނީ ހަރުކަށިކަމާއި ހައްދުފަހަނަޅާ ދިއުމާ ދެކޮޅަށް ނަޖީބު ކުރައްވާ މަސައްކަތަށް އެހީވުމަށް ކަމަށެވެ.\nނިއު ޔޯކް ޓައިމްސް އަށް މިދިޔަ އަހަރުގެ ފެބްރުއަރީ މަހު ޖުބައިރު ދެއްވި އިންޓަވިއުގައި ވިދާޅުވެފައި ވަނީ އެ ފައިސާ އަކީ މެލޭޝިއާގެ އިންވެސްޓްމަންޓަކަށް ދިން އެއްޗެއް ކަމަށެވެ. އެއީ ހަދިޔާއެއް ކަމަށް ޖުބައިރު އޭރު ޔަގީން ކޮށެއް ނުދެއްވަ އެވެ.\nދަރަނިވެފައިވާ 1އެމްޑީބީ ބޭންކުގެ މައްސަލަ އަނެއްކާވެސް ފެންމަތިވެފައި މި ވަނީ އެ ބޭންކުގެ ފައިސާ ބޭނުންކޮށްފައި ވަނީ ނަހަމަ ގޮތުގައި ކަމަށާއި އެކަންކަން އަލުން ތަހުގީގު ކުރަން ޖެހޭ ކަމަށް މެލޭޝިއާގެ ޕާލަމެންޓުގެ ކޮމިޓީއަކުން މިދިޔަ ހަފުތާގައި ހުށަހަޅާފައި ވަނިކޮށެވެ. 1އެމްޑީބީ ބޭންކުގެ އެޑްވައިޒަރީ ބޯޑުގެ ޗެއާމަނަކީ ނަޖީބެވެ.\nއިތުރު ލިޔުންތައް ސައޫދީ އަރަބިއްޔާ މެލޭޝިއާ ކޮރަޕްޝަން ނަޖީބު ރައްޒާގް


ހަނިމާދޫ އެއާޕޯޓް ތަރައްގީކޮށް 2023 ޖޫންގެ ނިޔަލަށް ނިމޭނެ - Voice of Meedhoo Voice of Meedhoo\nހަނިމާދޫ އެއާޕޯޓް ތަރައްގީކޮށް 2023 ޖޫންގެ ...\n1.3 މިލިއަން މީހުންނަށް ޚިދުމަތް ދެވޭހެން ތަރައްޤީކުރުމަށް ނިންމާފައިވާ، “ހަނިމާދޫ އިންޓަރނޭޝަނަލް އެއަރޕޯޓް” ތަރައްޤީ ކުރުމުގެ މަޝްރޫޢުގެ ޓައިމްލައިން ސަރުކާރުން މިއަދު އާންމުކޮށްފި އެވެ.\nމިގޮތުން މިނިސްޓްރީ އޮފް އިކޮނޮމިކް ޑިވެލޮޕްމަންޓްއިން މިއަދު އާންމު ކުރެއްވި ޓައިމްލައިންގައިވާ ގޮތުން މި މަޝްރޫޢުގެ މަސައްކަތް 2023 ވަނަ އަހަރުގެ ޖޫން 29ގެ ނިޔަލަށް ނިންމާލާނެއެވެ.\nމި މަޝްރޫއުގެ ޑީޓެއިލްޑް ޕްރޮޖެކްޓް ރިޕޯޓާއި ޕްރީކޮލިފިކޭޝަން މަސައްކަތް މިހާރު ނިންމާފައިވާއިރު، މި މަޝްރޫއުގެ ޓޭންޑާ މަސައްކަތް ފެށުމަށް ހަމަޖައްސާފައިވަނީ މި މަހުގެ 31 ވަނަ ދުވަހު ކަމަށް އެ ޓައިމްލައިން ބުނެއެވެ. އަދި އެ މަސައްކަތް ނިމޭނެ ކަމަށް ލަފާކޮށްފައިވަނީ އަންނަ އޯގަސްޓް މަހުގެ 30 ވަނަ ދުވަހުގެ ނިޔަލަށެވެ. މި މަޝްރޫއު ބަޔަކާ ހަވާލުކުރުމުގެ ގޮތުން އެއްބަސްވުމުގައި ސޮއި ކުރުމަށް ހަމަޖައްސާފައިވަނީ މިއަހަރުގެ ސެޕްޓެމްބަރު 29 ވަނަ ދުވަހު އެވެ.\nމި މަޝްރޫޢުގެ ދަށުން ކުރާނެ މައިގަނޑު މަސައްކަތްތައް ގޮތުގައި އެއާޕޯޓްގެ އެއާސައިޑް، ލޭންޑްސައިޑް އަދި އިމާރާތްތަކުގެ އިންފްރާސްޓްރަކްޗާ އަޕްގްރޭޑް ކުރުމާއި އަދި އެއާޕޯޓުގެ ރަންވޭ 2460 މީޓަރަށް ބޮޑުކުރަން ނިންމާފައިވާއިރު، ފޭސް2ގައި ރަންވޭ 3000 މީޓަރަށް ބޮޑުކުރަން ވަނީ ނިންމާފައެވެ. އަދި ދިގުމިނުގައި 164 މީޓަރާއި، ފުޅާމިނުގައި 34 މީޓަރު ހުންނަ، އަދި ދެފަރާތުގައި 5.5 މީޓަރުގެ ދެ ޓެކްސީވޭއެއް ހެދުމާއި، ލޭންޑް އަދި ސީސައިޑް ކަނެކްޓިވިޓީ އާއި ޕެސެންޖާ ފެސިލިޓޭޝަން ހިމެނޭހެން 10،230 އަކަމީޓަރުގެ އިމާރާތެއް ހެދުމަށް ވެސް ވަނީ ނިންމާފައެވެ.\nމީގެއިތުރުން އޮޕަރޭޝަނަށް އެކަށީގެންވާހެން ގާތްގަނޑަކަށް 58،000 އަކަމީޓަރުގެ އޭޕްރޮންއެއް ފަރުމާކުރުމާއެކު، ކޯޑް އެއާކްރާފްޓްތަކުގެ އޮޕަރޭޝަން ތަކަށް އެކަށީގެންވާ ޕެސެންޖާ ޓާމިނަލެއް ވެސް ގާއިމުކުރުން ހިމެނެއެވެ. ފަސިންޖަރުންނަށް ޚާއްޞަ ޖެޓީއެއް ވެސް މި މަޝްރޫޢުގެ ތެރެއިން ހަދަން ނިންމާފައިވާއިރު، ދެވަނަ ފޭސްގައި ސީ ޕްލޭން އޮޕަރޭޝަންއަށް ޓާމިނަލެއް ވެސް ހަދާނެއެވެ.\nމި މަޝްރޫއު ކުރިއަށް ގެންދިއުމަށް ނިންމާފައިވަނީ އިންޑިއާގެ އެގްޒިމް ބޭންކުން ދިވެހި ސަރުކާރަށް ފޯރުކޮށްދީފައިވާ 800 މިލިއަން ޑޮލަރުގެ ލައިން އޮފް ކްރެޑިޓް ސްކީމްގެ ދަށުންނެވެ. މި މަޝްރޫއުގެ މައިގަނޑު މަސައްކަތްތައް ކުރާނީ އިންޑިއާގެ ކުންފުނިތަކުންނެވެ.\nހަނިމާދޫ އެއާޕޯޓް ތަރައްޤީ ކުރުމުގެ ޕްރޮޖެކްޓަށް އެ ރަށުގެ މީހުން ދިރިއުޅޭ ސަރަހައްދުން މިހާރު އެއާޕޯޓަށް ކަނޑައެޅިފައިވާ ސަރަހައްދަށް 853،937 އަކަފޫޓުގެ ބިމެއް އިތުރު ކޮށްދެއްވުމަށް އެދި ޕްލޭނިން މިނިސްޓްރީން ހަނިމާދޫ ކައުންސިލުގައި އެދިލައްވާފައި ވަނީ މި އަހަރުގެ މާޗު މަހުގެ ތެރޭގައެވެ. މި ބިމުގެ މައްސަލާގައި ހަނިމާދޫގެ ރައްޔިތުންނާއި ކުލަބް ޖަމްޢިއްޔާތަކުން ކަންބޮޑުވުން ފާޅުކުރުމާއި ގުޅިގެން ސަރުކާރުން ވަނީ ބޭނުންވާ ބިމުގެ ސައިޒު ކުޑަކޮށްފައެވެ. އެގޮތުން ސަރުކާރުން ވަނީ ފަހުން 420،316 އަކަފޫޓުގެ ބިމެއް އިތުރު ކޮށްދެއްވުމަށް ކައުންސިލުގައި އެދިލައްވާފައެވެ. ނަމަވެސް ބާކީ ބިންވެސް ރިޒާވްކޮށްފައި ބޭއްވުމަށް އެދިފައިވާ ކަމަށް ވެއެވެ. އަދި މިހާތަނަށް ކައުންސިލުން މިކަމަށް ވަކިގޮތެއް ނިންމާފައިވާކަމެއް އެނގިފައެއްނުވެއެވެ.\nހަނިމާދޫގެ ތިން ޖަމިއްޔާ އިސްވެ، އެކަމާއި ކަންބޮޑުވުންފާޅުކޮށް އެކަން ހައްލުކޮށް ދިނުމަށް އެދި ދަނީ އަޑު އުފުލާފައިވާއިރު، އެކަމާއިމެދު ހުރި ކަންބޮޑުވުން ފާޅުކޮށް ހަނިމާދޫ ރައްޔިތުންގެ ތެރެއިން 800 އަށް ވުރެ ގިނަ މީހުން ސޮއިކޮށް ދިވެހިރާއްޖޭގެ ރައީސުލް ޖުމްޙޫރިއްޔާ އިބްރާހީމް މުޙައްމަދު ޞާލިހަށް ވަނީ ޕެޓިޝަނެއް ވެސް ހުށަހަޅާފައެވެ.\nއުތުރުގެ3ރަށަކަށް ރައީސް ޞާލިޙް މިހާރު ކުރަށްވަމުންދާ ޒިޔާރަތުގައި މިއަދު ހަނިމާދޫއަށް ވެސް ވަޑައިގެންނެވުމަށް ހަމަޖެހިފައިވާއިރު، މި ބިމާބެހޭގޮތުން ވެސް މަޝްވަރާކުރަށްވާނެކަމަށް ބައެއް މީޑިއާ ރިޕޯޓުތައް ބުނެއެވެ.\nހަނިމާދޫ އިންޓަނޭޝަނަލް އެއަރޕޯޓް ތަރައްޤީ ކުރުމަކީ ރާއްޖޭގެ އުތުރުގައި އިޤްތިޞާދީ މައި ހަބެއް ޤާއިމުކުރުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ގެންގުޅުންވާ ވިސްނުންފުޅުގެ ދަށުން ކުރިޔަށް ގެންދެވޭ މުހިއްމު މަޝްރޫއެކެވެ. އަދި އެއީ އެމަނިކުފާނުގެ ރިޔާސީ ވަޢުދެކެވެ.\nރުއްގަހުގެ ވެރި ފަރާތްތައް ހޯދަން ޢިއުލާނުކޮށްފި\nކޯވިޑް-19 : ރާއްޖެއިން އަނެއްކާވެސް އިތުރު ދިވެއްސަކު ނިޔާވެއްޖެ\nރާއްޖެއިން ކޯވިޑް-19އަށް ޕޮޒިޓިވްވި އިތުރު ދިވެއްސަކު ނިޔާވެއްޖެއެވެ. މި ބަލީގައި ނިޔާވެފައިވަނީ 52 އަހަރުގެ އަންހެނެއްކަމަށް އެޗްޕީއޭއިން ވިދާޅުވެއެވެ. ...\nއެކަނިވެރި މަންމައިންނާއި ބައްޕައިންނަށް 10،000 ރުފިޔާ ދޭން ރައީސް މިއަދު ނިންމަވައިފި\nއެކަނިވެރި މަންމައިންނާއި ބައްފައިންނަށް 10،000 ރުފިޔާ ދޭން ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް މިއަދު ނިންމަވައިފި އެވެ، އެކަނި ...\nvomadmin October 15, 2019\nކޯވިޑް-19 : މިއަދު 148 މީހުން ޕޮޒިޓިވް ވެއްޖެ\nރާއްޖެއިން އިތުރު 148 މީހުން މިއަދު ކޯވިޑް-19އަށް ޕޮޒިޓިވްވެ ބަލިޖެހުނު މީހުންގެ ޢަދަދު 4594އަށް އިތުރުވެއްޖެއެވެ. އެޗްޕީއޭއިން ވިދާޅުވީ ...\nvomadmin August 5, 2020


މާލެ ސިޓީކައުންސިލްގެ ނަންބަރު (IUL)425-B6/1/2021/109 (08 ޖުލައި 2021) ގެ އިޢުލާން އާއި ޙަވަލާދީ ދަންނަވަމެވެ.\n18 ޖުލައި 2021 ފެށިގެން ސަރުކާރު ބަންދު ދުވަސްތަކެއް އަންނާތީ ޕާރކިންގ ޖާގަތަކަށް ގިނަ ބަޔަކަށް ފުރުޞަތު ދިނުމުގެ ގޮތުން 19 ޖުލައި 2021 ން ފެށިގެން 14 އޯގަސްޓް 2021 ގެ ނިޔަލަށް މުއްދަތު އިތުރުކުރެވިފައިވާ ކަމުގައި ދަންނަވަމެވެ. މިގޮތުން ޖާގަ ދޫކުރެވޭނީ 350 ކިލޯގެ ޕިކަޕް، ކާރު، ވޭން އަށް 211 ޖާގައެވެ. އަދި ޖާގަ ދޫކުރުމަށް ހަމަޖެހިފައިވާ ސަރަހައްދުތަކާއި ޖާގައިގެ އަދަދު ތިރީގައި ބަޔާންކުރެވިފައި އެވަނީއެވެ.\nމއ. ވައިދެރިހިނގުން. (އަމީނީމަގާއި ކުރެދިގޯޅިއާއި ދެމެދު)\nމއ. ރާދަފަތިހިނގުން. (އަމީނީމަގާއި ފަޅުމަތީމަގާއިދެމެދު)\nމ. ހިލާލީމަގު އަމީނީމަގުން ފެށިގެން ދެކުނު އިރުމަތީފަޅި\nމ. ހިލާލީމަގު، އަމީނީމަގު އިރުމަތީ ފަޅި (ސްޓޭޑިއަމް ފަޅީގައި)\nހ. އާޓިފިޝަލް ބީޗް ޕާރކިންގ (ޗައިނާ އެމްބަސީ ކުރިމަތީގައި) ހަމައެކަނި ޕްރައިވެޓް ކާރު ތަކަށް\nހ. އަލިމަސް ކާނިވާ ސަރަހައްދުގައި\nހ. ސަލްމާން މިސްކިތު ސަރަހައްދުގައި\nވީމާ، ޕާރކިންގ ޖާގައަށް އެދިލައްވާ ފަރާތްތަކުން މާލޭ ސިޓީކައުންސިލްގެ ޢާއްމު ޚިދުމަތްތަކާބެހޭ ބަޔަށް އެކަމަށް އެދި ސިޓީއާއިއެކު، އައިޑީކާޑުގެ ކޮޕީ، ވެހިކަލްގެ ރަޖިސްޓްރީ ކޮޕީ ހުށަހެޅުއްވުމަށް ދެންނެވީމެވެ. މިޕާކިން ޒޯންގެ ޖާގަ ލިބޭ ފަރާތްތައް ކަނޑައަޅާނީ ގުރުއަތު ލައިގެން ކަމުގައި ދަންނަވަމެވެ. އަދި މިކަން އާންމުކޮށް އަންގާ އިޢުލާން ކުރީމެވެ.\n05 ޛުލްޚިއްޖާ 1442\nނަންބަރު: (IUL)425-B6/1/2021/ 119\nސުންގަޑި: 14 އޮގަސްޓް 2021 1400


Kudakoh Fihijje Nama Geygai Dhevidhaane Baeh Faruvaa ކުޑަކޮށް ފިހިއްޖެ ނަމަ ގޭގައި ދެވިދާނެ ބައެއް ފަރުވާ – Huvadhoo News Kudakoh Fihijje Nama Geygai Dhevidhaane Baeh Faruvaa Huvadhoo News\nކުޑަކޮށް ފިހިއްޖެ ނަމަ ގޭގައި ދެވިދާނެ ބައެއް ފަރުވާ\nބަދިގޭގައި ކައްކަން އުޅޭއިރު ތަނެއް ފިހުމަކީ ހަމަ އާންމު ކަމެކެވެ. އަވަނުން އެއްޗެތި ނަގާ ގަޑީގައި އަވަނުގެ ތަނެއްގައި ޖެހިގެން ވެސް ވެސް ފިހިދާނެ އެވެ. އަދި އިސްތިރީގައި ޖެހިގެން އަތް ފިހުމަކީ މި ހުރިހާ ކަމަކަށް ވުރެ ވެސް ގިނައިން ދިމާވާ ކަމެކެވެ.\nފިހުމުން އުނގުޅާ ޑޮކްޓަރީ ބޭހެއް ކަމެއް ދިމާވާއިރު ގިނަފަހަރު ގެޔަކު ނުހުރެ އެވެ. ކުދި ތަންތަންކޮޅު ފިހުމަކީ ކޮންމެހެން ހޮސްޕިޓަލަށް ދާން ޖެހޭ ވަރުގެ ކަމެއްގެ ގޮތުގައި އެއްވެސް މީހަކު ގަބޫލެއް ނުކުރާނެ އެވެ. އެހެންކަމުން ގިނަ މީހުން ބޭނުންވާނީ ގޭގައި ހުރި ކޮންމެވެސް ބާވަތަކުން ފަރުވާއެއް ހޯދުމަށެވެ.


Rishmi aai Ravi vari vejje - AO News\nރިޝްމީ އާއި ރަވީ ވަރިވެއްޖެ\nރާއްޖޭގެ މަޝްހޫރު ފިލްމީތަރިން ކަމަށްވާ އާއިޝަތު ރިޝްމީ އާއި ރަވީ ފާރޫޤް ވަރިވެއްޖެއެވެ.\nދެތަރިން ވަކިވިކަން އިއުލާންކޮށް، ރިޝްމީ ރޭ ކުރި އިންސްޓަގްރާމް ޕޯސްޓެއްގައި ބުނީ އެ މީހުން އެކުގައި ހޭދަކުރި ދެ އަހަރެއްހާ ދުވަސް ދިޔައީ ވަރަށް އުފާވެރިކޮށް ކަމަށެވެ. އަދި އެ ދުވަސްތަކުގައި އެހެން މީހުންނަށް ވެސް ދިމާވާ ކަހަލަ، އެކި އުނދަގޫތަކާ ވެސް ކުރިމަތިލާން ޖެހުނު ކަމަށް ރިޝްމީ ވަނީ ބުނެފައެވެ. ދެމީހުން ފުރާނަ ކިރިޔާ ސަލާމަތްވި ނުރައްކާތެރި ދެ ހާދިސާއަކާއި ކުރިމަތިލާންޖެހުނު ކަން ފާހަގަކޮށް ރިޝްމީ ބުނީ އެކަމުން އަރައިގަތުމަށްވެސް އެކުގައި މަސައްކަތްކޮށް ކުރި ހޯދިކަމަށެވެެ،\nއިތުރަށް ރިޝްމީ ބުނީ ކޮވިޑްގެ ތެރޭގައި ދެމީހުންނަށް ވަރަށް ބޮޑެތި ބަދަލުތަކެއް އައި ކަމަށާއި އެ ދެމީހުންގެ ހިޔާލާއި އިސްކަންދޭ ކަންކަމަށް ވެސް ވަރަށް ބޮޑެތި ބަދަލުތަކެއް އައުމާ ގުޅިގެން، އެކުގައި އުޅެވެން ނެތުމުން، ދެމީހުންނަށް ވެސް ރަނގަޅު ގޮތަކީ ވަކިވުން ކަމަށް ފެންނާތީ ވަރިވާން ނިންމީކަމަށެވެ. އަދި މި ގުޅުން ނިމުމަކަށް ގެނައި ނަމަވެސް އަބަދު ވެސް ރައްޓެހިކަމުގެ ގުޅުމާއި މަސައްކަތުގެ ދާއިރާއިން ގުޅުން އޮންނާނެ ކަމަށް ރިޝްމީ ވަނީ ބުނެފައެވެ. ރިޝްމީ ވަނީ އެ މީހުންގެ މި ނިންމުމަށް އެންމެން އިހްތިރާމްކޮށް ޕްރައިވެސީ ދިނުމަށް އެދިފަ އެވެ.\nރިޝްމީ އާއި ރަވީ ކައިވެނި ކުރީ 2019 ވަނަ އަހަރުގެ މާޗް 25 ވަނަ ދުވަހުއެވެ. ރިޝްމީ އާއި ކައިވެނިކުރުމުގެ ކުރިން ރަވީ ވަނީ އިތުރު ދެ ކައިވެންޏެއްކޮށްފައެވެ. އަދި ރިޝްމީ ވެސް ވަނީ ރަވީ އާއި ކައިވެނި ކުރުމުގެ ކުރިން ފިލްމީތަރި އަހްމަދު އަޒްމީލް އާއި ކައިވެނި ކޮށްފައެވެ.\nސާކް ފިލްމް ފެސްޓިވަލްގައި ބައިވެރިވުމުގެ ފުރުސަތު ހުޅުވާލައިފި\nފެބުރުއަރީ 16, 2022\nއަހަރެމެންނައް ކޮންބަލާއެށް ތިދެމީހުން ވަރިވީމަ


ވަޒީފާގެ ފުރުޞަތު: ކޮމިޝަނަރސް ބިއުރޯ:- އޮފިސަރ – ޖީ.އެސް3(ވަގުތީ)\nނަންބަރު : (A)AB-2018/249\nއޮފިސަރ – ޖީ.އެސް3)ވަގުތީ)\nޤައުމީ ލަފާދޭކޮމިޓީގެ ޔައުމިއްޔާ ލިޔެ ބެލެހެއްޓުން.\nޤައުމީ ލަފާދޭކޮމިޓީގެ ޖަލްސާތައް ކޮމިޝަނުގެ ލަފާއާއި އެއްގޮތަށް އެޖެންޑާކޮށް ކަނޑައެޅިފައިވާ އުޞޫލުގެ ތެރެއިން އެ ބައްދަލުވުމަށް ވޭނުންވާ ހުރިހާ އިންތިޒާމުތައް ފުރިހަމަކޮށް ބެލެހެއްޓުން.\nފޮރިން ރިލޭޝަން މަސައްކަތްކުރުން. (އިންޓަނޭޝަނަލް އޮބްޒާވަރުންނާއި ގުޅުންހުރި މަސައްކަތްތައް)\nމެންބަރުންގެ ސެކްރެޓޭރިއެޓް ބެލެހެއްޓުމާއި ސެކްޝަނުގެ އިދާރީ މަސައްކަތްތައް ކުރުން.\nއިންތިޚާބާއި ގުޅިގެން ބާއްވާ ކޮމިޝަން ޖަލްސާތަކުގެ ޔައުމިއްޔާ ލިޔެ ބެލެހެއްޓުން.\nއިންތިޚާބާއި ގުޅިގެން ބާއްވާ ޚާއްސަ ޖަލްސާތަކަށް، ކޮމިޝަނުގެ ލަފާއާއި އެއްގޮތަށް އެޖެންޑާކޮށް ކަނޑައެޅިފައިވާ އުޞޫލުގެތެރެއިން އެ ޖަލްސާތަކަށް ބޭނުންވާ ހުރިހާ އިންތިޒާމުތަށް ފުރިހަމަކޮށް ބެލެހެއްޓުން.\nކޮމިޝަން މެންބަރުންގެ އެޕޮއިންޓްމަންޓްތައް ބިއުރޯގެ ވެރިޔާ އަންގަވާގޮތެއްގެ މަތިން އިންތިޒާމްކޮށް ބެލެހެއްޓުން.\nކޮމިޝަން މެންބަރުންގެ ބައްދަލުވުންތަކުގެ އިންތިޒާމްތައް ހަމަޖެއްސުން.\n- ސެކްޝަންތަކާއި މުވައްޒަފުންނަށް ސެކްރެޓަރީ ޖެނެރަލް ބޭނުންވާ ކަންކަން އެންގުން.\nސެކްރެޓަރީ ޖެނެރަލް އާއި މެމްބަރުންނަށް ބޭނުންވާ އިދާރީ އެހީތެރިކަން ފޯރުކޮށްދިނުން.\nކޮމިޝަން ޖަލްސާތަކުގެ ޔައުމިއްޔާ ލިޔެ ފައިލްކޮށް ބެލެހެއްޓުން. އަދި ބައްދަލުވުންތަކުގެ ރެކޯޑިންގތައް ބެލެހެއްޓުން.


#Hithadhoo dehkunah anehkaa ves ithuru candidate eh – adduLIVE\nހިތަދޫ ދެކުނު ދާއިރާއަށް އަހްމަދު ވާކުރައްވަނީ\nFeb 20, 2019, 15:35 ހަސަން އަޝްރަފް\nއައްޑޫ ސިޓީ ހިތަދޫ ދެކުނު ދާއިރާގެ މަޖިލިސް މެންބަރު ކަމަށް ވާދަކުރުމަށް އަނެއްކާ ވެސް އިތުރު ފަރާތަކުން އިލެކްޝަންސް ކޮމިޝަނަށް ފޯމު ހުށަހަޅައިފިއެވެ. މިއަދު އިލެކްޝަންސް އަށް ފޯމު ހުށަހެޅީ ސ.ހިތަދޫ ބްލޫލެގޫން އަހްމަދް ލަތީފެވެ.\nމައުލޫމާތު ލިބިފައިވާ ގޮތުގައި އަހްމަދް ލަތީފް އިންތިހާބުގައި ވާދަކުރައްވާނީ އަމިއްލަ ކެންޑިޑޭޓެއްގެ ގޮތުގައެވެ.\nސިޔާސީ ގޮތުން އެހާ ހަރަކާތްތެރިކޮށް މީގެ ކުރިން ފެނިފައި ުނވާ އަހްމަދް ލަތީފަކީ ރާއްޖޭގައި އެންމެ ފުޅާ ދާއިރާއެއްގައި ކާބޯތަކެތީގެ ހޯލްސޭލް ވިޔަފާރި ކުރާ ބީއެޗްއެމް ޓްރޭޑާސްގެ ޑިރެކްޓަރެކެވެ.\nއަހްމަދް ލަތީފް އިންތިހާބުގައި ވާދަކުރައްވާއިރު، މިހާރު އެދާއިރާއަށް ވާދަކުރެއްވުމަށް ފޯމު ހުށަހަޅުއްވާފައިވަނީ އޭނާގެ އިތުރުން އެމްޑީޕީގެ ކެންޑިޑޭޓް އިބްރާހިމް ނާޒިލާއި މުހައްމަދު ރަޝީދް (މެޓްރިކްސް މޯޑް) އެވެ.\n'އައްޑޫލައިވް' އަށް މައުލޫމާތު ލިބިފައިވާ ގޮތުގައި އިންތިޚާބުގައި އަދީލް ވާދަކުރައްވާނީ އަމިއްލަ ގޮތުން ކަމެއް ނުވަތަ ޕާޓީއެއްގެ ޓިކެޓުގައި ކަމެއް އަދި ނުނިންމަވައެވެ.\nއަދީލް ވަނީ މަނީ ލޯންޑަރިންގެ ދައުވާ އުފުލައި ޖަލުގައި ބަންދުކޮށްފައިވާ ކުރީގެ ރައީސް ޔާމީންގެ ވެރިކަމުގައި އެބޭފުޅާއަށް ތާއީދުކޮށް ބޭއްވި ބައެއް ބައްދަލުވުންތަކުގައި ބައިވެރިވެވަޑައިގެންންފައެވެ. އެހެންވެ އަދީލް ވާދަކުރައްވާނީ ޕީޕީއެމް ނުވަތަ ޕީއެންސީ ޓިކެޓުގައި ކަމަށް ބައެއް ފަރާތްތަކުން ދަނީ ބުނަމުންނެވެ.


100 kilo ah vure gina masthuvaa thakehchaa eku hayyaru kuri meehunge vanavaru aanmu kohfi - vNews.mv\n100 ކިލޯއަށްވުރެ ގިނަ މަސްތުވާތަކެއްޗާއެކު ހައްޔަރުކުރި މީހުންގެ ވަނަވަރު އާންމުކޮށްފި\nފާތިމަތު ނަހުދާ ފާއިޒް 17 October 2021, 14:51\nފުލުހުންގެ ޑްރަގް އެންފޯސްމަންޓް ޑިޕާޓްމަންޓާއި ޑްރަގް އިންޓެލިޖެންސް ޔުނިޔާއި މެރިން ޕޮލިސް ގުޅިގެން ހިންގި ޑްރަގް އޮޕްރޭޝަނުގައި 100 ކިލޯގެ މަސްތުވާތަކެއްޗާއެކު ހައްޔަރުކުރި 10 މީހުންގެ ތެރެއިން 8 މީހުންގެ ވަނަވަރު ހާމަކޮށްފިއެވެ.\nފުލުހުން ބުނީ، ދިވެހިރާއްޖެއަށް ކަނޑުމަގުން ގިނަ ޢަދަދެއްގެ މަސްތުވާތަކެތި އެތެކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން މިމަހުގެ 13 ވަނަ ދުވަހު ހިންގި އޮޕަރޭޝަންގައި ހައްޔަރުކުރި 10 މީހުންގެ ތެރެއިން 8 މީހަކު ބަންދުގައި ބޭތިއްބުމަށް ކޯޓުން އަމުރުކޮށްފައިވާކަމަށެވެ.\nމި މައްސަލާގައި ފުލުހުން ހައްޔަރުކޮށްފައިވަނީ 19 އަހަރާއި 61 އަހަރާއި ދެމެދުގެ މީހުންނެވެ. އޭގެތެރޭގައި ދެ ބިދޭސީންވެސް ހިމެނެއެވެ.\nވަނަވަރު އާންމުކުރި 8 މީހުން:\nގއ. ދެއްވަދޫ، ދޭލިޔާގެ މިދުހަތު އިބްރާހީމް (26އ)\nނ. ވެލިދޫ، ބީޗްހެވެން، ޖުމާން މުސްޠަފާ (19އ)\nގއ. ކޮލަމާފުށި، ސޯސަންގެ، އިބްރާހީމް ޒައިދު ހަބީބު (25އ)\nލ. ކަލައިދޫ، ޖަނަވަރީމާގެ، މުހައްމަދު އަހްމަދު (34އ)\nހދ. ކުމުންދޫ، ޑިއާފުރެންޑް، އިބްރާހީމް ސިނާނު (24އ)\nދ. ބަނޑިދޫ، ޕޮލަރިސް، މުހައްމަދު ހުސައިން (61އ)\nބަނގްލަދޭޝް، އެމްޑީ ރަފީގުލް އިސްލާމް (35އ)\nބަނގްލަދޭޝް، ޑީއެމް މޮބިން (24އ)\nމި މައްސަލައިގައި ހައްޔަރު ކުރި މީހުންގެ ތެރެއިން ނ. ވެލިދޫ، ބީޗްހެވެން، ޖުމާން މުސްޠަފާ އާއި ގއ. ކޮލަމާފުށި، ސޯސަންގެ، އިބްރާހީމް ޒައިދު ޙަބީބު އާއި ލ. ކަލައިދޫ، ޖަނަވަރީމާގެ، މުޙައްމަދު އަޙްމަދު ވަނީ 10 ދުވަހަށް ބަންދުގައި ބެހެއްޓުމަށް ކޯޓުން އަމުރު ކޮށްފައެވެ.\nހދ. ކުމުންދޫ، ޑިއާފުރެންޑް، އިބްރާހީމް ސިނާނު އާއި ދ. ބަނޑިދޫ، ޕޮލަރިސް، މުޙައްމަދު ޙުސައިން އާއި ބަނގްލަދޭޝް، އެމްޑީ ރަފީޤުލް އިސްލާމް އާއި ބަނގްލަދޭޝް، ޑީއެމް މޮބިން ވަނީ 15 ދުވަހަށް ބަންދު ކުރުމަށް އަމުރުކޮށްފައެވެ. އަދި، ގއ. ދެއްވަދޫ، ދޭލިޔާގެ މިދުހަތު އިބްރާހީމް5ދުވަހަށް ބަންދު ކުރުމަށް އަމުރުކޮށްފައިވެއެވެ.\nމި މައްސަލައިގައި ފުލުހުންގެ ބެލުމުގެ ދަށަށް ގެނައި އިތުރު ދެ މީހަކު ކޯޓަށް ހާޒިރު ކުރުމުން ކޯޓުން އެ ދެ މީހުން ވަނީ ދޫކޮށްލައިފައެވެ. އެމީހުން ދޫކޮށްލި މައްސަލަ އިސްތިއުނާފުކޮށްދިނުމަށް ޕްރޮސެކިއުޓަރ ޖެނެރަލްގެ އޮފީހުގައި މޯލްޑިވްސް ޕޮލިސް ސަރވިސްގެ ފަރާތުން އެދިފައިވާކަމަށް ފުލުހުން ބުނެއެވެ. އަދި، ދޫކޮށްލާފައިވާ ދެ މީހުންނަކީ މަސްތުވާތަކެތި ރާޖެއަށް އެތެރެ ކުރުމުގައި އިސްކޮށް އުޅުނުކަމަށް ތުހުމަތު ކުރެވޭ ދެ މީހުން ކަމަށްވެސް ފުލުހުން ބުނެއެވެ.\nމީގެއިތުރުން، މި އޮޕަރޭޝަންގައި ރާއްޖޭގެ ބައެއް ފަޅު ރަށްރަށާއި ހުޅުމާލެއާއި މާލެ އާއި މާލޭގެ ބައެއް ގޭގެ އިތުރުން ސަފާރީއަކާއި ލޯންޗެއް ބަލައި ފާސްކޮށްފައިވާ ކަމަށާއި، 100 ކިލޯއަށްވުރެގިނަ މަސްތުވާތަކެތި ހޯދާފައިވަނީ ފަޅުރަށެއްކަމަށްވާ އދ. ބޮޑުކާށިހުރާ ގައި ފޮރުވާފައި ހުއްޓައި ކަމަށްވެސް ފުލުހުން މައުލޫމާތުދެއެވެ.\nމިއީ، ރާއްޖެއަށް މަސްތުވާތަކެތި އެތެރެވުން ހުއްޓުވުމަށް މޯލްޑިވްސް ޕޮލިސް ސަރވިސްއިން ހާއްސަ ސަމާލުކަމެއް ދީގެން ކުރަމުންދާ މަސައްކަތްތަކުގެ ތެރެއިން ހިންގުނު ކާމިޔާބު އޮޕަރޭޝަނެއް ކަން ފުލުހުން ފާހަގަކުރެއެވެ.\nމި އޮޕަރޭޝަންގެ އިތުރުން، މި ފަހުން ހިނގުނު އޮޕަރޭޝަނެއްގައި 215 ކިލޯގެ މަސްތުވާތަކެތި އަތުލައިގެންފައިވެއެވެ. އެ އޮޕަރޭޝަންގައި ދެ މީހަކު ވަނީ ހައްޔަރުކޮށްފައެވެ.\nމައްސަލަ ފުލުހުންގެ ހިދުމަތުގެ ޑްރަގް އެންފޯސްމަންޓް ޑިޕާޓްމަންޓުން ތަހުގީގުކުރަމުންދާ ކަމަށް ފުލުހުން ބުނެއެވެ.


Fernandes thafaathu mihaaruves fenijje: Solskjaer\nފެނާންޑޭސްގެ ތަފާތު މިހާރުވެސް ފެނިއްޖެ: ސޮލްޝަޔާ\nބުރުނޯ ފެނާންޒޭސް އަކީ މެންޗެސްޓާ ޔުނައިޓަޑަށް ވަރަށް މުހިންމު ކުޅުންތެރިޔަކަށް ވާނެ ކަމަށް، ޔުނައިޓަޑްގެ ކޯޗް އޮލޭ ގަނާ ސޮލްޝަޔާ ބުނެފި އެވެ.\nސްޕޯޓިން ލިޒްބަންއަށް 67 މިލިއަން ޕައުންޑް ދިނުމަށް ފަހު، މިދިޔަ ހަފުތާގައި ޔުނައިޓަޑުން ސޮއި ކުރުވި ޕޯޗަލްގެ މިޑްފީލްޑާ ވަނީ، ޕްރިމިއާ ލީގްގައި ވޯލްވްސްއާ ދެކޮޅަށް ޔުނައިޓަޑް ކުޅުނު މެޗުގައި ފުލުކޮށް ކުޅެފަ އެވެ. އެހެންނަމަވެސް ވޯލްވްސްއާ ދެކޮޅަށް ނަތީޖާ ނެރުމުގައި އޭނާއަށްވެސް ދައުރެއް އަދާ ނުކުރެވުނެވެ. މެޗު އެއްވަރުވީ ލަނޑެއް ނުޖެހި އެވެ.\nމެޗުގައި އޭނާ ވަނީ ޔުނައިޓަޑްގެ އެހެން ކުޅުންތެރިޔަކަށް ވުރެ ގިނައިން ގޯލަށް އަމާޒުކޮށް ބޯޅަ ފޮނުވާލާފަ އެވެ. ފަސް ބޯޅަ ފޮނުވާލިއިރު ތިން ބޯޅަ އަމާޒުވީ ސީދާ ގޯލަށެވެ. އަދި ޔުނައިޓަޑްގެ އެހެން ކުޅުންތެރިޔަކަށް ވުރެ ގިނައިން ޕާސް އުފައްދާފައި ވެއެވެ. ފެނާންޑޭސްގެ ފަރާތުން ފެނުނު ކުޅުމާމެދު ސޮލްޝަޔާ ހުރީ ހިތްހަމަޖެހިފަ އެވެ. އަަދި ފެނާންޑޭސްއަށް ޓީމާއެކު އިތުރު ވަގުތު ހޭދަ ކުރާވަރަކަށް އެހެން ކުޅުންތެރިންނަށްވެސް އޭގެ ފައިދާ ކުރާނެ ކަމަށް ސޮލްޝަޔާ އުންމީދު ކުރެ އެވެ.\n"މީ އޭނާފެ ފުރަތަމަ މެޗު މިހާރުވެސް ފެންނާނެ ފެނާންޑޭސްއަކީ ޓޮޕް ޕްލޭޔަރެއް،" މެޗަށް ފަހު ސްކައި ސްޕޯޓްސް އާ ވާހަކަ ދައްކަމުން ސޮލްޝަޔާ ބުންޏެވެ. "ބުރުނޯއަކީ ޓޮޕް ކުޅުންތެރިންގެ ތެރޭގައި ހިމެނޭ ކުޅުންތެރިޔެއް، އޭނާއަށް ބޯޅަ ލިބުނީމަ އޭނާ ބޭނުންވެ ކުޅުންތެރިން އޭނާގެ ކުރިމަތިން ހަރަކާތްތެރިވާން، އެކަމަކު އެކަމެއް ނުފެނުނު، އެހެންވެ ގިނަ ބޯޅަތަކެއް ހޯދުމަށް އޭނާ ތަންކޮޅެއް ފަހަތަށް ޖެއްސީ، މި ޓީމަށް އޭނާ އަކީ ވަރަށް މުހިންމު ކުޅުންތެރިޔަކަށް ވާަނެ."\nފެބްރުއަރީގެ މޮޅު ކުޅުންތެރިޔަކަށް ބުރުނޯ\nފެނާންޑޭޒް، ސްކޯލްސް އާއި ވެރޯންއާ އެއްގޮތް: އޮލޭ\nޔުނައިޓެޑް މޮޅުވިޔަސް އެގްރިގޭޓުން ސިޓީ ފައިނަލަށް